**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Απριλίου 2018, ημέρα Πέμπτη και ώρα 18.40΄, στην Αίθουσα  **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κυρίου Αθανασίου Μιχελή, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις». (3η συνεδρίαση)

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακριώτης Γεώργιος, Δημητριάδης Δημήτριος, Αυλωνίτου Ελένη, Βαγενά Άννα, Βάκη Φωτεινή, Μπαλαούρας Γεράσιμος, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Βαρεμένος Γεώργιος, Κουράκης Αναστάσιος, Κυρίτσης Γεώργιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Τριανταφύλλου Μαρία, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Δαβάκης Αθανάσιος, Αραμπατζή Φωτεινή, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Κεραμέως Νίκη, Κουκοδήμος Κωνσταντίνος, Στύλιος Γεώργιος, Αχμέτ Ιλχάν, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Τάσσος Σταύρος, Δελής Ιωάννης, Λαμπρούλης Γεώργιος, Μεγαλομύστακας Αναστάσιος, Μαυρωτάς Γεώργιος και Ψαριανός Γρηγόριος.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Καλησπέρα σας. Συνεχίζουμε την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις».

Είναι η 3η συνεδρίαση της Επιτροπής, στην οποία θα γίνει η συζήτηση επί των άρθρων και η β΄ ανάγνωση, όπως έχουμε συμφωνήσει.

Αρχίζουμε με την ψήφιση επί της αρχής. Γίνεται δεκτό το σχέδιο νόμου επί της αρχής;

Το λόγο έχει ο εισηγητής του ΣΥΡΙΖΑ, κ. Φίλης.

**ΝΙΚΟΛΑΟΣ ΦΙΛΗΣ (Εισηγητής του ΣΥΡΙΖΑ):** Ναι.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η Εισηγήτρια της Ν.Δ..

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Όχι.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Η Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ, κυρία Παρασκευή (Εύη) Χριστοφιλοπούλου, αποχώρησε, κατά την προηγούμενη συνεδρίαση.

Το λόγο έχει ο Ειδικός Αγορητής του Λαϊκού Συνδέσμου - Χρυσή Αυγή, ο κ. Γρέγος.

**ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου - Χρυσή Αυγή):** Όχι.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Όχι.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Ένωσης Κεντρώων, ο κ. Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων):** Επιφύλαξη.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Επομένως, εφόσον το σχέδιο νόμου έγινε δεκτό επί της αρχής, κατά πλειοψηφία, ξεκινά η συζήτηση επί των άρθρων του νομοσχεδίου.

Ο χρόνος των Εισηγητών και των Ειδικών Αγορητών προτείνω να είναι 15 λεπτά, με πολύ περιορισμένη ανοχή.

 Το λόγο έχει ο Εισηγητής του ΣΥΡΙΖΑ, κ. Φίλης.

**ΝΙΚΟΛΑΟΣ ΦΙΛΗΣ (Εισηγητής του ΣΥΡΙΖΑ):** Κύριε Πρόεδρε, το πρωί είχαμε μια πολύ ουσιαστική και θα έλεγε κάποιος εξαντλητική συζήτηση με τους φορείς, σχετικά με τα διάφορα θέματα, τα οποία θίγονται στο νομοσχέδιο.

Θέλω να επισημάνω το γεγονός ότι οι περισσότεροι εκπρόσωποι των πανεπιστημίων δεν έκρυψαν και ορισμένες ενστάσεις ή και επιφυλάξεις, που μπορεί να είχαν, σε ορισμένα ζητήματα. Γενικά, όμως, έχω την εντύπωση ότι το νομοσχέδιο είναι αποτέλεσμα διαβούλευσης και ότι κάνει βήματα σε αυτό, που είναι κοινός στόχος, δηλαδή, στη συγκρότηση του ενιαίου φορέα τριτοβάθμιας εκπαίδευσης και έρευνας.

Είναι προφανές ότι μπορεί να υπάρχουν, επαναλαμβάνω, ορισμένες επιμέρους επιφυλάξεις, αλλά υπάρχει, απ’ ό,τι φαίνεται από τις τοποθετήσεις των εκπροσώπων των πανεπιστημίων, δηλαδή, των Πρυτάνεων και των άλλων εκπροσώπων, μια κατεύθυνση συναίνεσης. Αυτή η συναίνεση έχει ορισμένα ουσιαστικά στοιχεία, για να στηριχτεί. Διαθέτει τις υλικές προϋποθέσεις επιτυχίας του σχεδίου, στο οποίο αναφέρθηκα νωρίτερα και αυτές είναι πρώτα - πρώτα τα 15 επιπλέον εκατομμύρια πιστώσεις για τα Ιδρύματα εκείνα, που θα μπουν στη νέα Αρχιτεκτονική, που είναι ποσό πάρα πολύ σημαντικό, το καταλαβαίνουμε όλοι.

Επίσης, έχουμε 1.500 θέσεις για ακαδημαϊκή εμπειρία, 500 νέες θέσεις ΔΕΠ στα πανεπιστήμια, καθώς και 300 θέσεις κάθε χρόνο, λόγω συνταξιοδότησης μελών ΔΕΠ.

Πρόκειται, για πρώτη φορά μετά την κρίση, δηλαδή, την τελευταία δεκαετία και πλέον - για μια ουσιαστική ενδυνάμωση της τριτοβάθμιας εκπαίδευσης των Α.Ε.Ι. και των Τ.Ε.Ι. στο νέο σχέδιο της ανασυγκρότησης, το οποίο προτείνεται, με αυτό το νομοσχέδιο.

Επίσης, πρέπει να πούμε ότι τα Τμήματα, τα οποία συγκροτούνται, δεν συγκροτούνται όλα από το 2019, αλλά υπάρχει μια κατανομή, μέσα στο χρόνο, έτσι ώστε να προλάβουμε και να δημιουργήσουμε τις αναγκαίες υποδομές για την καλύτερη δυνατή λειτουργία τους.

 Εν κατακλείδι, τα Τμήματα, που περιλαμβάνονται στο νομοσχέδιο για την Τριτοβάθμια Εκπαίδευση, επιβεβαιώνουν ότι μπορούν να γίνουν βήματα σήμερα για την αναβάθμιση της Τριτοβάθμιας εκπαίδευσης, προς όφελος γενικότερα και της νεολαίας, αλλά και της ανάπτυξης στη χώρα μας.

 Για τα θέματα που αφορούν το Λύκειο και που, κατά τη γνώμη μου, συγκροτούν και την «καρδιά» του νομοσχεδίου, ο διάλογος έχει ενδιαφέρον, όμως αυτοί, που αμφισβητούν τις ρυθμίσεις του Υπουργείου, δεν μας πρότειναν συγκροτημένα μια εναλλακτική πρόταση.

 Πρώτα- πρώτα, μου κάνει εντύπωση ότι αρκετοί από τους φορείς, που μίλησαν, δεν μας απάντησαν τον θεωρούν ότι υπάρχει μια παθογένεια, σήμερα, στο χώρο του Λύκειο λυκείου. Είναι αυτή που ακυρώνει ουσιαστικά τη λειτουργία της Γ’ Λυκείου και εάν υπάρχει, με ποιον τρόπο αντιμετωπίζεται. Δεν θεωρούμε ότι έχουμε τη μαγική λύση. Όμως, μου κάνει εντύπωση ότι δεν άκουσα άλλες προτάσεις συγκροτημένες για το θέμα αυτό.

Να δεχθώ ότι επιφυλάσσονται τα πολιτικά Κόμματα να ακούσουν πρώτα την πρόταση της Κυβέρνησης και μετά να πουν τις δικές τους. Τώρα, την άκουσαν. Στο λίγο χρονικό διάστημα, που απομένει, γιατί δεν έχουμε την πολυτέλεια μιας ατέρμονης διαδικασίας συζητήσεων και πάλι συζητήσεων, είναι καθήκον των πολιτικών Κομμάτων να διατυπώσουν τις συγκεκριμένες εναλλακτικές θέσεις τους για τη συγκρότηση του Νέου Λυκείου.

 Θα ήθελα να θέσω δύο ζητήματα, επιχειρήματα, που βρίσκω ότι έχουν μια βάση και θέλω να απαντήσω. Το πρώτο επιχείρημα είναι, γιατί να μην αφήσει η Κυβέρνηση το ζήτημα του Νέου Λυκείου, για μετά τις εκλογές, έτσι ώστε, να έχει μια νέα πολιτική νομιμοποίηση και με αυτή την νέα πολιτική νομιμοποίηση να προχωρήσει στα μέτρα αυτά, τα οποία είναι τόσο καθοριστικής σημασίας και τα οποία δεν αφορούν μερικά χρόνια, αφορούν μια μακροπρόθεσμη στόχευση για το χώρο της εκπαίδευσης.

 Δεν έχουμε δικαίωμα να παρατείνουμε τη σημερινή εκκρεμότητα, που «νεκρώνει» το σχολείο, που δημιουργεί τεράστιες οικονομικές πιέσεις στις λαϊκές οικογένειες, που διαιωνίζει ένα καθεστώς υποκρισίας, γιατί κανένας δεν πιστεύει ότι υπάρχει Γ’ Λυκείου, που να επιτελεί ένα μορφωτικό ρόλο, μέσα από τη φοβερή πίεση για φροντιστήρια, που υποκαθιστούν τα σχολεία και ιδιαίτερα, τη Γ Λυκείου. Δεν έχουμε δικαίωμα να αφήσουμε να εξελιχθεί σε ντόμινο η ιστορία της Γ’ Λυκείου για όλες τις τάξεις, γιατί, η υπονόμευση του μορφωτικού ρόλου της Γ’ Λυκείου είναι προφανές ότι δημιουργεί πιέσεις για ανάλογες συμπεριφορές και στις υπόλοιπες τάξεις.

 Προφανές είναι ότι το νέο νομοσχέδιο, όπως το νομοσχέδιο για το Νέο Λύκειο, πέρα από το σχεδιασμό, που πρέπει να έχει η Κυβέρνηση και το Υπουργείο, προϋποθέτει και μια δραστήρια συμμετοχή του εκπαιδευτικού κόσμου. Έχουμε εμπιστοσύνη στον εκπαιδευτικό ότι μέσα σε αντίξοες συνθήκες, που τις γνωρίζουμε, που δεν είναι μόνο οι οικονομικές, αλλά είναι και ένα υφέρπον κλίμα, σε ορισμένα τμήματα της κοινής γνώμης, που απαξιώνει το ρόλο του εκπαιδευτικού, δηλαδή, απαξιώνει το ρόλο των ανθρώπων, στους οποίους εμπιστευόμαστε τη διαπαιδαγώγηση των παιδιών μας, έχουμε εμπιστοσύνη ότι αυτοί οι εκπαιδευτικοί όπως και σε άλλες εποχές, έτσι και σήμερα, θα πάρουν στα χέρια τους αυτή την κατεύθυνση ανασυγκρότησης της Δευτεροβάθμιας Εκπαίδευσης.

 Άκουσα διάφορες προτάσεις, που δεν μπορώ να καταλάβω τι ακριβώς υποκρύπτουν και τι θέλουν να πουν. Η πρόταση, που άκουσα, από την πλευρά του Κ.Κ.Ε., για παράδειγμα, για την κατοχύρωση της βαθμολογίας, κάθε χρόνο, για ένα μάθημα, δηλαδή, να δίνουμε ξανά, μπορεί και δύο αλλά και τρία, κάτι το οποίο ίσχυσε, για κάποια χρόνια, όμως, είδαμε τα αποτελέσματα.

Ίσχυσε για αρκετά χρόνια αυτό το σύστημα και είχαμε αρνητικά αποτελέσματα, υπάρχει ολόκληρη εκτίμηση και των εκπαιδευτικών φορέων, για το ζήτημα αυτό. Αυτή η φόρμουλα, αντιλαμβάνεστε όλοι, δεν δημιουργεί μια συνοχή στην εκπαίδευση και στο ενδιαφέρον των παιδιών, για να προχωρήσουν, αντιθέτως θα περίμενα, αν κάποιος έχει αυτή την άποψη, να προτείνει δοκιμασμένα μοντέλα, που είναι άλλου τύπου, όμως, ας πούμε το μοντέλο του Εθνικού Οργανισμού Εξετάσεων, όπου τρεις φορές το χρόνο δίνουν εξετάσεις τα παιδιά, τα πανεπιστήμια καθορίζουν τον αριθμό των εισακτέων. Δηλαδή, άλλου τύπου μοντέλα, δεν τα προτείνω. Αλλά αυτή η ιστορία, που να κατοχυρώνεις μαθήματα, ένα ή δύο μαθήματα, κάθε χρόνο και να δίνεις όσα χρόνια θέλεις, είναι μια πρόταση, που δεν μπορεί να εξυπηρετηθεί από την υπάρχουσα αντίληψη και δομή του ελληνικού εκπαιδευτικού συστήματος. Είναι άλλο πράγμα, αν το εννοούμε και δεν ξέρω, εάν θα ευνοεί το Κ.Κ.Ε., αυτό το πράγμα.

Υπάρχει και μια άλλη πρόταση, η οποία λέγεται, η περιβόητη ιστορία για γενική εκπαίδευση. Είπα και στην πρώτη ομιλία μου στην Επιτροπή, με το νέο σύστημα δεν υποβαθμίζεται η γενική παιδεία στη δευτεροβάθμια εκπαίδευση.

Η σημερινή κατάσταση είναι πλήρης αποδιοργάνωση της ελληνικής παιδείας στην εκπαίδευση, με την έννοια της διδασκαλίας πολλαπλών γνωστικών αντικειμένων. Αν το αφήσουμε, έτσι όπως είναι σήμερα το θέμα, στην τρίτη λυκείου, επαναλαμβάνω, ότι θα έχουμε ένα ντόμινο και στις άλλες τάξεις, αρνητικό ντόμινο για τη λειτουργία του λυκείου. Αλλά στη δική μας αντίληψη, η γενική παιδεία, όπως είπα και νωρίτερα, δεν είναι μόνον τα πολλαπλά γνωστικά αντικείμενα, είναι η ικανότητα του παιδιού να μπορεί, μέσα από το σχολείο, να προσλαμβάνει και να δημιουργεί ένα ευρύτερο σύστημα δημοκρατικών αξιών, συμμετοχής, δηλαδή, απόλαυσης, με τη γενική έννοια, της γνώσης, ως μιας απελευθερωτικής διαδικασίας, για την καθημερινότητα του παιδιού και για το μέλλον του.

Αυτό, πράγματι, είναι ουσιαστικό στοιχείο και προϋποθέτει μια διαρκή σχέση συνεργασίας, καθοδήγησης, αλλά και ισότιμης συμμετοχής των εκπαιδευτικών, προς τα παιδιά και με τα παιδιά. Το ότι προτείνουμε να υπάρχουν στην τρίτη λυκείου, αυτές οι ώρες συνεργασίας ανάμεσα σε εκπαιδευτικούς και μαθητές, είναι ένα στοιχείο, που δίνει μια άλλη εικόνα για τη λειτουργία του σχολείου και είναι αυτές οι ώρες, που δεν θα πιέζεται το παιδί για τη βαθμολογία, αλλά θα μπορεί να εμβαθύνει, να ρωτάει και να χαίρεται, ανακαλύπτοντας τη γνώση.

Ένας τρίτος λόγος, που για εμάς η γενική παιδεία είναι αναγκαία για το σχολείο, είναι το γεγονός ότι θέλουμε το παιδί, μέσα από την εκπαιδευτική διαδικασία να αποκτά νέες δεξιότητες, είναι και αυτό στοιχείο της γενικότερης συγκρότησης των νέων, που πρέπει να έχουν, σήμερα.

Δεν θα ήθελα να μακρηγορήσω, αλλά το ειλικρινές ενδιαφέρον της Κυβέρνησης για την αναβάθμιση της εκπαίδευσης, φαίνεται από τη σειρά των μέτρων, που έχουμε λάβει, δηλαδή, από την Πρωτοβάθμια Εκπαίδευση, μέχρι και την Τριτοβάθμια και ειδικά τώρα, το δημοτικό, το γυμνάσιο και λύκειο, αλλά και από το γεγονός ότι ξεκινούμε τους διορισμούς, μετά από δέκα και πλέον χρόνια αδιοριστίας στην εκπαίδευση. Ξεκινάμε τους διορισμούς από φέτος, που αρχίζει η προκήρυξη με την πρόσληψη 4.500 εκπαιδευτικών για την Ειδική Αγωγή, με πλάνο, με πρόγραμμα, με 15.000 διορισμούς σε βάθος τριετίας. Είναι πολύ σημαντικό, γιατί επαναλαμβάνω, ότι φεύγουμε από το καθεστώς των αναπληρωτών, καθεστώς ομηρίας για τους εργαζόμενους και, σε μεγάλο βαθμό, αστάθειας στη γενικότερη δομή του εκπαιδευτικού συστήματος και πηγαίνουμε σε διαδικασίες πιο προγραμματισμένες και συνεπώς, διαδικασίες, που επιτρέπουν μια σταθερή επιμόρφωση των εκπαιδευτικών.

Επίσης, οι επιτυχόντες του ΑΣΕΠ του 2008, οι 450, προσλαμβάνονται και αυτοί, διορίζονται στη δημόσια εκπαίδευση. Υπάρχουν και άλλα ζητήματα στο νομοσχέδιο, που αναφέρονται και θέλω να επισημάνω την κατάργηση του ΣΑΕΠ. Η ρύθμιση, όπως την ανέφερε και ο κ. Υπουργός, στην προηγούμενη συνεδρίαση, με την προσφυγή στον Naric δίνει τη δυνατότητα, να μην έχουμε τις ατέλειωτες ουρές για την αναγνώριση των επιστημονικών προσόντων στο ΣΑΕΠ και ταυτοχρόνως, να γνωρίζει το παιδί ποια δικαιώματα έχει ο νέος, όταν σπουδάζει σε συγκεκριμένα κολέγια.

 Αναφέρθηκε και το ζήτημα των Πειραματικών και Προτύπων σχολείων. Δεν κατάλαβα την κριτική, που ασκείται. Πράγματι, δεν θέλουμε σχολεία ελίτ, το έχουμε πει αυτό, αλλά δεν καταργούμε τα Πειραματικά και τα Πρότυπα, τους δίνουμε μια συγκεκριμένη κατεύθυνση. Τα θέλουμε φυτώρια για νέες διδακτικές πρακτικές, που θα μπορούν μετά να εμβολιάσουν το σύνολο της εκπαίδευσης.

Άκουσα μια κριτική – και τη βρίσκω λογική και πρέπει να τη δούμε συγκεκριμένα – αν οι οργανικές θέσεις, στις οποίες θα υπαχθούν οι υπηρετούντες ήδη εκπαιδευτικοί στα Πειραματικά και Πρότυπα, θα είναι ίσες με τους μη υπηρετούντες σε αυτά τα σχολεία. Πρέπει να το δούμε, ώστε να μη δημιουργηθεί η εντύπωση ότι αποκλείονται άνθρωποι, οι οποίοι έχουν περάσει διαδοχικές διαδικασίες αξιολόγησης και με το έργο τους στα σχολεία αυτά μπορούν να προσφέρουν, να μην τεθούν στο περιθώριο, δημιουργώντας και μια ανασφάλεια εργασιακή στους ίδιους.

Σχετικά με τα ζητήματα της ΟΙΕΛΕ, των ιδιωτικών εκπαιδευτικών, υπήρξαμε μάρτυρες μιας πολύ περίεργης κατάστασης. Οι ιδιωτικοί εκπαιδευτικοί να καταγγέλλουν συγκεκριμένες καταστάσεις, όχι στο σύνολο, αλλά σε αρκετές περιπτώσεις ιδιωτικών σχολείων, καταστάσεις, οι οποίες υπονομεύουν, σε αυτά τα σχολεία και όχι γενικά, την ποιότητα των παρεχόμενων σπουδών και συνεπώς, υπονομεύουν και το δικαίωμα των παιδιών στη μόρφωση και οι σχολάρχες να μην απαντούν. Μου κάνει εντύπωση, διότι αυτά ειπώθηκαν εδώ, με συνεδριάσεις δημοσίως και δεν υπήρξε μια αντίκρουση των όσων είπε η ΟΙΕΛΕ.

Όσον αφορά στο θέμα των μηχανικών, από τη συζήτηση φάνηκε ότι το Τ.Ε.Ε. δεν έχει κάθετη διαφωνία. Είδα ότι δέχεται να συμμετάσχει στην Επιτροπή για την αναγνώριση των δομών, που θα γίνουν πανεπιστημιακές, με δύο εκπροσώπους του στην επταμελή Επιτροπή. Άκουσα ότι ο κ. Υπουργός το έκανε αποδεκτό. Αυτό είναι άλλο ένα στοιχείο μιας σύγκλισης και μιας συναίνεσης, που διαμορφώθηκε, στο πλαίσιο και αυτής της Επιτροπής.

Επίσης, θέλω να πω ότι με την πρόταση, που έρχεται εδώ για συζήτηση, αντιμετωπίζουμε και ένα φαινόμενο ενός οιονεί εμφυλίου πολέμου, ανάμεσα στους μηχανικούς, που έχουν τελειώσει Α.Ε.Ι. και στους μηχανικούς, που έχουν τελειώσει Τ.Ε.Ι.. Ήδη, ξανά το Τ.Ε.Ε., το τονίζω αυτό, έχει κάνει μια σωστή κίνηση απ’ ό,τι ακούσαμε και από τον Πρόεδρο και έχει γράψει, σε ένα ειδικό μητρώο, στο πλαίσιο του Τ.Ε.Ε., τους αποφοίτους των Τ.Ε.Ι.. Άρα, έχει κάνει βήμα για την υλοποίηση των δύο κλάδων μηχανικών.

Πιστεύω ότι το νομοσχέδιο, σε αυτή ακριβώς τη θετική πραγματικότητα, παρεμβαίνει και προσπαθεί να δώσει μια λύση με ακαδημαϊκά κριτήρια, διότι βάζει τις προϋποθέσεις της αναβάθμισης των σχολών των μηχανικών τετραετούς φοίτησης σε πανεπιστημιακές.

Τελειώνοντας, θα ήθελα να επαναλάβω και να σημειώσω μια παράληψη του νομοσχεδίου, τη γνωρίζω ήδη από την εποχή, που ήμουν Υπουργός Παιδείας και βλέπω ότι αυτή η παράληψη, που συγκροτεί και μια αδικία εις βάρος των εργαζομένων στα Πανεπιστήμια, αλλά και ανθρώπων, οι οποίοι στηρίζουν με ουσιαστικό τρόπο το διδακτικό έργο των Πανεπιστημίων, διαιωνίζεται και μου είναι ακατανόητο. Αναφέρομαι στην κατηγορία των ΕΔΙΠ, γενικότερα αναφέρομαι στην ανάγκη ενοποίησης των διαφόρων κατηγοριών του ειδικού εκπαιδευτικού προσωπικού και των άλλων. Πιστεύω ότι αυτοί οι εργαζόμενοι στα Πανεπιστήμια διαθέτουν, όπως ξέρετε, διδακτορικό, αλλά διαθέτουν και εντολή διδασκαλίας πολλοί από αυτούς. Είναι, κατά τη γνώμη μου περίεργο, για ποιο λόγο, μέχρι στιγμής, δεν τους έχουν αναγνωριστεί δικαιώματα, που ανταποκρίνονται στο πραγματικό status, που έχουν στο Πανεπιστήμιο. Αυτή η ακαταστασία, για να το πω με ήπιο τρόπο, πρέπει να αντιμετωπιστεί, γιατί δεν βλάπτει μόνο τα δικαιώματα των εν λόγω περίπου 1.000 εργαζομένων διδασκόντων στα Πανεπιστήμια, αλλά δημιουργεί, κατά τη γνώμη μου, και ένα πρόβλημα, στη γενικότερη λειτουργία της τριτοβάθμιας εκπαίδευσης.

Τελειώνοντας, θέλω να πω ότι η Κυβέρνησή μας, με το νομοσχέδιο αυτό, ολοκληρώνει πολλά βήματα – έχουμε και άλλα να κάνουμε – για τη δημοκρατική μεταρρύθμιση στο χώρο της εκπαίδευσης. Είναι προφανές ότι η υλοποίηση αυτών των μέτρων προϋποθέτει μια δεύτερη τετραετία ΣΥΡΙΖΑ. Και με την έννοια αυτή, το προτεινόμενο νομοσχέδιο για τον εκδημοκρατισμό και τη μεταρρύθμιση τη δημοκρατική, στο χώρο της εκπαίδευσης, είναι και μια χειροπιαστή πολιτική δέσμευση ότι στη δεύτερη τετραετία ο ΣΥΡΙΖΑ θα προχωρήσει, σε αυτήν την προοπτική, σε αυτά τα μέτρα, προκειμένου να έχουμε ένα σχολείο και μια εκπαίδευση γενικότερα ποιότητας και ισότητας. Και για εμάς η αξιοπιστία της εκπαίδευσης προϋποθέτει και τα δύο στοιχεία, και το στοιχείο της ποιότητας, αλλά και το στοιχείο της κοινωνικής και γενικότερα της ισότητας.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):**  Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Θα ήθελα να ξεκινήσω με δύο σχόλια από τη συνεδρίαση, που προηγήθηκε, την πολύωρη αυτή συνεδρίαση ακρόασης φορέων. Σχόλιο πρώτο, κάποια θέματα, που αφορούν στην πρόσκληση φορέων και θα ξεκινήσω με το εξής: Θα ήθελα, κύριε Πρόεδρε, να θέσω προς συζήτηση το πώς γίνεται η κλήση γενικότερα των φορέων και θα πω τι εννοώ. Είναι η πολλοστή φορά που ακούμε ότι στέλνονται emails, τα οποία αποστέλλονται αργά, λόγω της διαδικασίας επί της αρχής, με αποτέλεσμα να ακούμε πολύ συχνά ότι δεν προλαβαίνουν να ειδοποιούνται εγκαίρως οι φορείς ή να το μαθαίνουν την τελευταία στιγμή. Εγώ, λοιπόν, θέλω να καταθέσω μια πρόταση να καταθέτουμε τα τηλέφωνα τους, εφόσον τα έχουμε ή να ζητούνται από τον Υπουργό, γιατί φαντάζομαι ότι ο κύριος Υπουργός έχει, για παράδειγμα, το τηλέφωνο του Προέδρου του ΤΕΙ Δυτικής Ελλάδος. Να ζητούνται από τον Υπουργό, για να καλούνται και το λέω αυτό, διότι θεωρώ ότι είναι προς όφελος του διαλόγου και όχι να ακούμε διαρκώς ότι «ειδοποιήθηκα τελευταία στιγμή, είμαι στην Κρήτη, είμαι δεξιά ή αριστερά και δεν μπορώ να έρθω». Το καταθέτω προς συζήτηση.

Δεύτερο σημείο. Με πολύ μεγάλη έκπληξη, διαπίστωσα, σήμερα το πρωί ότι ο Πρόεδρος της Συνόδου των Πρυτάνεων δεν είχε κληθεί και το λέω αυτό, διότι εμείς τον προτείναμε όπως και τα άλλα Κόμματα, με διπλή ιδιότητα, αυτήν του Προέδρου της Συνόδου των Πρυτάνεων και του Πρύτανη του Πανεπιστημίου Κρήτης. Στη δεύτερη λίστα, που είδα εγώ, ήταν επίσης μέσα στις προτάσεις των Κομμάτων και ξαφνικά δεν εκλήθη. Και ερωτώ: Πως έγινε αυτό; Γιατί ξαφνικά δεν εκλήθη το συγκεκριμένο πρόσωπο; Κάποιος πήρε μια απόφαση να μην κληθεί; Ήταν συνειδητή; Ποιανού ήταν αυτή η απόφαση; Δική σας, κύριε Πρόεδρε; Να το πληροφορηθούμε, διότι το θεωρώ αδιανόητο να συζητάμε για ένα τέτοιο εγχείρημα, για μια ριζική αναδιάρθρωση του ακαδημαϊκού χάρτη της χώρας και να μην καλείται ο Προεδρεύων της Συνόδου των Πρυτάνεων.

 Επίσης, ο Υπουργός χθες μας έκανε διάφορες διδαχές, περί του να μην λέμε ψέματα, για τα fake news και ούτω καθεξής. Και ξεκίνησε, σήμερα, την τοποθέτηση του, λέγοντας «Ορίστε, τα fake news», ότι η ΔΟΕ τάχα δεν εκλήθη και «ορίστε, τους βλέπουμε εδώ πέρα» ! Μόνο που δεν περίμενε να διαψευσθεί από δύο ανθρώπους αμέσως μετά. Ο πρόεδρος της ΔΟΕ κατήγγειλε ότι πράγματι δεν εκλήθη, πήρε τηλέφωνο τις υπηρεσίες της Βουλής, το επιβεβαίωσαν ότι δεν εκλήθη, άρα τα fake news είναι του Υπουργού και όχι του Τύπου. Και επίσης, ο κ. Πρόεδρος της Επιτροπής των Μορφωτικών είπε επί λέξει, «μας ξέφυγε». Εγώ το δέχομαι, σας ξέφυγε. Άλλο σας ξέφυγε και άλλο το «Ορίστε τα fake news και πρέπει να τα πολεμήσουμε». Ας προσέχουμε, λοιπόν και ας προσέχει ιδιαίτερα και ο κ. Υπουργός, όταν λέει να μην λέμε ψέματα και να μην κάνουμε διδαχές περί fake news.

Δεύτερο σημείο από τη σημερινή συνεδρίαση. Εγώ θα ήθελα, με απόλυτη νηφαλιότητα, να καταγγείλω το απαξιωτικό ύφος του κ. Υπουργού. Εγώ, όταν άκουσα τον κ. Υπουργό να λέει στον Πρύτανη του Εθνικού Μετσόβιου Πολυτεχνείου, ότι δεν κάνει αριθμητική, εγώ αισθάνθηκα την ανάγκη, ως μια Βουλευτής εκ των 300, να ζητήσω συγνώμη από τον κύριο Πρύτανη. Θεωρώ απαξιωτική αυτή τη συμπεριφορά. Εάν είναι να φωνάζουμε τους φορείς εδώ, για να τους προσβάλλουμε, καλύτερα να μην τους φωνάζουμε καθόλου. Και εγώ, δημοσίως, λοιπόν, τουλάχιστον, εκ μέρους της Ν.Δ., θέλω να δηλώσω συγγνώμη για λογαριασμό του Υπουργού από τον Πρύτανη και απ' όλους τους άλλους τους φορείς, οι οποίοι άκουσαν απαξιωτικά λόγια από τον Υπουργό.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το δέχτηκε. Ο ίδιος το δέχτηκε.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Αφού και εσείς ζητήσατε συγνώμη, εν τέλει.Εάν αρχίσουμε πάλι τις παρεμβάσεις, κύριε Πρόεδρε, δεν θα τελειώσουμε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Μα, έκανε λάθος και το δέχτηκε.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Κύριε Υπουργέ, δεν ζήτησε συγνώμη γι΄ αυτό.

 Έρχομαι, λοιπόν, στο νομοσχέδιο και στη συζήτηση επί των άρθρων.

 Κυρίες και κύριοι, το παρόν νομοθέτημα του Υπουργείου Παιδείας, σίγουρα δεν είναι μεταρρύθμιση. Είναι συρραφή επιμέρους ρυθμίσεων, ρυθμίσεων, χωρίς καμία μεταρρυθμιστική πνοή, χωρίς πραγματικές τομές, που έχει ανάγκη σήμερα η εκπαίδευση, στη χώρα. Ρυθμίσεις, που δεν λύνουν προβλήματα, αντιθέτως, αναπαράγουν και διογκώνουν παθογένειες του παρελθόντος. Ρυθμίσεις, που κινούνται στο αντίθετο ρεύμα, από όσα συμβαίνουν διεθνώς. Ρυθμίσεις, που αποδεικνύουν, περίτρανα, ότι δεν έχετε κανένα στρατηγικό σχέδιο, συνολικά για την εκπαίδευση των παιδιών μας. Απόδειξη, μεταξύ άλλων, η ευκολία, κύριε Υπουργέ, με την οποία τροποποιείτε ρυθμίσεις, που ψηφίσατε, εσείς ο ίδιος, λίγους μήνες πριν.

Και θα ήθελα να αναφερθώ, ενδεικτικά, σε κάποιες από τις προβληματικές ρυθμίσεις. Τα άρθρα 1 έως 56, αφορούν την αναδιάταξη του ακαδημαϊκού χάρτη της χώρας. Εν πολλοίς, την κατάργηση των τελευταίων ΤΕΙ και την άτακτη διανομή τους σε ΑΕΙ. Λίγα τμήματα κλείνουν, πολλά περισσότερα ιδρύονται, όλα, όμως, χωρίς σχέδιο, χωρίς προκαθορισμένα ακαδημαϊκά κριτήρια. Ιδρύονται Σχολές και Τμήματα θνησιγενή, σε απόσταση από τις ανάγκες της αγοράς εργασίας, χωρίς μέριμνα για τα επαγγελματικά δικαιώματα των αποφοίτων, χωρίς στρατηγικό σχέδιο, με ένα και μόνο σχέδιο, την ψηφοθηρία.

 Ένα παράδειγμα, που άκουσα, σήμερα, από τους φυσικοθεραπευτές, το γεγονός ότι, για παράδειγμα, εντάσσονται δύο τμήματα ΤΕΦΑΑ στις Σχολές Επιστημών Υγείας, μαζί με τα δύο υπό ίδρυση Τμήματα Φυσικοθεραπείας και τα άλλα τμήματα επιστημών υγείας, ενώ, αντίστοιχα, σε άλλο νομοσχέδιο, δεν έχει ακολουθηθεί αυτή η πρακτική και δεν έχουν ενταχθεί τα τμήματα ΤΕΦΑΑ, μαζί με τις Σχολές Επιστημών Υγείας.

Θα ήθελα να έρθω στα ζητήματα της κατάργησης των επιμέρους ΤΕΙ. Κατάργηση των ΤΕΙ Κεντρικής Μακεδονίας, Ανατολικής Μακεδονίας και Θράκης και Θεσσαλονίκης και συγχώνευση στο Διεθνές Πανεπιστήμιο. Τι να πούμε γι' αυτό; Ότι ξεπεράσατε τους ίδιους σας τους εαυτούς; Τρία ανώτατα ιδρύματα τεχνολογικού τομέα συγχωνεύονται με το μοναδικό ανώτατο ίδρυμα της χώρας, το οποίο παρέχει αποκλειστικά μεταπτυχιακά προγράμματα και αποκλειστικά σε ξένη γλώσσα. Και εγώ ρώτησα , για το πώς έχει δρομολογηθεί η συνέργεια, πώς θα έρθουν κοντά αυτά; Δεν αναβαθμίστηκε η απάντηση από αυτό.

 Η κατάργηση των ΤΕΙ Δυτικής Ελλάδας και η συγχώνευση κάποιων τμημάτων του με το Πανεπιστήμιο Πατρών και κάποιων άλλων με το Πανεπιστήμιο Πελοποννήσου. Χτες , κύριε Πρόεδρε, μίλησα για κάποιες καταγγελίες, που έχουν δει το φως της δημοσιότητας, σχετικά με το ότι φέρεται ο Υπουργός να έχει θέσει εκβιαστικά διλήμματα στους Πρυτάνεις και, με μεγάλη λύπη, άκουσα, σήμερα, τον Πρύτανη του Πανεπιστημίου Πελοποννήσου να επιβεβαιώνει αυτήν την καταγγελία. Να λέει, δηλαδή, ότι τους είπε πράγματι ο Υπουργός «ή θα συμφωνήσετε στο νομοσχέδιο μου, ως έχει και θα πάρετε και τα δύο ΤΕΙ ή δεν θα πάρετε κανένα»! Επιβεβαιώνεται, λοιπόν, ότι έτσι πορεύεται αυτή η Κυβέρνηση και αυτό το Υπουργείο Παιδείας, με πολιτικούς εκβιασμούς. Οι πολίτες, λοιπόν, θα κρίνουν τον ίδιο τον Υπουργό, θα κρίνουν την Κυβέρνηση γι΄ αυτούς τους πολιτικούς εκβιασμούς.

 Θα ήθελα να κάνω μια ειδική αναφορά στο θέμα της 4ης Νομικής στην Πάτρα και θέλω να διευκρινίσω, ότι για μας δεν είναι θέμα Πάτρας, οπουδήποτε και να γινόταν συζήτηση για 4η Νομική, είτε στο Ηράκλειο, είτε στην Κέρκυρα, οπουδήποτε και να γινόταν συζήτηση για 4η Νομική, εμείς δεν έχουμε θέμα με την πόλη, έχουμε θέμα με την ίδρυση 4ης Νομικής, τη στιγμή που χιλιάδες απόφοιτοι Νομικής αντιμετωπίζουν το σκληρό πρόσωπο της ανεργίας.

Και δεν είναι, βέβαια, μόνο η Νομική, είναι και η Γεωπονική, βάσει ποιων στοιχείων καταλήξατε, ότι χρειάζεται η χώρα μας ακόμα μία Γεωπονική Σχολή.

Η κατάργηση του ΤΕΙ Κρήτης και η αυτόματη μετατροπή του σε Μεσογειακό Πανεπιστήμιο Κρήτης. Εδώ, θα ήθελα να θέσω ένα συγκεκριμένο ζήτημα, το ζήτημα της επωνυμίας του νέου ιδρύματος.

Και αυτό, γιατί άκουσα, με ενδιαφέρον, τον Πρύτανη του Πανεπιστημίου Κρήτης, σήμερα, ότι πράγματι το Πανεπιστήμιο Κρήτης προϋπάρχει, έχει ένα μεγάλο όνομα και θεωρώ ότι δημιουργείται μια σύγχυση στο ευρύτερο κοινό, με την επωνυμία «Μεσογειακό Πανεπιστήμιο Κρήτης».

Θα πρότεινα, λοιπόν, στον Υπουργό, να ξαναδεί το ζήτημα της επωνυμίας, γιατί φαντάζομαι ότι κανείς δεν θέλει να δημιουργήσει σύγχυση, στον ευρύτερο ακαδημαϊκό κόσμο. Ειδικά, όταν ένα ίδρυμα προϋπάρχει, έχει μια συγκεκριμένη διαδρομή, έχει ένα συγκεκριμένο όνομα, είναι γνωστό στη διεθνή ακαδημαϊκή κοινότητα, με ένα συγκεκριμένο όνομα.

Άρθρο 66, Μηχανικοί. Εδώ θα έλεγα ότι έχετε εξελίξει τις ικανότητες του σε αλχημεία. Δεν «πανεπιστημιοποιείτε» μόνο αυτόματα, με το παρόν, «πολυτεχνειοποιείτε», αυτόματα, τα Τμήματα Σχολών Μηχανικών των ΤΕΙ. Αυτοματοποιημένες διαδικασίες εξπρές. Εν ολίγοις, με μια Υπουργική Απόφαση, κάνετε τα τετραετή τμήματα πενταετή, τα οποία εντάσσονται σε Πολυτεχνικές Σχολές, όπου αυτές υπάρχουν, αλλιώς δεν υπάρχει θέμα. Ιδρύουμε μια νέα Πολυτεχνική Σχολή, για να εντάξουμε τα νέα τμήματα. Αποτέλεσμα να πολλαπλασιάζονται υπέρμετρα τα Πανεπιστημιακά Τμήματα Μηχανικών και συνακόλουθα ο αριθμός των αποφοίτων.

 Και προφανώς, ο πολλαπλασιασμός των τμημάτων δεν σημαίνει αυτόματα αναβάθμιση των σπουδών. Και σίγουρα, προβλήματα υπήρχαν, με τα επαγγελματικά δικαιώματα των αποφοίτων, αλλά δεν λύνονται, με μια Υπουργική Απόφαση και μια Επιτροπή. Ειδικά στη στιγμή που η εν λόγω διαδικασία επιχειρείται, χωρίς να λαμβάνονται υπόψη οι ανάγκες της αγοράς εργασίας.

Επί της ουσίας, αυτό που κάνετε, κύριε Υπουργέ, είναι η εξίσωση και πάλι προς τα κάτω των πολυτεχνικών σπουδών, εν γένει.

Άρθρο 73. Ένα άρθρο, που αφορά τους ερευνητικούς φορείς και συγκεκριμένα την παράγραφο, η οποία αναφέρεται στο ίδρυμα Ιατροβιολογικών Ερευνών της Ακαδημίας Αθηνών, το οποίο αποφασίζετε, χωρίς καμία πειστική εξήγηση, να υπαχθεί στη Γενική Γραμματεία Έρευνας. Εμείς διαφωνούμε με αυτό, κύριε Υπουργέ, και θα προτείναμε να το επανεξετάσετε.

Άρθρα 74 με 97 – «Πρότυπα και Πειραματικά Σχολεία». Δυστυχώς, με αυτά ξεκινήσατε, ως Κυβέρνηση, τη θητεία σας, στο Υπουργείο Παιδείας και με αυτά φαίνεται να ολοκληρώνετε τη θητείας σας. Και πάλι, το δόγμα είναι εξίσωση όλων προς τα κάτω.

Και είναι πραγματικά κρίμα, γιατί αυτά τα σχολεία είναι νησίδες αριστείας, νησίδες καινοτομίας, θα έπρεπε όλοι, πέρα και πάνω από Κόμματα, να αγωνιστούμε, για να κάνουμε όλα τα δημόσια σχολεία μας Πρότυπα και Πειραματικά. Και τι κάνετε, τώρα, με αυτό το νομοθέτημα; Περικόπτετε τις διοικητικές αρμοδιότητες της παλιάς ΔΕΠΠΣ, περιορίζετε τις αρμοδιότητες των επιστημονικών εποπτικών συμβουλίων των σχολείων, υπάγετε τα σχολεία αυτά στις Διευθύνσεις Εκπαίδευσης. Από πού και ως πού, κύριε Υπουργέ; Γιατί να υπαχθούν στις Διευθύνσεις Εκπαίδευσης με ό,τι αυτό συνεπάγεται: την αυτονομία τους, ως προς την επιλογή προσωπικού, στο σχεδιασμό και την εφαρμογή εκπαιδευτικών προγραμμάτων, τον αριθμό τμημάτων και μαθητών.

Καταργείτε το ρόλο των σχολείων, ως εργαστηρίων προαγωγής εκπαιδευτικής έρευνας, σε συνεργασία με τα Α.Ε.Ι. και με αυτόν τον τρόπο η σύνδεση με τα Α.Ε.Ι. υποβαθμίζεται σε μια απλή συνεργασία, η οποία θα μπορούσε να υλοποιηθεί από οποιοδήποτε σχολείο.

Με τον τρόπο εισαγωγής στα Πρότυπα γυμνάσια, η εισαγωγή εξαρτάται από τις προτάσεις των Συλλόγων Διδασκόντων των σχολείων, ενώ η τελική απόφαση ανήκει, ως δια μαγείας, στον Υπουργό Παιδείας. Η ρύθμιση αυτή είναι προφανές ότι θέτει εν αμφιβόλω τις εξετάσεις, ως τρόπο εισαγωγής, σε αυτά τα ελάχιστα εναπομείναντα Πρότυπα σχολεία.

Άρθρα 98 και 99. Όσον αφορά στα κολέγια και στην κατάργηση, που επιφέρετε, στην ισχύουσα νομοθεσία για την αναγνώριση της επαγγελματικής ισοδυναμίας των αποφοίτων κολεγίων στην Ελλάδα, η κατάργηση αυτής της διαδικασίας αναγνώρισης της επαγγελματικής ισοδυναμίας επαναφέρει το καθεστώς παραβίασης του Ενωσιακού Δικαίου. Με αυτή τη ρύθμιση, ελλοχεύει ένας κίνδυνος πολύ σημαντικός, τον οποίο, κύριε Υπουργέ, δεν ξέρω πώς μπορείτε να αγνοήσετε να εκκινήσει μια διαδικασία αγωγών αποζημιώσεων, ενάντια στο ελληνικό δημόσιο, το οποίο, κατά παράβαση του Ενωσιακού Δικαίου, θα έχει προκαλέσει βλάβη, σε χιλιάδες φοιτητές και αποφοίτους κολεγίων.

Ταυτόχρονα, δημιουργεί αυτή η ρύθμιση μια τεράστια ανασφάλεια σε όλα αυτά τα νέα παιδιά και τις οικογένειές τους, που έχουν κάνει μια συνειδητή επιλογή να μείνουν και να σπουδάσουν στη χώρα μας.

Άρθρα 100 με 159, όσον αφορά στο νέο σύστημα εισαγωγής στην Τριτοβάθμια Εκπαίδευση. Εδώ, μετά από 2 χρόνια εξαγγελιών, μια καταργούνταν οι πανελλαδικές, μια διπλασιάζονταν, ανάλογα με τη μέρα της εβδομάδας, πλέον επιστρέφουμε σε ένα σύστημα των 4 δεσμών, αλλά με αριστερή ιδεοληψία: Για παράδειγμα, στο διαχωρισμό των σχολών, μεταξύ των σχολών ελεύθερης πρόσβασης, δήθεν ελεύθερης πρόσβασης και των σχολών κατόπιν εξετάσεων. Μια κατηγοριοποίηση μεταξύ σχολών αυξημένου κύρους και μειωμένου κύρους, η οποία μας βρίσκει σθεναρά αντίθετους, εκτός του ζητήματος ότι τα παιδιά από τη β΄ λυκείου καλούνται να μαντέψουν, να παίξουν ένα ΠΡΟΠΟ, ένα ΛΟΤΤΟ, ένα τυχερό παιχνίδι, για να δουν ποιες σχολές θα είναι αυτές, που θα είναι πράσινες και ποιες κόκκινες !

Σας το είπα και χτες, σοβαρότατα ζητήματα ισονομίας του συστήματος δεν είναι η πρώτη φορά, που κρούουμε τον κώδωνα του κινδύνου για τη συνταγματικότητα των ρυθμίσεων, που φέρνετε και το λέω, με λύπη, διότι έχουμε επιβεβαιωθεί στις προβλέψεις μας, δυστυχώς τα νομοθετήματα σας έχουν κριθεί αντισυνταγματικά, όπως η επιλογή των διευθυντών με κλήρωση.

Απολυτήρια δύο ταχυτήτων. Ανάλογα, αν είσαι στον Έβρο ή στην Κάσο, στη Μυτιλήνη, στην Κέρκυρα, στη Σπάρτη ή στη Θράκη, αναλόγως της περιοχής, δεν θα υπάρχει διασφάλιση του ενιαίου βαθμού δυσκολίας. Δεν μπορώ να καταλάβω, γιατί αντιτίθεσθε με αυτόν τον τρόπο στην Τράπεζα Θεμάτων, η οποία, αν μη τι άλλο, διασφαλίζει έναν ενιαίο βαθμό δυσκολίας.

Τα κλασικά γράμματα, τα ανέφερα και χτες. Συνεχίζετε το έργο σας στην αποδόμηση των κλασικών σπουδών. Το κάνατε με την κατάργηση των αρχαίων λατινικών από τις εξετάσεις του γυμνασίου, το κάνατε με μείωση αρχαίων ελληνικών, το κάνετε και τώρα, με την κατάργηση των λατινικών από τα πανελλαδικώς εξεταζόμενα μαθήματα. Βεβαίως, άπειρες υπουργικές αποφάσεις, οι οποίες θα πρέπει να ρυθμίσουν τα τόσα ασαφή και αδιευκρίνιστα σημεία, τόσες γκρίζες ζώνες ερμηνείας.

Τα άρθρα που αφορούν στην τροποποίηση του νομοθετικού πλαισίου για τα Γενικά Αρχεία του Κράτους. Εδώ, κυρία Υπουργέ, δεν έχουμε ακούσει απάντηση ακόμα, για το άρθρο που προβλέπει το προσόντα του Γενικού Διευθυντή των Γενικών Αρχείων του Κράτους. Γιατί αυτό; Γιατί, στο αρχικό σχέδιο, έλεγε το νομοθέτημα για τους υποψηφίους να έχουν διδακτορικό και ξαφνικά αυτό αλλάζει και από εκει που λέγατε «διδακτορικό», τώρα, ξαφνικά λέτε ότι δεν απαιτείται διδακτορικό, εάν ο υποψήφιος έχει συγκεκριμένα πενταετή προϋπηρεσία. Καταλαβαίνετε ότι γεννιόνται εύλογα ερωτηματικά, για τα οποία δεν έχουμε ακούσει τίποτα. Τι μεσολάβησε, συγκεκριμένα και άλλαξε αυτή η ρύθμιση; Γιατί ζητάτε συγκεκριμένα προϋπηρεσία 5 ετών, μήπως κάτι υποκρύπτετε;

Κύριε Πρόεδρε, η Ν.Δ., προφανώς, καταψηφίζει επί της αρχής το νομοσχέδιο και επιφυλάσσεται, ως προς τη στάση της επί των άρθρων στην Ολομέλεια. Ευχαριστώ πολύ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Επειδή θέσατε ορισμένα ερωτήματα, είμαι υποχρεωμένος να απαντήσω, αυτή τη στιγμή, όχι σχολιάζοντας τη δική σας άποψη. Θα επαναλάβω, λοιπόν, τι είπα στην πρωινή μας συνεδρίαση στο πως επιλέχτηκαν οι φορείς. Ζητήθηκαν, γραπτώς, προτάσεις από τα Κόμματα. Η Ν.Δ. κατέθεσε μια λίστα περί τους 60 φορείς, όλα τα άλλα Κόμματα έναν αριθμό 3 – 7, αθροιστικά ήταν 74 όλοι οι φορείς. Προβληματιστήκαμε ότι αν δεχτούμε όλον αυτόν τον αριθμό, θα οδηγούμαστε σε αδιέξοδο. Μια συλλογική μελέτη αυτών και δική μου ευθύνη, ευθύνη του Προεδρείου είναι πάντα, ότι διεγράφησαν κάποιοι, για να μην καταλήξουμε στον αριθμό, που ήταν. Ύστερα από τους διαγραφέντες, ζήτησα από τους υπαλλήλους - συνεργάτες, να τυπώσουν αυτή την πρόταση και να την περιφέρουν σε όλους. Σας το έδωσα, κυρία Κεραμέως και συμπληρώσατε 7, αφού διαβάσατε τους 30.

Ο κ. Δελής συμπλήρωσε την ΑΓΣΜΕ, η κυρία Χριστοφιλοπούλου συμπλήρωσε κάποιους άλλους και όλα έγιναν δεκτά. Άρα, εάν εμένα μου ξέφυγε η ΔΟΕ, σας ξέφυγε και εσάς, ξέφυγε και από τους άλλους. Εγώ το είδα το πρωί αυτό, αφού με πήρε τηλέφωνο μέλος της ΔΟΕ και αμέσως μεσολάβησα και εκλήθη. Όσο για τον κ. Πρύτανη, ούτε που τον ήξερα, σήμερα τον έμαθα.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.):** Ναι, αλλά ήταν μέσα στην τελική λίστα, σε αυτή τη δεύτερη, που στείλατε, ήταν μέσα.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής)**: Δεν ήταν, κυρία Κεραμέως.

**ΝΙΚΗ ΚΕΡΑΜΕΩΣ (Εισηγήτρια της Ν.Δ.)**: Αυτό είναι το ερώτημα, πώς φθάσαμε στη διαγραφή του. Ο κ. Ζώρας έχει διπλή ιδιότητα, είναι πρύτανης του Πανεπιστημίου Κρήτης και Προεδρεύων της Συνόδου Πρυτάνεων. Είχε μείνει μέσα, ως πρύτανης του Πανεπιστημίου Κρήτης. Ξαφνικά εξαφανίστηκε από την τελική λίστα.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρία Κεραμέως, δεν είμαι από αυτούς, που μέσα από λαθροχειρίες, προσπαθώ να στηρίξω την άποψή μου, είμαι από αυτούς, που ευθαρσώς, την υποστηρίζουν. Το πρωί είπα ότι αναλαμβάνω την ευθύνη, που δεν εκλήθη η ΔΟΕ και δεν ακούγεται εύκολα αυτό στη Βουλή από πολλούς. Δεν ήταν μέσα στους 29-30, που προτείνατε, μας ξέφυγε όλων, ήρθε εδώ και τον δεχθήκαμε. Θεωρώ το θέμα, από την μεριά μου, πλήρως ενημερωμένο.

Το λόγο έχει ο Ειδικός Αγορητής του Λαϊκού Συνδέσμου - Χρυσή Αυγή, ο κ. Αντώνιος Γρέγος.

**ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου Χρυσή Αυγή)**: Ευχαριστώ, κύριε Πρόεδρε.

Δεν ξέρω, αν έχετε κάποια ενημέρωση, σχετικά με το πότε θα έρθει το νομοσχέδιο στην Ολομέλεια.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής)**: Εγώ για τη Δευτέρα ξέρω, αλλά δεν μπορώ να σας πω, με ακρίβεια, την ώρα, κύριε Γρέγο.

**ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου - Χρυσή Αυγή)**: Τουλάχιστον, να ξέρουμε την ημέρα. Όλα αυτά τα προβλήματα, που προέκυψαν, είναι γιατί το νομοσχέδιο, όπως καταγγείλαμε και στην προηγούμενη συνεδρίαση, ήρθε με τη διαδικασία του επείγοντος και προέκυψαν όλα αυτά τα προβλήματα, οι καθυστερήσεις στις συνεδριάσεις, οι φορείς, που δεν μπόρεσαν να τοποθετηθούν, με άνεση, οι φορείς, που έπρεπε να έρθουν και δεν ήρθαν και πολλά άλλα ακόμη.

Επειδή μίλησε η Εισηγήτρια της Ν.Δ. για fake news, δράττομαι της ευκαιρίας να καταγγείλω το εξής, ότι με πολύ πονηρό τρόπο, κάποια δήθεν έγκυρα δημοσιογραφικά blogs διέδωσαν ότι η Χρυσή Αυγή, στη χθεσινή συνεδρίαση, για τις γερμανικές αποζημιώσεις, καταψήφισε. Να δηλώσω στην Επιτροπή, γιατί μας ακούει και πολύς κόσμος, ότι η Χρυσή Αυγή υπερψήφισε τη συγκεκριμένη εισήγηση της Βουλής, προκειμένου να λυθούν κάποιες παρεξηγήσεις και φυσικά, επιφυλασσόμαστε για κάθε νόμιμο δικαίωμά μας.

Όσον αφορά στο νομοσχέδιο, φυσικά, δεν περιμέναμε να λύνει σχεδόν κανένα από τα προβλήματα, που ταλανίζουν την Παιδεία. Φυσικά, δεν περιμέναμε από τη συγκεκριμένη Κυβέρνηση να λύσει τέτοια προβλήματα και ευτυχώς, είναι και το τελευταίο νομοσχέδιο, που φέρνει στη Βουλή, το τελευταίο νομοσχέδιο, το οποίο, όμως, φαίνεται να είναι και το χειρότερο απ' όλα τα υπόλοιπα.

Θα κάνω μια σύντομη ανάλυση επί των άρθρων και θα δηλώσω εξαρχής, ότι θα καταψηφίσουμε το νομοσχέδιο και θα κάνω περισσότερες παρατηρήσεις επί των άρθρων στην Ολομέλεια.

Σχετικά με τα άρθρα από το 1 έως το 56, τα οποία, όπως σας είπα και πριν τα καταψηφίζουμε, «Συνέργειες Πανεπιστημίων και Τεχνολογικών Εκπαιδευτικών Ιδρυμάτων και λοιπές διατάξεις Τριτοβάθμιας Εκπαίδευσης». Εδώ ιδρύονται το Διεθνές Πανεπιστήμιο Ελλάδας, ιδρύονται οι Σχολές και τα Τμήματα, που αναφέρθηκαν, παραπάνω. Γενικώς εδώ, ενώ υπάρχουν τόσοι άνεργοι πτυχιούχοι και αντί να στελεχωθούν, επαρκώς, οι υφιστάμενες Σχολές, για κάποιον ακατάληπτο λόγο, δημιουργούνται νέες. Εδώ εντάσσονται στο ΔΙΠΑΕ και τα Τ.Ε.Ι. Κεντρικής Μακεδονίας και τα Τ.Ε.Ι. Ανατολικής Μακεδονίας.

Με τα άρθρα 13 έως 14, ιδρύονται νέες Σχολές στο Πανεπιστήμιο Δυτικής Μακεδονίας. Στο άρθρο 23, ιδρύεται το Μεσογειακό Πανεπιστήμιο Κρήτης, ενώ εντάσσεται το Τ.Ε.Ι. Δυτικής Μακεδονίας στο Πανεπιστήμιο.

Στο πρώτο Μέρος, λοιπόν, λαμβάνουν χώρα όλες οι αυθαίρετες αυτές ενέργειες, που διασπείρουν νέες Σχολές, απαξιώνοντας τις υφιστάμενες.

Τα άρθρα 57 έως 73, που επίσης καταψηφίζουμε, αφορούν την Εθνική Σχολή Δημόσιας Υγείας, διατάξεις της Τριτοβάθμιας Εκπαίδευσης και Έρευνας. Εδώ ρυθμίζονται θέματα, όπως η ίδρυση της Σχολής Δημόσιας Υγείας στο Πανεπιστήμιο Δυτικής Αττικής, στο οποίο εντάσσεται η Εθνική Σχολή Δημόσιας Υγείας, η οποία υφίσταται, με κατάτμηση του Τμήματος Κοινωνικής Διοίκησης του Δημοκρίτειου, ιδρύεται Πανεπιστημιακό Ερευνητικό Κέντρο στο Γεωπονικό Πανεπιστήμιο Δυτικής Αττικής.

Επίσης, καταψηφίζουμε τα άρθρα 74 έως 97. Εδώ, εισάγονται διατάξεις για τα πειραματικά σχολεία, επαναπροσδιορίζεται η λειτουργία τους και ο ρόλος τους. Τα πειραματικά σχολεία είναι εκπαιδευτικές μονάδες, που έχουν αξιολογηθεί, ως προς τα τυπικά προσόντα των εκπαιδευτικών και την επιστημονική τους παρουσία, τη συμμετοχή των σχολείων σε καινοτόμες δραστηριότητες, καθώς και δραστηριότητες κοινωνικής προσφοράς, την υλικοτεχνική υποδομή και την εμπειρία στην αξιολόγηση του εκπαιδευτικού έργου. Συνεπώς, είμαστε επιφυλακτικότατοι, όταν οι εκπρόσωποι του ΣΥΡΙΖΑ μιλούν για επανακαθορισμό του ρόλου και του σκοπού των πειραματικών σχολείων.

Καταψηφίζουμε τα άρθρα 98 και 99. Ποιος ο λόγος αντικατάστασης του Συμβουλίου Αναγνώρισης Επαγγελματικών Προσόντων (ΣΑΕΠ) από το νεοϊδρυθέν αυτοτελές τμήμα εφαρμογής της ευρωπαϊκής νομοθεσίας για την υποβολή αιτήσεων και εκδόσεως των αποφάσεων αναγνώρισης των επαγγελματικών προσόντων;

Για τα άρθρα 100 έως 159, έχουμε να πούμε πάρα πολλά. Το άρθρο 100 αφορά στην πρόσβαση μαθητών στην τριτοβάθμια εκπαίδευση. Ακούμε, εδώ και πάρα πολύ καιρό, διάφορες παλινωδίες. Δεν ξέρουμε πού θα καταλήξετε, σχετικά με αυτό το σημαντικό θέμα. Δεν γίνεται κάποια ουσιαστική αλλαγή και το κυριότερο δεν γίνεται κάποια αλλαγή προς όφελος των μαθητών και φυσικά όλα θα έχουν επιπτώσεις και στους γονείς. Στον τομέα των ανθρωπιστικών επιστημών, παραμένει, ως βασικό μάθημα εξέτασης, η κοινωνιολογία. Ο θεσμός της εισαγωγής 10% συνεχίζει να ισχύει μόνο για το επόμενο ή μεθεπόμενο που οι μαθητές εισήχθησαν σε σχολή τριτοβάθμιας εκπαίδευσης, ενώ δεν γίνεται κάποια μεγάλη αλλαγή όσον αφορά την εισαγωγή σε στρατιωτικά εκπαιδευτικά ιδρύματα. Δεν ξέρουμε, αν αλλάξει στην πορεία κάτι σε αυτά. Πρόκειται για ένα άρθρο στην ουσία άχρηστο και άσκοπο, καθώς έχει απειροελάχιστες αλλαγές στην ύλη και στον τρόπο διεξαγωγής των πανελλαδικών εξετάσεων. Για ακόμη μια φορά, δεν πραγματοποιούνται βασικές τομές, όσον αφορά στην πρόσβαση στην τριτοβάθμια εκπαίδευση, μια διαδικασία, που προκαλεί, πολλές φορές, ψυχικές συνέπειες σε μαθητές και οικονομικές δαπάνες στις ελληνικές οικογένειες, με τα φροντιστήρια και με όλα αυτά τα έξοδα.

Στα άρθρα 101 έως 116, περιγράφονται ρυθμίσεις, που αφορούν την αξιολόγηση μαθητών, που φοιτούν σε γενικό λύκειο. Πέραν του ότι δεν πραγματοποιούνται ιδιαίτερες αλλαγές, τα συγκεκριμένα άρθρα δεν έχουν λόγο ύπαρξης, εφόσον δεν οδηγούν στην αναβάθμιση της διδακτικής διαδικασίας στο γενικό λύκειο.

Στο άρθρο 101, αναφέρονται τα κριτήρια αξιολόγησης μαθητών, όπως επίσης στο άρθρο 110, αναφέρονται τα κριτήρια για την εξαγωγή βαθμού προαγωγής ή απόρριψης μαθητών. Πουθενά δεν γίνεται λόγος για την αξιολόγηση των μαθητών, με βάση τη διαγωγή τους, όπως γινόταν στο παρελθόν. Σε εποχές που η βία, λεκτική και σωματική, ανάμεσα στους μαθητές και το bullying κυριαρχούν – είναι σημαντικό αυτό που λέω – καλό θα ήταν η Κυβέρνηση να νομοθετήσει, με σκοπό τη σταδιακή μείωση και εν τέλει εξάλειψη αυτών των φαινομένων.

Επίσης, στο άρθρο 116, ο μέγιστος αριθμός μαθητών, σε μια τάξη, φτάνει τα 25 άτομα, τη στιγμή, που, για να υπάρξει αποτελεσματική διδασκαλία, οι μαθητές πρέπει να φτάνουν στο μέγιστο τα δέκα άτομα. Μάλιστα μια τέτοια ρύθμιση θα καθιστούσε τη φροντιστηριακή εκπαίδευση ίσως και περιττή, θα έλεγα εγώ και επίσης, θα οδηγούσε στην πρόσληψη διπλάσιου ή ακόμη και τριπλάσιου αριθμού εκπαιδευτικών.

Στα άρθρα 117 έως 159, αναφέρονται ρυθμίσεις, σχετικά με τη λειτουργία των επαγγελματικών λυκείων. Είναι θλιβερό το γεγονός ότι σπαταλήθηκε τόσο μελάνι για τη συγγραφή αχρήστων άρθρων, τα οποία δεν λύνουν, στο ελάχιστο, τα χρόνια προβλήματα των επαγγελματικών λυκείων. Δεν αναβαθμίζονται ούτε οι υποδομές ούτε τα γνωστικά αντικείμενα, δεν λαμβάνονται μέτρα νομιμότητας και ασφάλειας, με σκοπό την μετατροπή των ΕΠΑΛ από πολλές φορές – θα χρησιμοποιήσω έναν αδόκιμο όρο – «εστίες εγκληματικότητας», σε φυτώριο ειδικευόμενων επαγγελματιών, σε διάφορους τομείς, δεν λαμβάνονται μέτρα για την αξιολόγηση των διδασκόντων στα ΕΠΑΛ, με σκοπό την αναβάθμιση της παρεχόμενης εκπαίδευσης.

Στα άρθρα 160 έως 201, ρυθμίζονται όλοι οι παράμετροι, που αφορούν στη λειτουργία των Γενικών Αρχείων του Κράτους. Δεν ξέρω πού «κολλάει» όλο αυτό στο συγκεκριμένο νομοσχέδιο. Πρόκειται για ελληνική δημόσια υπηρεσία, η οποία αποτελεί ενιαία αυτοτελή δημόσια υπηρεσία, που υπάγεται απευθείας στον εκάστοτε Υπουργό Παιδείας, Έρευνας και Θρησκευμάτων. Ως «αρχείο», ορίζεται το σύνολο των μαρτυριών και των εγγράφων, αδιακρίτως χρονολογίας, σχήματος και ύλης, που σχετίζονται με τη δραστηριότητα του κράτους, δημοσίων ή ιδιωτικών οργανισμών ή νομικών ή φυσικών προσώπων ή ομάδων φυσικών προσώπων.

 Σε γενικές γραμμές, είναι αναγκαία η κατοχύρωση, μέσω αυτού του νομοσχεδίου, της ελευθερίας της πρόσβασης του συνόλου των Ελλήνων πολιτών στην πληροφορία, μέσω της διαμόρφωσης και δημοσιοποίησης αρχειακών υλικών, καθώς και τη διάσωση και τη διατήρηση ψηφιοποιημένων αρχείων και διαφόρων πόρων, αλλά και τη μέριμνα για τα σύγχρονα αρχεία, τα οποία παράγονται στο ψηφιακό περιβάλλον.

Ειδικότερα, όσον αφορά συγκεκριμένες διατάξεις του άρθρου 161, προβλέπεται η συγχώνευση πολλών οργανισμών με άλλους δημόσιους οργανισμούς ή ακόμη και η κατάργηση κάποιων εξ αυτών. Είναι εμφανές ότι η Κυβέρνηση δεν λαμβάνει τα αναγκαία μέτρα για τη διάσωση αρχείων, που πιθανόν βρίσκονται στους εν λόγω οργανισμούς, γι' αυτό και κρίνεται αναγκαία η διάσωσή τους.

 Στο άρθρο 179, αναφέρονται οι οργανικές θέσεις στα διάφορα τμήματα των Γενικών Αρχείων του Κράτους.

Ο προβλεπόμενος αριθμός οργανικών θέσεων είναι εξαιρετικά μικρός, σε σχέση με τις ανάγκες λειτουργίας του Οργανισμού και τις αρχειακές διαθεσιμότητες της χώρας. Ειδικά σε ό,τι αφορά τους κλάδους ΠΕ αρχειονόμων και Π.Ε. ιστορικών. Το ίδιο ισχύει σε δεύτερο επίπεδο και για τους κλάδους ΠΕ πολιτιστικής διαχείρισης επικοινωνίας και ταξινόμων.

Στη συνέχεια, στο άρθρο 189, περιγράφονται τα προσόντα του γενικού διευθυντή. Πρόκειται για μια θέση κομβικής σημασίας για το συγκεκριμένο Οργανισμό και ευρύτερα για την αρχειακή πραγματικότητα της χώρας. Είναι απαράδεκτο το γεγονός ότι για αυτήν τη θέση είναι αποδεκτό το πτυχίο, καθώς και το διδακτορικό, σε οποιοδήποτε γνωστικό αντικείμενο και όχι στο λογικά αναμενόμενο, δηλαδή, στην αρχειονομία.

Άρθρα 202 έως 203. Τα άρθρα αυτά αναφέρονται στην ιδιωτική εκπαίδευση, ειδικότερα στα φροντιστήρια και τα κέντρα ξένων γλωσσών. Ρυθμίζονται κάποια διαδικαστικά ζητήματα.

Άρθρα 204-226. Πρόκειται για συσσώρευση άρθρων, που αφορούν στην πρωτοβάθμια και δευτεροβάθμια εκπαίδευση.

Το άρθρο 212 καθορίζει, λεπτομερώς, το ηλεκτρονικό σύστημα «Μy School», που αποτελεί μια θετική πρωτοβουλία, με σκοπό την παροχή πληροφοριών σε όλους τους ενδιαφερόμενους πολίτες. Βέβαια, υπάρχουν και κάποιοι άλλοι φορείς, που παρέχουν κάποια γνωστικά αντικείμενα μέσω internet, τα οποία, όμως, είναι πολύ κοστοβόρα, δεν θα πω τώρα κάποιες από αυτές τις εταιρείες. Βέβαια, δυσκολεύει πολλούς μαθητές και στοιχίζουν πάρα πολλά χρήματα, νομίζω 1.000 με 1.500 €. Ένα ακόμα έξοδο για την ελληνική οικογένεια.

Στο άρθρο 222 προβλέπεται η αμοιβή του μουσουλμάνου θρησκευτικού λειτουργού, με χρήματα του ελληνικού λαού, η οποία θα αντιστοιχεί στην αμοιβή δημοσίου υπαλλήλου πανεπιστημιακής μόρφωσης. Πρόκειται για μια διάταξη, φυσικά απαράδεκτη, θα τη χαρακτήριζα και ανθελληνική.

 Κλείνοντας, στο άρθρο 225, περιγράφεται η κατασκευή επιπρόσθετων αιθουσών για τη διεξαγωγή της δίχρονης υποχρεωτικής προσχολικής εκπαίδευσης. Μια εκπαίδευση, η οποία αρχικά δεν θα έπρεπε να είναι υποχρεωτική για λόγους υγείας. Δεν θα αναφερθώ περαιτέρω σε αυτό, είναι ούτως ή άλλως πολύ γνωστά τα προβλήματα.

Όπως είπα και στην αρχή της ομιλίας μου, θεωρούμε ότι και αυτό το νομοσχέδιο δεν λύνει κανένα πρόβλημα στην παιδεία. Αντιθέτως, επιδεινώνονται και αυξάνονται τα προβλήματα.

Επειδή ακούστηκαν κάποιες φωνές και κάποιες θέσεις ότι δεν υπάρχουν προτάσεις, η κύρια και η βασική πρόταση η δικιά μας, η πρόταση της Χρυσής Αυγής, εκτός των άλλων, γιατί η Χρυσή Αυγή έχει συγκεκριμένο πρόγραμμα, όσον αφορά την εκπαίδευση, την εθνική εκπαίδευση, είναι το πιο βασικό η άμεση κατάργηση του πανεπιστημιακού ασύλου. Έχουν μετατραπεί τα πανεπιστήμια σε άντρα εγκληματιών και τρομοκρατών και φυσικά, πέρα της μόρφωσης, θα πρέπει να λάβουμε υπόψη ότι κινδυνεύει και η σωματική ακεραιότητα και πολλές φορές η ζωή των φοιτητών.

Για τα υπόλοιπα, θα αναφερθώ στην Ολομέλεια. Επαναλαμβάνω και πάλι ότι καταψηφίζουμε το συγκεκριμένο νομοσχέδιο. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Πρόκειται για πολυνομοσχέδιο – σκούπα, με σαρωτικό χαρακτήρα, το οποίο αφορά σε όλες τις εκπαιδευτικές βαθμίδες και καταπιάνεται με όλες σχεδόν τις εκκρεμότητες των αναδιαρθρώσεων, που εξελίσσονται, εδώ και χρόνια, στην εκπαίδευση. Αντιδραστικές, βεβαίως, αντιεκπαιδευτικές αναδιαρθρώσεις, που αποτυπώθηκαν, μέχρι και στο τρίτο μνημόνιο και, ως συνέχεια των προηγούμενων κυβερνήσεων, υλοποιούνται τώρα, με περίσσιο πάθος και προσήλωση από την Κυβέρνηση του ΣΥΡΙΖΑ, η οποία, μάλιστα, φτάνει να παραδίδει και μαθήματα αποτελεσματικής εφαρμογής τέτοιων αναδιαρθρώσεων, όπως, για παράδειγμα, για το ζήτημα της αναδιάρθρωσης του πανεπιστημιακού χάρτη, σε σύγκριση με εκείνη την άγαρμπη προσπάθεια της Ν.Δ., με το περιβόητο σχέδιο «Αθηνά» και όλα αυτά, κάτω από το άγρυπνο μάτι του ελληνικού κεφαλαίου, που ελέγχει και, με συχνότατες δημόσιες παρεμβάσεις, ορίζει τις κατευθύνσεις και δηλώνει τις επιθυμίες του για την ελληνική εκπαίδευση. Όλα αυτά, μέσα στο πλαίσιο, που ορίζουν, πάντα οι στόχοι και οι οδηγίες της Ε.Ε. και υπό την υψηλή εποπτεία του ΟΟΣΑ, αυτού του προνομιακού σύμβουλου της Κυβέρνησης.

Μιας και πρόκειται για πολυνομοσχέδιο, με επιπτώσεις σε όλη την εκπαίδευση, είπε και ο κ. Φίλης χθες, ο Εισηγητής του ΣΥ.ΡΙΖ.Α. και πρώην Υπουργός Παιδείας, να κάνει και έναν απολογισμό της κυβερνητικής πολιτικής στην εκπαίδευση. Απολογισμό, τον οποίο, μάλιστα, βρήκε και θετικό. Αλίμονο, αν δεν παινέσεις το σπίτι σου, θα πέσει να σε πλακώσει. Μας είπε για την υποχρεωτικότητα, που καθιέρωσε, δήθεν, ο ΣΥΡΙΖΑ στη διετή προσχολική αγωγή, αλλά δεν μας είπε ότι αυτή η ρύθμιση παραμένει μετέωρη και ανεφάρμοστη στα μεγάλα αστικά κέντρα, δηλαδή, εκεί όπου βρίσκεται η πλειοψηφία των νηπίων, αφού η εξαγγελία αυτή δεν συνοδεύτηκε με την αναγκαία χρηματοδότηση για υποδομές και προσωπικό, ούτε καν με ένα σχεδιασμό για όλα αυτά.

Αντίθετα, είδαμε ένα κονδύλι στον Προϋπολογισμό ορισμένων εκατομμυρίων για τα νηπιαγωγεία να θυσιάζεται, ως ισοδύναμο της μη περαιτέρω περικοπής των παλαιών συντάξεων. Μόνο για κάτι κοντέινερ ακούσαμε, μέχρι τώρα και ας μη λησμονούμε εδώ, ότι μιλάμε για νήπια.

Μας είπε ο πρώην Υπουργός για την αναβάθμιση του Δημοτικού Σχολείου, που πέτυχε, δήθεν, ο ΣΥΡΙΖΑ, αλλά ξέχασε να μας πει ότι τα σχολεία στέγνωσαν από χρήματα και συνεχίζουν να λειτουργούν πάντα με τα γνωστά απαράδεκτα σχολικά βιβλία, από το 2006 και βέβαια, με τους χιλιάδες χιλιάδων μετακινούμενους αναπληρωτές και ωρομίσθιους.

Μας είπε για την Ειδική Αγωγή, αλλά δεν μας είπε για το αίσχος των ελλείψεων της σε υποδομές και μόνιμο προσωπικό, που αφήνει τα περισσότερα παιδιά, που την έχουν ανάγκη, έξω από αυτήν και μιλάμε για ένα ποσοστό, πάνω από το 80%. Για να μη μιλήσουμε και για την ταλαιπωρία, το άγχος και τα έξοδα χιλιάδων οικογενειών παιδιών, με αναπηρία, εξαιτίας των πρόσφατων κυβερνητικών ρυθμίσεων για τις αναγκαίες εξωσχολικές τους θεραπείες.

Μας είπε για τα ΕΠΑΛ και τα διετή προγράμματα των πανεπιστημίων, που περιμένουν τους μαθητές τους, αλλά δεν μας είπε ούτε για το κλείσιμο εκατοντάδων τμημάτων και τομέων των ΕΠΑΛ, με το πρόσχημα ότι είναι ολιγομελή, ούτε για την άγρια εκμετάλλευση των νέων παιδιών μέσω της μαθητείας.

Όσο για τους διορισμούς, που ακούμε, χρόνια τώρα, το μόνο συγκεκριμένο, που υπάρχει, μέχρι στιγμής, είναι ένα σύστημα προσλήψεων, που από τη μια απαξιώνει τα πτυχία και τις συνεχείς μετακινήσεις χιλιάδων εκπαιδευτικών για χρόνια και από την άλλη, οδηγεί και σε απολύσεις.

Ας έρθουμε τώρα σε ένα από τα βασικά περιεχόμενα του πολυνομοσχεδίου. Το ζήτημα του Λυκείου και το σύστημα πρόσβασης στην τριτοβάθμια εκπαίδευση. Μίλησε ο Υπουργός και όλοι οι κυβερνητικοί Βουλευτές για τις παθογένειες του Λυκείου, ιδιαίτερα της τρίτης του τάξης, για την ουσιαστική της ανυπαρξία, δηλαδή και τον καταργημένο μορφωτικό της ρόλο, αλλά δεν μας είπαν, γιατί είναι έτσι.

Ξέρετε ότι αυτό είναι βασικό, μια επιτυχημένη θεραπεία, για να είναι επιτυχημένη, προϋποθέτει και τη σωστή και αιτιολογημένη διάγνωση, να βρεις, δηλαδή, τις αιτίες. Απλώς, έβγαλαν το συμπέρασμα ότι η κυβερνητική πρόταση, αντικειμενικά το έβγαλαν το συμπέρασμα, ότι η κυβερνητική πρόταση το αναβαθμίζει το Λύκειο, εξ ορισμού. Για να τα δούμε, όμως, όλα αυτά μας ζητάτε να συμφωνήσουμε για το πρόβλημα, κύριε Υπουργέ, καμία αντίρρηση, ως προς αυτό, νομίζω ότι το βλέπουν όλοι.

Όμως, ακούστε τι λέμε εμείς για την ουσία του προβλήματος του Λυκείου και για τις αιτίες του. Το πρόβλημα του Λυκείου είναι ότι στο κέντρο του βρίσκονται οι εξετάσεις, είναι η φροντιστηριοποίηση του. Είναι, δηλαδή, η μετατροπή του σε μια απέραντη άγρια αρένα ανταγωνισμού. Όλα αυτά είναι που το κάνουν ανιαρό και απωθητικό και όλα αυτά είναι που οδηγούν τους νέους, που βρίσκονται σε μια φάση αναζήτησης, ψαξίματος και τους αναγκάζει να βάζουν φρένο στους προβληματισμούς τους, μέσα στο σχολείο, γιατί αυτά, ξέρετε, δεν είναι για τις εξετάσεις, και ας πάνε να αναζητήσουν αλλού.

Το πρόβλημα του Λυκείου είναι ότι δουλεύει, για να αποκλείσει κάποιους από τη γνώση. Γιατί; Μα, γιατί αύριο αυτό το ίδιο το σύστημα θέλει αυτούς να τους αποκλείσει από τη ζωή με δικαιώματα. Εδώ, βρίσκεται το άγχος των μαθητών του Λυκείου και η απώλεια, η ρίζα της απώλειας του μορφωτικού του ρόλου. Με λίγα λόγια, το πρόβλημα είναι η ζωή των νέων, αγαπητοί συνάδελφοι. Είναι ο ελεύθερος χρόνος, που εξαφανίζεται. Και αυτό, ξέρετε, δεν αλλάζει, ακόμα και αν στα σχολεία το κουδούνι αρχίσει να χτυπά στις 9, αντί για τις 8.

Γιατί η πίεση και το τρεχαλητό, απλώς, θα μεταφερθούν μια ώρα αργότερα. Είναι το άγχος λοιπόν, η πίεση, τα προβλήματα στο σπίτι, οι εφηβικές ευαισθησίες, οι μαθησιακές δυσκολίες, για τις οποίες δεν υπάρχει καμία, μα καμία απολύτως βοήθεια στο Λύκειο. Όλα αυτά είναι, που διαλύουν τους μαθητές, σε μια όμορφη και ευαίσθητη ηλικία. Όμως, οι μαθητές από όσο ξέρουμε και να ζήσουν θέλουν και να μάθουν και οι γονείς, από την άλλη, θέλουν τα παιδιά τους και να προοδεύουν και να βάζουν στόχους και να τους πιάνουν αυτούς τους στόχους.

Και θέλουν όλοι αυτοί ένα σχολείο, που θα βοηθάει ουσιαστικά και δεν θα αποκλείει από τη γνώση, ούτε κάποια παιδιά, τα περισσότερα παιδιά, ούτε, βεβαίως, θα τους υποχρεώνει να βάζουν το χέρι συνεχιστεί στην τσέπη. Όσο για τους εκπαιδευτικούς, αυτοί δε νομίζω ότι θέλουν να είναι τροχονόμοι επιδόσεων, σε ένα σχολείο - φροντιστήριο, αρένα κυριολεκτική, αλλά να συμβάλουν όσο μπορούν, όσο περνά από το χέρι τους να προσεγγίζουν οι μαθητές τους τον κόσμο, με επιστημονικό τρόπο. Όχι μόνο, για να το γνωρίσουν, λέμε εμείς, δεν φτάνει αυτό, μα κυρίως, για να τον αλλάξουν. Γιατί αυτό έχει ανάγκη η νεολαία και ο κόσμος, αυτόν τον κόσμο να τον αλλάξει.

Για να δούμε τώρα πώς εννοεί η Κυβέρνηση την αναβάθμιση του Λυκείου. Το νομοσχέδιο προβλέπει ξεκάθαρα τον περιορισμό της γενικής παιδείας, μέχρι τη β΄ Λυκείου και μετατρέπει τη γ΄ Λυκείου σε προπαρασκευαστικό έτος, δηλαδή, σε φροντιστήριο για τις εξετάσεις. « Όπως γίνεται στην Ευρώπη», λέει η Κυβέρνηση.

Έτσι, υποτίθεται ότι θα περιοριστεί η ανάγκη για φροντιστήριο, γιατί λέει η Κυβέρνηση ότι το ίδιο το σχολείο, το ίδιο το λύκειο, θα γίνει φροντιστήριο. Τώρα αυτό, όπως και να το δεις, «αναβάθμιση» δεν το λες, πάντως, όμως, η γενική παιδεία και μάλιστα η επεξεργασμένη επιστημονικά δεν είναι πολυτέλεια, είναι ανάγκη, είναι απαίτηση της εποχής μας, γι' αυτό και ο περιορισμός της, όπως κάνει τώρα δα η Κυβέρνηση, είναι μια επιλογή αντιδραστική. Γιατί δεν μπορεί να αναπτύσσεται η επιστήμη και η κοινωνία, να προκύπτουν νέες επιστημονικές γνώσεις, συνέχεια, να εξελίσσεται η τεχνολογία, νέα κοινωνικά και φυσικά φαινόμενα να αναζητούν την ερμηνεία τους, σήμερα, να γίνεται, δηλαδή, όσο γίνεται πιο επιτακτική η ανάγκη για μια πλατιά γενική παιδεία και αυτή η γενική παιδεία, που οφείλει να δίνει το σχολείο, να συρρικνώνεται.

 Βεβαίως, απορρίπτουμε και εκείνη τη λογική την κυβερνητική, ότι «εάν δε θες να γίνεις ιστορικός ή φιλόλογος, τι την χρειάζεσαι, βρε παιδί μου, την Ιστορία;». Γιατί αυτά ακούμε και αυτά προκύπτουν από τις τοποθετήσεις ή «τι την χρειάζεσαι τη Λογοτεχνία, αφού δε θες να γίνεις ούτε ιστορικός, ούτε φιλόλογος;». Για εμάς, το ξεκαθαρίζουμε αυτό και για κάθε προοδευτικό άνθρωπο, με την κοινωνιολογική έννοια του όρου, η γνώση είναι ζήτημα ζωής και όχι στενά ένα ζήτημα επαγγελματικού προσανατολισμού.

Με την ευκαιρία, θέλουμε να κάνουμε και ένα σχόλιο για το ζήτημα της συγχώνευσης και της συνεξέτασης της λογοτεχνίας με το μάθημα της γλώσσας. Ξέρετε, πρόκειται για δύο διαφορετικά γνωστικά αντικείμενα, δεν είναι ίδια ! Η λογοτεχνία, που ανήκει, έτσι και αλλιώς, στις λεγόμενες «καλές τέχνες» είναι, ίσως, το μοναδικό μάθημα, που παραμένει στο Λύκειο πια και παίζει έναν ουσιαστικό ρόλο στην καλλιέργεια της αισθητικής αγωγής των νέων, αφού τα όποια καλλιτεχνικά μαθήματα έχουν σχεδόν εξοβελιστεί και με δική σας ευθύνη από το Λύκειο. Η συνεξέταση, λοιπόν, της λογοτεχνίας με τη γλώσσα, το διαφορετικό αυτό μάθημα της γλώσσας, αντανακλά, εκτός των άλλων, και την υποβάθμιση του στοιχείου της αισθητικής αγωγής, με λίγα λόγια, είναι και αυτό ένα ακόμη βήμα, μια ακόμη αιτία για την αποστέωση του Λυκείου.

Θα περίμενε κανείς, μετά απ' όλα αυτά, μιας που το σχολείο γίνεται φροντιστήριο, οι φροντιστηριάρχες να κλαίνε από τις εξαγγελίες του Υπουργείου. Όμως, δεν είναι έτσι ! Κάτι πρέπει να ξέρουν αυτοί και τρίβουν τα χέρια τους – οι ιδιοκτήτες των μεγάλων φροντιστηρίων – και ετοιμάζονται για τη νέα πελατεία και ξέρετε γιατί; Γιατί οι μαθητές πάνε φροντιστήριο μόνο στα μαθήματα, που δίνουν πανελλαδικές εξετάσεις, προετοιμάζονται, δηλαδή, για μια ανταγωνιστική διαδικασία, που στόχος της δεν είναι να γράψεις καλά, αλλά να γράψεις καλύτερα από κάποιον άλλον και αυτό, όχι μόνο δεν αλλάζει με το νομοσχέδιο σας, αλλά ενισχύεται, γιατί εκτός από το βαθμό των πανελλαδικών εξετάσεων, θα μετράει και η επίδοση σε εξετάσεις παρόμοιες των πανελλαδικών εξετάσεων ή ακόμη και στο απολυτήριο, για τη δήθεν ελεύθερη πρόσβαση σε κάποια τμήματα. Οπότε, ο κάθε λογικός άνθρωπος νομίζουμε καταλαβαίνει ότι σ’ έναν τέτοιο εξεταστικό μαραθώνιο, η ανάγκη να γράψει κανείς καλύτερα από κάποιον άλλον, όχι μονάχα θα συνεχίσει να υπάρχει, αλλά και θα μεγαλώσει. Άντε τώρα, σ’ ένα τέτοιο ανταγωνιστικό εξετασιοκεντρικό περιβάλλον σχολικό να βρεθεί και ώρα ή και διάθεση για να συζητηθεί, όπως λέει ο κύριος Υπουργός, ένα επίκαιρο θέμα, ας πούμε, εκτός ύλης. Ίσα-ίσα, ακόμη πιο δύσκολα θα γίνονται τέτοιες συζητήσεις, γιατί θα πρέπει να βγει η ύλη, που θα πιέζει, τα SOS, γιατί μιλάμε για ένα καραμπινάτο σχολείο - φροντιστήριο και ένα σχολείο - φροντιστήριο, ένα σχολείο - εξεταστικό κέντρο είναι ένα σχολείο, που οδηγεί τους εκπαιδευτικούς, τους πιέζει να τρέχουν την ύλη, γιατί πρόκειται για ύλη, η οποία εξετάζεται στις πανελλαδικές εξετάσεις, όχι τίποτα άλλο. Μ’ αυτόν τον τρόπο, κάποια παιδιά, αυτά που θα δυσκολεύονται περισσότερο ή αυτά, που δε θα μπορούν να πάνε φροντιστήριο και δεν είναι και λίγα, θα μένουν πίσω. Έτσι, στο σχολείο, που ετοιμάζει ο ΣΥΡΙΖΑ, θα εκφράζονται και θα ενταθούν οι άνισες κοινωνικές αφετηρίες των μαθητών από ακόμη μικρότερη ηλικία και οι μαθητές θα χωρίζονται άτυπα σε τρεις ομάδες, αυτούς που στοχεύουν μόνο στο απολυτήριο, αυτούς που στοχεύουν σε τμήματα χαμηλής ζήτησης και αυτούς, βεβαίως, που στοχεύουν σε τμήματα υψηλής ζήτησης.

Τέλος, δεν πρέπει να ξεχνάμε ότι τα σχέδια της Κυβέρνησης βάζουν κυριολεκτικά το μαχαίρι στο λαιμό χιλιάδων μαθητών της φετινής Β΄ Λυκείου, αλλά και των επόμενων, γιατί τους καλεί να πάρουν πολύ σοβαρές αποφάσεις για το μέλλον τους από νωρίτερα και με λιγότερες επιλογές.

Σε σχέση μ’ αυτό και πριν πάω στο επόμενο κομμάτι του νομοσχεδίου, από τις τέσσερις πολύ συγκεκριμένες προτάσεις που έκανε το Κ.Κ.Ε., ως προτάσεις για το σήμερα, για το σύστημα πρόσβασης, δηλαδή, στα πανεπιστήμια, που ήταν η κατοχύρωση της βαθμολογίας, η δυνατότητα πολλών επιλογών, η δυνατότητα επανάληψης της διαδικασίας και, βεβαίως, η αποσύνδεση του Λυκείου από τις εξετάσεις, ο ΣΥΡΙΖΑ, ο κύριος Υπουργός και ο Εισηγητής του ΣΥΡΙΖΑ στάθηκαν μονάχα στο ένα, στο ζήτημα της κατοχύρωσης της βαθμολογίας.

Ο μεν κ. Υπουργός, με έναν υφέρποντα ελιτισμό, μίλησε για ακαδημαϊκό έλλειμμα σε αυτήν την πρόταση και μας θύμισε τη Μαρία Αντουανέτα, λέγοντάς στους σημερινούς μαθητές «μην ψάχνετε για μόρφωση, φάτε το παντεσπάνι που σας δίνουμε τώρα», κάπως έτσι.

Ο δε κ. Φίλης απάντησε και είπε ότι αυτό το σύστημα της κατοχύρωσης βαθμολογίας δοκιμάστηκε και απέτυχε. Δεν ξέρω, αν έχετε παιδιά, σε αυτήν την ηλικία, αλλά υπήρξαν αρκετά χρόνια, που αυτό το σύστημα εφαρμόστηκε και μάλιστα με επιτυχία και έδωσε τη δυνατότητα σε παιδιά από φτωχές και μεσαίες οικογένειες, σιγά - σιγά και κρατώντας ένα μάθημα, να περάσουν στις σχολές, που θέλουν, γιατί, αν μη τι άλλο, εξασφάλιζε και αυτό, ένας να πηγαίνει στη σχολή, που ήθελε, πραγματικά, μετά από προσπάθειες ενός, δύο ή τριών χρόνων. Δεν μπορείτε να μας λέτε εδώ ότι αυτό απέτυχε. Καθόλου δεν απέτυχε, εκτός και αν χαίρεστε γι΄ αυτό και θέλατε να αποτύχει ή έτσι σας βολεύει. Μονάχα που έτσι αποκαλύπτετε την ταξικότητα της πολιτικής σας, όταν μιλάτε, με αυτόν τον τρόπο, για τέτοιες προτάσεις.

Για το υπόλοιπο νομοσχέδιο, το οποίο φέρνει ένα «τσουνάμι» από συγχωνεύσεις – είναι 4 ή 6 τα πανεπιστήμια και 6 με 7 τα Τ.Ε.Ι. – οδηγεί σε πλήρη εξαφάνιση των Τ.Ε.Ι.. Πρόκειται, βέβαια, για μια εκ βάθρων αναδιάταξη της τριτοβάθμιας εκπαίδευσης, πάνω στα σχέδια, όπως είπαμε, που έχουν εκπονήσει προ πολλού η Ε.Ε. και ο ΟΟΣΑ, σχέδια, με τα οποία κανένα αστικό Κόμμα, ούτε ο ΣΥΡΙΖΑ, φυσικά, δεν διαφωνούν. Κορόνα στο κεφάλι σας τα έχετε. Είναι σχέδια στην κατεύθυνση, που υπηρετούν, βεβαίως, το δυνατόν την καλύτερη προσαρμογή της τριτοβάθμιας εκπαίδευσης, εν προκειμένω, στο άρμα των επιχειρηματικών ομίλων και των σημαντικότερων επιδιώξεων του κεφαλαίου.

Μάλιστα, αυτοί οι σχεδιασμοί αποτυπώθηκαν και στο τρίτο μνημόνιο. Είναι το μόνο μνημόνιο, το οποίο περιέχει διατάξεις για την παιδεία και ξεκίνησαν να υλοποιούνται, βεβαίως, σε ό,τι αφορά την τριτοβάθμια εκπαίδευση, με το Πανεπιστήμιο Δυτικής Αττικής, μετά πήγαμε στο Πανεπιστήμιο Ιωαννίνων και το Ιόνιο, στο ΕΚΠΑ, στο Γεωπονικό και τώρα έχουμε το μεγαλύτερο βήμα και το σαρωτικότερο. Έτσι βλέπουμε και σε αυτό το νομοσχέδιο να επαναλαμβάνονται όλα τα βασικά χαρακτηριστικά των προηγούμενων συγχωνεύσεων στην τριτοβάθμια εκπαίδευση.

Παρά τη δημιουργία πληθώρας πανεπιστημιακών σχολών και τμημάτων, πουθενά δεν είδαμε και δεν υπάρχει κάποια πρόβλεψη για τη στήριξή τους, με υποδομές και απαιτούμενο μόνιμο προσωπικό. Κάτι για 15 εκατ. ακούμε, αλλά αυτά είναι μάλλον «σταγόνα στον ωκεανό», κ. Φίλη, για τις ανάγκες, που υπάρχουν, στα ήδη λειτουργούντα πανεπιστήμια, πολύ περισσότερο γι΄ αυτά που θα ιδρυθούν. Ούτε, βέβαια, το νομοσχέδιο ασχολείται με τις πιεστικές ανάγκες των φοιτητών, με το αβάσταχτο κόστος για πολλούς από αυτούς και με τη φοιτητική μέριμνα, ενώ για το μέλλον και τις αγωνίες τους, καλύτερα ας μην το συζητάμε.

Η Κυβέρνηση και με αυτό το νομοσχέδιο, όμως, βαθαίνει την επιχειρηματική δραστηριότητα των νέων ιδρυμάτων και στο κομμάτι μάλιστα της έρευνας τη γενικεύει απροκάλυπτα, προκειμένου να στηθούν πανεπιστημιακές υποδομές και προγράμματα, που θα υπηρετούν πιο αποτελεσματικά την κερδοφορία μεγάλων επιχειρήσεων, σε κάθε κλάδο και σε κάθε περιφέρεια, αν το δει κανείς.

Γι΄ αυτό, άλλωστε και περιγράφει, με πολύ μεγάλη επιμέλεια – εδώ είναι πάρα πολύ αναλυτική η Κυβέρνηση, μέχρι την παραμικρή λεπτομέρεια – τα νέα ερευνητικά ινστιτούτα και τεχνολογικά πάρκα ιδιωτικοοικονομικής λειτουργίας, εντός, βεβαίως, των πανεπιστημίων, ερευνητικά κέντρα, τα οποία, όπως αναφέρεται στο άρθρο 4, για παράδειγμα, συνεργάζονται με νομικά πρόσωπα δημοσίου και ιδιωτικού δικαίου και διαμεσολαβούν, λέει, στη διασύνδεση της έρευνας με την οικονομία. Ούτε ο ΣΕΒ θα το έλεγε καλύτερα, πραγματικά.

Έτσι, στο ίδιο το νομοσχέδιο, είναι αναμενόμενο να ορίζεται, ως κριτήριο για τη διοικητική στελέχωση αυτών των ερευνητικών κέντρων, στελέχη, που έχουν «εμπειρία στην προσέλκυση χρηματοδοτήσεων ερευνητικών προγραμμάτων και στην αξιοποίηση των αποτελεσμάτων της έρευνας», δηλαδή, μάνατζερ.

Και βέβαια, ως κερασάκι στην αντιλαϊκή σας τούρτα, έρχεται η γενίκευση και η επέκταση των ελαστικών εργασιακών σχέσεων – και στα προηγούμενα νομοσχέδια το ίδιο γινότανε – όχι ότι γίνεται τώρα, για πρώτη φορά. Τη δουλειά, δηλαδή, υπό προθεσμία σε αυτά τα ερευνητικά κέντρα ή με μπλοκάκι, με όλα αυτά, δηλαδή, για τα οποία ο ΣΥΡΙΖΑ, πριν γίνει κυβέρνηση, ανέβαινε στα κεραμίδια.

 Όσο, για το νόμο «Διαμαντοπούλου», τόσο πολύ τον καταργήσατε, που τον αξιοποιείτε στο νομοσχέδιο, στο πιο βασικό θέμα μιας πανεπιστημιακής σχολής. Στη διαμόρφωση του προγράμματος των σπουδών της και αυτό το επαναλαμβάνεται, πάρα πολλές φορές, στο νομοσχέδιο. Μας προβληματίζει, τέλος, στο άρθρο 3, για το Διεθνές Πανεπιστήμιο της Ελλάδας, που διαθέτει, όσο και να πει κανείς, την τεχνογνωσία της εμπορευματοποιημένης εκπαίδευσης, μας προβληματίζει μια διατύπωση και θα θέλαμε εδώ μια εξήγηση, που ορίζει ότι: «οι φοιτητές, επιβαρύνονται με έξοδα για την απόκτηση εκπαιδευτικού και πληροφοριακού υλικού και για την κάλυψη των ιδιαίτερων δαπανών επικοινωνίας». Δηλαδή;

 Άφησα τελευταία τη συγχώνευση του Πανεπιστημιακού Τμήματος Δημοτικής Εκπαίδευσης με το Τμήμα Κοινωνικής Εργασίας του Τ.Ε.Ι. Πάτρας, που μετονομάζεται, σε Τμήμα Επιστημών της Εκπαίδευσης και Κοινωνικής Εργασίας. Πρόκειται για μια εξέλιξη επικίνδυνη και αντιεπιστημονική. Τη σχέση έχουν αυτά τα δύο μεταξύ τους; Άλλο εκπαιδευτικός, άλλο κοινωνικός λειτουργός. Μήπως θέλετε να ανοίξετε το δρόμο για την απόσπαση της παιδαγωγικής επάρκειας, ακόμα και από τις παιδαγωγικές σχολές; Ή μήπως επιδιώκετε, ρωτάμε εμείς, μέσω του νέου αυτού «τμήματος – αχταρμά», που δημιουργείτε, να διαμορφώσετε τέτοιους εργαζόμενους, εργαζόμενους – πολυεργαλεία, για να εναλλάσσονται σε διαφορετικές θέσεις εργασίας; Με κάτι τέτοια, το μόνο, που καταφέρνετε, είναι να υποβαθμίζετε συνειδητά και το ρόλο του εκπαιδευτικού και το ρόλο των κοινωνικών λειτουργών, που εμείς θεωρούμε ότι είναι απαραίτητοι, σε όλα τα σχολεία και ο ρόλος τους είναι εντελώς απαραίτητος και αναγκαίος, στη συνολική εκπαιδευτική διαδικασία. Ευχαριστώ, πάρα πολύ.

 **ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ο Ειδικός Αγορητής της Ένωσης Κέντρων, ο κ. Μεγαλομύστακας, έχει τον λόγο.

 **ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων):** Ευχαριστώ, κύριε Πρόεδρε, κυρίες και κύριοι συνάδελφοι, βρισκόμαστε πλέον στην τρίτη συνεδρίαση της Διαρκούς Επιτροπής Μορφωτικών Υποθέσεων, για τη συζήτηση του σχεδίου νόμου, που είχε φέρει το Υπουργείο, με τίτλο «Συνέργειες πανεπιστημίων και Τ.Ε.Ι., πρόσβαση στη τριτοβάθμια εκπαίδευση, πειραματικά σχολεία, γενικά αρχεία του κράτους και λοιπές διατάξεις», από εδώ και μόνο καταλαβαίνουμε ότι είναι ένα σχέδιο νόμου, το οποίο πραγματεύεται πάρα πολλά ζητήματα. Ακούστηκε και στην πρώτη συνεδρίαση της Επιτροπής, ότι ο χρόνος, φυσικά, δεν ήταν αρκετός, ότι ο τρόπος δεν είναι σωστός. Ως αντεπιχείρημα, ακούστηκε ότι υπήρχε στη διαβούλευση το νομοσχέδιο, όχι έτσι όπως μας έχει έρθει, όχι σε αυτό το μέγεθος. Συζητάμε, σήμερα, ένα σχέδιο νόμου, με επτά μέρη, πλήθος κεφαλαίων, 400 σελίδες στο βασικό του μέρος, πάνω από 1.000 ολόκληρο, μαζί με τις εκθέσεις, 225 άρθρα και συγκεκριμένα, για να καταλάβουμε το τι γίνεται και για να καταλάβει και ο κόσμος μια απλή αναφορά να κάνουμε των δέκα δευτερολέπτων, σε κάθε άρθρο, θέλουμε 40 λεπτά περίπου, απλά, για να αναφέρουμε το τι λέει το κάθε άρθρο. Πολύ επιδερμικά, αν θέλουμε να κάνουμε ανάλυση του μισού λεπτού, ας πούμε για το κάθε άρθρο, θέλουμε πάνω από δύο ώρες, για να είμαστε εντάξει, σε αυτό που πρέπει να κάνουμε εντός του Κοινοβουλίου.

 Επομένως, η τοποθέτηση, που θα κάνουμε, σήμερα, θα είναι γενική και στην Ολομέλεια, θα πούμε εμείς τι πιστεύουμε ότι θα έπρεπε να είχε γίνει σε όλα τα ζητήματα, που αφορούν την τριτοβάθμια. Το νομοσχέδιο αυτό, λοιπόν, διατρέχει σχεδόν το σύνολο της εκπαίδευσης, όπως είπα και πριν, επεκτείνεται με τα Αρχεία του Κράτους και το σημαντικότερο είναι ότι τρέχει προς ψήφιση, με ταχύτητα φωτός, θα λέγαμε, μέσα σε μια διαδικασία κοινοβουλευτική, που πιο πολύ, δυστυχώς, αφορά τον τύπο και όχι τόσο την ουσία, καθώς δεν κερδίζεται η ουσία, μέσα από τέτοιου είδους διαδικασίες. Αναρωτιέται κανείς – από εμάς, είμαι βέβαιος ότι δεν συμβαίνει κάτι τέτοιο – ότι απ’ τα ξημερώματα της Τετάρτης, ως τώρα, αν έχουν το χρόνο να το έχουν εξετάσει, γιατί ξέρετε, πολύ καλά, ότι στη διαβούλευση δεν είναι το τελικό προϊόν νομοθέτησης, αλλά μια πρόταση.

 Επομένως, όταν μας έρχεται κάτι, πρέπει να το εξετάσουμε, καθώς μια μικρή αλλαγή μπορεί να αλλάξει όλο το νόημα. Πώς θα κάνετε εσείς της Κυβέρνησης παρεμβάσεις; Γνωρίζετε ακριβώς τι έχει αλλάξει; Δεν θα πούμε ψέματα.

 Το σχέδιο νόμου επίσης έρχεται, κατά την άποψή μας, απελπιστικά αργά και το λέω αυτό, γιατί είναι λίγο πριν έρθουν οι εκλογές, ίσως είναι και το τελευταίο σχέδιο νόμου, που φέρνει αυτό το Υπουργείο και δεν ξέρουμε πότε θα εφαρμοστεί, όταν έχουμε δει ότι άλλα σχέδια νόμου, όχι μόνο αυτής της Κυβέρνησης, αλλά και προηγούμενων Κυβερνήσεων, έχουν αργή εφαρμογή. Είστε σίγουροι ότι την επόμενη μέρα θα είστε Κυβέρνηση; Δεν ξέρω. Είναι ερωτήσεις, που θα έπρεπε να απαντήσετε, πρώτα στον εαυτό σας, γιατί αυτό, που ακούμε από την άλλη πλευρά και το έχετε διαπιστώσει και εσείς, είναι ότι μόλις έρθουν, θα καταργήσουν νόμους, που οι δικοί σας Υπουργοί έχουν φέρει. Επομένως, τι κάνουμε; Αυτή την αλλαγή τη φέρνετε τώρα και σημαίνει ότι υπάρχει ένα θέμα.

 Εμείς πιστεύουμε ότι θα μπορούσατε να έχετε δράσει, διαφορετικά και θα φέρω ένα παράδειγμα. Θα γυρίσω το χρόνο πίσω, στο 1996, όπου υπήρχε ένας εμβληματικός για την παιδεία, με όποιο πρόσημο θέλετε να το βάλετε εσείς, νόμος, ο ν. 2525/1997, ο οποίος ήρθε στη Βουλή, λίγους μήνες μετά την εκλογική νίκη του ΠΑΣΟΚ, το 1996. Είχαν γίνει, μάλιστα, εκλογές, στις 22 Σεπτεμβρίου 1996 και έχει ομοιότητα και όσο και να διαφωνούμε και να συμφωνούμε και όποιες και αν ήταν οι αντιδράσεις, το νομοσχέδιο αυτό πέρασε και ήρθε σε εφαρμογή στο υπόλοιπο της θητείας, στο ξεκίνημα, δηλαδή, αυτής της κυβερνητικής θητείας. Άλλαξαν οι εξετάσεις, άλλαξαν τα μαθήματα, τα βιβλία και γενικότερα, το πλαίσιο, που ερχόταν να αγωνιστούν πλέον οι μαθητές. Δυστυχώς, τα ίδια βιβλία του 1996 διδάσκονται, ακόμη στο σημερινό Λύκειο. Έτσι, θα πάμε σε σημαντικές αλλαγές για το μέλλον της εκπαίδευσης και της γνώσης, που παραχωρούμε στα παιδιά μας. Στα βιβλία, που έχουν τα παιδιά, αυτή τη στιγμή, δεν υπάρχει καμία αναφορά στην ανακάλυψη του ανθρώπινου γονιδιώματος ή στην εύρεση νερού στον Άρη. Αυτά τα βιβλία έχουν τα παιδιά μας.

Καλές οι διαδικασίες fast track, για να αναζητήσουμε επενδυτικά κονδύλια, αλλά πρέπει να γίνονται με κάποια περίσκεψη και με γνώμονα, πάντα όχι το οικονομικό όφελος των ξένων, αλλά το δικό μας, ειδικά σε μια περίοδο κρίσης, που είναι αυτή, που ζούμε, σήμερα. Δεν είναι όμως οι διαδικασίες fast track για τα παιδιά μας, δεν είναι η παιδεία, δεν είναι η εκπαιδευτική κοινότητα, δεν είναι η κοινωνία έτοιμη και ποτέ δεν θα είναι να δέχεται τέτοιου είδους απότομες αλλαγές, γιατί αυτό θα συμβεί. Από τη μία μέρα στην άλλη, αλλάζει το σύστημα και πολύ φοβόμαστε ότι με την επόμενη Κυβέρνηση θα ξαναλλάξει.

Έχω πει και θα το ξαναπώ ότι το πείραμα στην εκπαίδευση είναι μια πολύ καλή διδακτική προσέγγιση, με παιδαγωγικό και μαθησιακό πάντα όφελος, ωστόσο δεν μπορούμε να κάνουμε πειραματόζωα τα παιδιά μας. Φτάνουμε στο τέλος αυτής της κοινοβουλευτικής περιόδου, που ξεκίνησε το 2015, και το μόνο, που θα μείνει, για μια ακόμη φορά και μετά από αυτό το σχέδιο νόμου, αλλά και από τη διαδικασία, που ακολουθήθηκε, μέσα στις Επιτροπές, είναι ένα «ταμπούρωμα σε κομματικά κάστρα» και μάλιστα, κατά κύριο λόγο, στα δύο μεγάλα θα χαρακτήριζα «κάστρα», αυτό της Κυβέρνησης και αυτό της Αξιωματικής Αντιπολίτευσης, χωρίς να ακούγονται ή να υιοθετούνται, γιατί ακούστηκαν απόψεις, μέσα στην Επιτροπή από τα υπόλοιπα Κόμματα, ειδικά από τα δύο μικρότερα, πολλές από αυτές.

Κατηγορηθήκαμε, κυρίως από τους συναδέλφους, που ανήκουν σε αυτήν την Κυβέρνηση, ότι δεν έχουμε συγκεκριμένες προτάσεις. Έχουμε και αν παρακολουθούσατε, θα τις βλέπατε. Μάλιστα, έχουμε δει ότι και κάποιες από αυτές έχουν γίνει δεκτές και έχουν υιοθετηθεί και θα αναφέρω, στη συνέχεια, κάποιες από αυτές. Δεν έρχεται, όμως, συναίνεση, με τέτοιου είδους αφηγήματα, καθώς δεν ξέρουμε, γιατί συμβαίνει κάτι τέτοιο. Ο κ. Φίλης, χθες, μίλησε για συναίνεση, για την εξέλιξη της παιδείας, κατά τα χρόνια του ΣΥΡΙΖΑ. Εμείς δεν ξέρουμε, αν έχει επιτευχθεί. Ο κ. Κρεμαστινός, επίσης, ανέφερε κάτι, που είπα πριν από ενάμιση χρόνο, ότι ο ν.4009/2011 ξηλώθηκε άμεσα από τους ίδιους και τις ίδιες, που τον ψήφισαν. Εσείς δεν ξέρω τι προσδοκίες έχετε γι΄ αυτό το σχέδιο νόμου, αν θεωρείτε ότι θα είναι βιώσιμο και δεν ξέρουμε, αν έχετε αναρωτηθεί, γιατί πρέπει να το πληρώσει η εκπαιδευτική κοινότητα. Γιατί πρέπει διαχρονικά αυτή η τόσο σημαντική ομάδα ανθρώπων να συμμετέχει σε αυτό το πάρτι μεταρρυθμίσεων; Γιατί αυτό καταφέρνουμε, δυστυχώς και λέω καταφέρνουμε, βάζοντας μέσα σ' αυτό το πλαίσιο όλους τους πολιτικούς, που υπήρξαν και υπηρέτησαν τον λαό, όλα αυτά τα χρόνια.

Επίσης, χθες, ο κ. Μαυρωτάς ανέφερε μια ήπια χρήση μιας διαφοροποιημένης Τράπεζας Θεμάτων στο λύκειο και αξιοποίηση θεμάτων πολλαπλής επιλογής για την εισαγωγή. Το είχε πει ήδη, από το Μάιο 2016, το ίδιο υποστηρίξαμε και εμείς και το είχαμε καταθέσει εγγράφως, εδώ στην Επιτροπή. Μπορεί ο καθένας να ανατρέξει στα πρακτικά και να το δει, ωστόσο, τα τελευταία χρόνια, από το 2016 και ύστερα, δεν μας ζητήθηκαν ποτέ επεξηγήσεις και δεν μας δόθηκε η ευκαιρία ποτέ να αναπτύξουμε αυτές τις προτάσεις μας. Το ότι έρχεται αυτή τη στιγμή να ψηφισθεί το σχέδιο νόμου, τόσο αργά κοινοβουλευτικά, σημαίνει ότι αφήνετε αυτό το νομοθετικό δημιούργημα, που εσείς πλάσατε, την ώρα που γεννιέται, να το διαχειριστεί ένας άλλος φορέας, γιατί αυτό θα γίνει και να μου το θυμηθείτε, να το αναθρέψει αυτός και μάλιστα, χωρίς να έχει εκπονήσει καμία απολύτως προσπάθεια, κατά τη διαμόρφωση του. Δεν ξέρω κατά πόσο αυτό θα ντύσει, με επιτυχία, αυτές σας τις ενέργειες.

Ξέρετε πολύ καλά όλοι εδώ μέσα και νομίζω ότι είναι πλέον γνωστό, ότι η Ένωση Κεντρώων πάντα συμμετείχε καλόπιστα σε όλες τις διαδικασίες, παραμερίζοντας τα κομματικά οφέλη, πάντοτε με συναίνεση, με δημιουργικές προτάσεις, ακόμη και για την έναρξη του σχολείου, που, όπως σας είπα και πριν, βλέπουμε ότι υιοθετούνται κάποιες από τις προτάσεις μας. Είχαμε προτείνει, από το 2016, το σχολείο να αρχίζει στις 8.30΄ και να τελειώνει στις 2.10΄, βασισμένοι πάντα σε διεθνείς μελέτες, ώστε να προσαρμόσουμε κάτι ανάλογο και στη χώρα μας.

Άλλες προτάσεις μας, που βλέπουμε ότι υιοθετήθηκαν, από την άλλη πλευρά, ήταν το προσωπικό Erasmus. Τρία χρόνια τώρα μιλούμε για αυτό, έχουμε αναλύσει το πως το βλέπουμε εμείς και πως πρέπει να λειτουργήσει. Επίσης, άλλο ένα μπουκέτο προτάσεων, που έχουμε κάνει από το 2016, με τις διοικητικές ομάδες εκπαιδευτικών, σε κάθε σχολείο, για το πώς θα έπρεπε να ψηφιοποιηθούν τα Αρχεία και να μπει η τεχνολογία μέσα στο σχολείο. Είναι ρεαλιστικές προτάσεις μικρού ή και μηδενικού πολλές φορές κόστους, που πιστεύουμε ότι θα έδιναν άμεσες λύσεις και θα ήταν αποδεκτές από όλη την εκπαιδευτική κοινότητα. Χαρακτηριστικά, θα ήθελα να αναφέρω και μια θετική στάση, που είχαμε, σε κάποιες από τις δικές σας προτάσεις, όπως ήταν η εμβόλιμη εξέταση, το Φεβρουάριο, όπως μας την είχατε προτείνει, όπου θα μετρά μόνο, όταν αυτό είναι υπέρ του μαθητή. Δεν τη βλέπουμε πουθενά, έχει εξαφανιστεί. Επομένως, δεν υιοθετούνται οι προτάσεις μας, δεν συνεχίζετε προτάσεις, που εσείς έχετε κάνει, τις οποίες εμείς βρίσκουμε θετικές.

 Δεν θέλω να ληφθούν όλα όσα λέω, ως στείρα αντιπολίτευση, αλλά ως πικρές διαπιστώσεις που έχουμε κάνει όλον αυτόν τον καιρό, τρεις ήμισυ χρόνια, πλέον, γεμάτα, εντός του Κοινοβουλίου. Εμείς είχαμε χρέος να πράξουμε, με τον τρόπο, που ενηργήσαμε, με γνώμονα τη σύνθεση, τη συναίνεση, τη συνεργασία, για μια πιο δημιουργική παιδεία στη χώρα μας.

 Μικρό Κόμμα η Ένωση Κέντρων, αλλά με δυνατή και εποικοδομητική φωνή, τουλάχιστον, στα θέματα παιδείας, θα πω εγώ. Αυτό συμβαίνει, γιατί έχουμε μάτια ανοιχτά και αυτιά ευαίσθητα, σε όσα μας λένε οι φορείς, όσα ακούμε από τους μαθητές, όσα ακούμε από τους γονείς και από όλους όσους εμπλέκονται, γύρω από τον εκπαιδευτικό κόσμο.

 Εμείς ενστερνιζόμαστε τις αγωνίες και τις ευαισθησίες τους και αυτό περιμένουμε να γίνει από όλες τις πλευρές, πάντοτε, σταθμίζοντας το καλώς εννοούμενο συμφέρον των παιδιών. Αυτός πρέπει να είναι ο σκοπός μας.

 Θεωρώ μάταιο να υποκριθώ ότι συμμετέχω στη διαμόρφωση ενός σχεδίου νόμου αυτή τη στιγμή, όπου de facto αυτά, που θα προταθούν, δεν θα ενσωματωθούν, απλά θα ακουστούν και αυτή είναι η υποχρέωση, τουλάχιστον, αυτή την ύστατη ώρα. Έχουμε δει και άλλες φορές ότι οι προτάσεις μας δεν υιοθετούνται ή τις υιοθετείτε, με μια δική σας παραλλαγή, που διαστρεβλώνει, στην ουσία, αυτό που είχαμε προτείνει.

Δεν φτάνει ο χρόνος, όπως είπα και στην αρχή, να κάνεις μια ουσιαστική τοποθέτηση πάνω στο σχέδιο νόμου, ωστόσο, στην Ολομέλεια, θα πούμε ακριβώς τί έχουμε προτείνει όλα αυτά τα χρόνια, πώς θα μπορούσαν να εφαρμοστούν.

Πριν κλείσω, θα ήθελα να θίξω κάτι εξαιρετικά σημαντικό και ίσως το πιο ουσιαστικό, κοινωνικά και πολιτικά. Θέλω να τονίσω, με έμφαση ότι πρώτη φορά φτάνει στις ηλεκτρονικές μας διευθύνσεις ένα τέτοιο κύμα μηνυμάτων και αιτήσεων, από ολόκληρη τη βάση του εκπαιδευτικού μας συστήματος.

Πραγματικά, οι ενστάσεις, που υπήρχαν γι' αυτό το σχέδιο νόμου, ήταν πάρα πολλές, μπορεί μικρές, αλλά ήταν πάρα πολλές. Δηλαδή, τα λάθη, που υπάρχουν μέσα – γιατί υπάρχουν λάθη – δεν νομίζουμε ότι θα διορθωθούν άμεσα και θα χρειάζονται συνεχώς Υπουργικές αποφάσεις, προεδρικά διατάγματα, τροπολογίες, που θα διορθώνουν, όπως έχουμε δει να συμβαίνει με άλλα νομοσχέδια.

 Αυτό που θέλω να ζητήσω εγώ είναι, έστω και τώρα, να παρακολουθήσουν στο Υπουργείο πολύ προσεκτικά τα υπομνήματα, που έχουν σταλεί και σε αυτούς, να βελτιώσουν όσο μπορούν το νομοσχέδιο. Γιατί, πραγματικά, είναι άδικο για όλους αυτούς, που μοχθούν, για τους εκπαιδευτικούς, για τους γονείς, για τα παιδιά κυρίως, γι’ αυτούς που κρατούν το εκπαιδευτικό μας σύστημα εκεί, που βρίσκεται, αυτή τη στιγμή, να μην τους λαμβάνουμε υπόψη. Σας ευχαριστώ πολύ.

Στο σημείο αυτό έγινε η β ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Δημητριάδης Δημήτριος, Αυλωνίτου Ελένη, Βαγενά Άννα, Βάκη Φωτεινή, Μπαλαούρας Γεράσιμος, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Βαρεμένος Γεώργιος, Κουράκης Αναστάσιος, Κυρίτσης Γεώργιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Τριανταφύλλου Μαρία, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Δαβάκης Αθανάσιος, Αραμπατζή Φωτεινή, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Κεραμέως Νίκη, Κουκοδήμος Κωνσταντίνος, Στύλιος Γεώργιος, Αχμέτ Ιλχάν, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Τάσσος Σταύρος, Δελής Ιωάννης, Λαμπρούλης Γεώργιος, Μεγαλομύστακας Αναστάσιος, Μαυρωτάς Γεώργιος και Ψαριανός Γρηγόριος.

 **ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας ευχαριστούμε, κ. Μεγαλομύστακα. Ολοκληρώθηκαν οι τοποθετήσεις των Εισηγητών και των Ειδικών Αγορητών. Έχουμε 8 ομιλητές και το κλείσιμο, από την πλευρά του Υπουργού. Νομίζω ότι αν συγκρατηθούμε λίγο στο θέμα του χρόνου, θα τελειώσουμε, με σχετική άνεση.

 Το λόγο έχει ο κ. Μαυρωτάς, για 6 λεπτά.

 **ΓΕΩΡΓΙΟΣ ΜΑΥΡΩΤΑΣ:** Ακούσαμε το μεσημέρι, για πολλές ώρες, τους φορείς. Θα θέλαμε χρόνο, η αλήθεια είναι να ετοιμάσουμε μια πιο εκτεταμένη απάντηση, με βάση αυτά, που είπαν και με τις παρατηρήσεις επί των άρθρων. Δεν τον είχαμε, όμως, θα τον έχουμε στην Ολομέλεια, οπότε θα δούμε τα πρακτικά, για να ενσωματώσουμε και δικά τους σχόλια.

 Θα ξεκινήσω με κάτι που ακούστηκε από τον κ. Υπουργό, το πρωί. Μία, κατά τη γνώμη μου, ανακρίβεια, κύριε Υπουργέ, που είπατε για την Επιτροπή, που κάνει τις πενταετείς σπουδές, την επταμελή Επιτροπή, ότι ο Κοσμήτορας και το μέλος ΔΕΠ της Επιτροπής αυτής, θα υποδεικνύεται από τις Πολυτεχνικές Σχολές.

Δεν είναι έτσι στον νόμο. Στο νόμο, στη σελίδα 707, λέει ότι υποδεικνύεται από τον Υπουργό Παιδείας και ο Κοσμήτορας και το μέλος ΔΕΠ Τμήματος Πολυτεχνικής Σχολής συναφούς ειδικότητας κ.τ.λ. Θα το αλλάξετε και αυτό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, ναι.

**ΓΕΩΡΓΙΟΣ ΜΑΥΡΩΤΑΣ:** Ωραία. Οπότε θα είναι μία υπόδειξη, από εκεί πέρα.

Τώρα, στα Πρότυπα και Επαγγελματικά, ψαλιδίζονται οι αρμοδιότητες και αποχρωματίζεται ουσιαστικά το ύφος των Προτύπων Πειραματικών σχολείων και το καινούργιο που έχουν να προσφέρουν. Το αποτέλεσμα είναι να γίνονται συμβατικά σχολεία.

Υπήρχε η διάταξη, που επέτρεπε την εκπαιδευτική δυνατότητα των Πειραματικών να έχουν τροποποιημένο ωράριο, αλλά αυτό βγήκε. Το ερώτημα είναι, γιατί βγήκε, καθώς είναι κομβικό αυτό το τροποποιημένο ωράριο για τους καθηγητές των Προτύπων και Πειραματικών σχολείων, προκειμένου να διοργανώνουν τους ομίλους, τον τόσο επιτυχημένο αυτό θεσμό, που διακρίνει τα συγκεκριμένα σχολεία.

Η οργανωτικότητα του σχολείου, δηλαδή, το πόσοι καθηγητές θα εργάζονται και ποιες ειδικότητες, πλέον θα ρυθμίζεται από τις διοικητικές Υπηρεσίες του Υπουργείου. Και αυτοί, που είναι ουσιαστικά οι πλέον αξιολογημένοι καθηγητές, δεν θα έχουν αυτοδίκαια οργανική θέση, εκεί που υπηρετούν. Και αυτό νομίζω – το είπε και η κυρία Παπατσίμπα – είναι στις προτεραιότητες και είναι κάτι, που πρέπει να το δείτε.

Η όποια αυτονομία τους, εάν χάσουν αυτήν την ευελιξία, θα μείνει ένα «αδειανό πουκάμισο». Αυτό σημαίνει ότι πολλά σχολεία δεν θα μπορούν να λειτουργούν ομίλους και καμία τροποποίηση προγράμματος δεν θα μπορεί να γίνει.

Θεωρούμε ότι αυτά θα πρέπει να τα δείτε λίγο. Να δώσετε λίγη περισσότερη ευελιξία, την οποία την είχαν και την αξιοποιούσαν τα Πρότυπα Πειραματικά σχολεία.

Η πρόταση, που θα έλεγα είναι ότι διοικητικά, τα σχολεία θα μπορούν να καλύπτονται από τις ίδιες υπηρεσίες, που καλύπτονται και τα υπόλοιπα σχολεία, αλλά πριν καθοριστεί η οργανωτικότητα των Προτύπων Πειραματικών, θα πρέπει να υποβληθεί στις διοικητικές υπηρεσίες υπόμνημα με το ποιες ανάγκες, πέρα από τις προβλεπόμενες, με βάση τον αριθμό των μαθητών και των τμημάτων, που υπάρχουν, σε κάθε σχολείο.

Για τα άρθρα 98 και 99, που έχουν να κάνουν με την κατάργηση του ΣΑΕΠ και τη δημιουργία του αυτοτελούς Τμήματος Εφαρμογής Ευρωπαϊκής Νομοθεσίας, το Α.Τ.Ε.Ε.Ν., που αυτό θα αποφαίνεται πλέον επί των αιτήσεων για αναγνώριση επαγγελματικών προσόντων. Είναι σημαντικό και δεν πρέπει να μείνει – κατά τη γνώμη μου – κενό, προκειμένου να έχουμε μια ευθυγράμμιση με τα ευρωπαϊκά τεκταινόμενα. Να κάνουμε πραγματικά πράξη τον ενιαίο ευρωπαϊκό χώρο. Χρειάζεται, δηλαδή, εκεί πέρα μια σωστή ερμηνεία και παρακολούθηση, για να μην έχουμε μια διεύρυνση του brain drain, με τις μεγάλες αναμονές, που υπήρχαν και τα αδιέξοδα, που είχαν δημιουργηθεί, για μια μεγάλη κατηγορία συμπολιτών μας.

Επίσης, θα πρέπει να γίνει και μια διευκρίνιση για τους αποφοίτους του κύρους, που έχουν ήδη λάβει απόρριψη αναγνώρισης και έχουν κάνει προσφυγές στο ΣΕΠ, διότι δεν αναφέρονται κάπου στις ερμηνευτικές διατάξεις. Μπορεί να πρέπει να εκδοθεί ή να διορθωθεί ή να μπει κάποια νομοτεχνική βελτίωση ή να εκδοθεί κάποια Υπουργική Απόφαση ή Εγκύκλιος.

Για το Λύκειο, γενικά, έκανα, χθες, τις προτάσεις για το εθνικό απολυτήριο. Μου απάντησε η κύρια Τζούφη, σχετικά με την Τράπεζα Θεμάτων ότι ήταν ένας θεσμός, ο οποίος έχει αποτύχει. Νομίζω ότι έχει αποτύχει η παλιά του έκδοση, η πρώτη έκδοση. Αυτά, που ανέφερα εγώ, δεν ήταν αυτά ακριβώς. Μίλαγα για πιο ευέλικτα σχήματα, με ερωτήσεις και θέματα πολλαπλών επιλογών, όπως υπάρχει στη διεθνή εμπειρία. Δηλαδή, να έχουμε μία ενιαία βάση, ώστε να μπορούν από κει να συλλέγονται τα θέματα και να έχουμε ένα πραγματικά ενιαίο και εθνικό απολυτήριο και όχι να εξαρτάται από τις ενδοσχολικές εξετάσεις, που θα διαφέρουν από χώρα σε χώρα. Λέμε ότι αν μπει Τράπεζα Θεμάτων, θα αυξηθούν τα φροντιστήρια. Αυτό αν διαβαστεί ανάποδα, σημαίνει ότι χωρίς Τράπεζα Θεμάτων, το Λύκειο θα είναι μια παιδική χαρά, ενώ με την Τράπεζα Θεμάτων σοβαρεύει, οπότε υπάρχει ανάγκη των φροντιστηρίων.

Οι εξετάσεις για το απολυτήριο δεν είναι όπως οι πανελλαδικές, που είναι ανταγωνιστικές και έχουμε συγκριτική αξιολόγηση να βρούμε τους καλύτερους, που θα μπουν στις Σχολές. Εκεί πέρα κάνουμε απόλυτη αξιολόγηση, αν τα παιδιά έχουν καταλάβει το περιεχόμενο, που απαιτούμε στα επίπεδα αυτά, για τη συγκεκριμένη τάξη.

Έκανα και άλλες προτάσεις. Γενικά, νομίζω πως η προσέγγισή μας στο Λύκειο πρέπει να είναι «μαθητοκεντρική», δηλαδή, να βάζουμε στο κέντρο το μαθητή και πώς μπορούμε να βελτιώσουμε τις παρεχόμενες υπηρεσίες εκεί και όχι «καθηγητοκεντρική», δηλαδή να βάζουμε στο κέντρο τον καθηγητή και να βλέπουμε πώς εκείνος μπορεί να κάνει πιο εύκολα τη δουλειά του.

Επίσης, για τη συγχώνευση Πανεπιστημίων και Τ.Ε.Ι., ειπώθηκαν πολλά. Ακούσαμε διάφορα. Δεν θα τα επαναλάβω. Αυτό που βρήκα ενδεικτικό του πώς έτσι βιαστικά και ανορθολογικά γίνονται κάποια πράγματα, είναι αυτό που είπε ο Πρύτανης του Πανεπιστημίου Πελοποννήσου, σχετικά με το Τμήμα Επιστημών Φυσικής Αγωγής και Αθλητισμού. Το Πανεπιστήμιο Πελοποννήσου έχει ένα σχετικό Τμήμα Διοίκησης Αθλητισμού, του Sport Management, αλλά το αντίστοιχο τμήμα ΤΕΦΑΑ πηγαίνει στο Πανεπιστήμιο Πατρών και μάλιστα κάνουν και πετυχημένο μεταπτυχιακό στην Ολυμπία.

 Η χωροταξία, η εκτεταμένη διασπορά, αντί να δημιουργεί οικονομίες κλίμακας, δημιουργεί σπατάλες κλίμακας. Για παράδειγμα, το Τμήμα των ΣΤΕΦ, που πάει από το ΤΕΙ Δυτικής Ελλάδας στο Πανεπιστήμιο Πελοποννήσου, θα έχει έδρα, ας πούμε την Πάτρα και θα ανήκει στο Πανεπιστήμιο Πελοποννήσου, που είναι 200 χιλιόμετρα η Τρίπολη από την Πάτρα, ενώ μια λύση, που πρότεινε ο κ. Γκόλιας, θα ήταν να δημιουργηθεί Σχολή Τεχνολογίας, όπως έγινε στο Πανεπιστήμιο Θεσσαλίας, για να λυθούν, στο Πανεπιστήμιο Πατρών αυτό, αυτά τα προβλήματα, να μην μπει ούτε στην Πολυτεχνική Σχολή, που δεν το θέλουν και τα λοιπά. Θα μπορούσαν να βρεθούν καλύτερες λύσεις.

 Για τους μηχανικούς, τις ισοτιμίες και τα λοιπά, πρέπει να δούμε και τον επαγγελματικό πληθωρισμό, που δημιουργείται, πρέπει να δούμε και τη διαβάθμιση τεχνικής ευθύνης και να μην έχουμε ένα διάδικό σύστημα, πλήρη δικαιώματα ή καθόλου δικαιώματα, αλλά να έχουμε μια διαβάθμιση δικαιωμάτων, ανάλογα με το πτυχίο, που έχει καθένας και πως αυτά θα τα συνδέσουμε.

 Κλείνοντας, θεωρώ ότι η εξαφάνιση της βαθμίδας των Τ.Ε.Ι., είναι κάτι, το οποίο θα έχει επιπτώσεις. Οι αναγκαίες εκπτώσεις, που γίνονται τώρα, είναι κάτι το οποίο θα το πληρώσουμε με τόκο, σε κοινωνία, τα επόμενα μερικά χρόνια. Ευχαριστώ.

 **ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε. Το λόγο έχει ο κ. Ριζούλης.

 **ΑΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε. Καταρχάς, θα ξεκινήσω με δύο τεχνικά, που αφορούν την περιοχή της Αχαΐας. Προτάσεις, που έχουν διατυπώσει διάφοροι φορείς. Πρώτα απ' όλα, το ζήτημα στο άρθρο 37, που αναφέρει για τις υποδομές του Τ.Ε.Ι. Πατρών, οι οποίες μεταφέρονται στο ένα ή στο άλλο Ίδρυμα και θα το συζητήσουμε με τα Ιδρύματα. Υπάρχει μια πρόταση, όπως μου την έχουν φέρει από τους υπαλλήλους, κυρίως, των σχολών εκεί, ότι για τη λειτουργία και τη συνέχεια των υποδομών, δηλαδή, μιλάω για τη φοιτητική εστία, τη βιβλιοθήκη κ.λπ., ίσως έπρεπε να δούμε, μήπως λέγαμε, ότι αυτές μεταφέρονται στο Πανεπιστήμιο Πελοποννήσου, ώστε να λειτουργούν απρόσκοπτα στον ίδιο χώρο και όχι στο Πανεπιστήμιο Πατρών, που έχει δικές του αντίστοιχες δομές.

 Το άλλο τεχνικό, έχει να κάνει με το Πειραματικό Σχολείο της Πάτρας, νομίζω σας έχουν δει κιόλας, κύριε Υπουργέ. Εκεί, το αίτημα, που υπάρχει, είναι το Πειραματικό της Πάτρας να παραμείνει στη διασύνδεση, με τη λογική καταρχάς της ιστορικότητας, καθώς δουλεύει από το 1972, αλλά και επειδή τα παιδιά, τα οποία είναι στη διασύνδεση, πρόκειται για 30 παιδιά, που διασυνδέονται, αίτημα του παιδαγωγικού τμήματος, εννοώ Νηπιαγωγείο, Δημοτικό, Γυμνάσιο, ώστε να γίνεται εκεί η εργασία, η πειραματική και πρακτική των φοιτητών. Μπορεί να το δείτε, δεν θέλω να πω περισσότερα. Αφορά 30 παιδιά, που είναι με κλήρωση. Έχει και δεύτερο Πειραματικό η Πάτρα, που δεν έχει, ούτως ή άλλως, διασύνδεση και δε χρειάζεται να γίνει κάτι διαφορετικό.

 Τώρα, για το νομοσχέδιο, θα έλεγα γενικά ότι γίνεται μια προσπάθεια να έχουμε, επιτέλους, στη χώρα ενιαίους ακαδημαϊκούς κανόνες και χρησιμοποιώ το «ακαδημαϊκούς», γιατί μπήκε πολλές φορές, σήμερα, στη συζήτηση των φορέων. Η όλη προσπάθεια, που γίνεται, προφανώς, έχει τις δυσκολίες της. Αλίμονο, αν μια τέτοια μεγάλη προσπάθεια δεν είχε τις δυσκολίες, μετά από τόσα χρόνια, ουσιαστικά ενιαίας, ανώτατης εκπαίδευσης στη χώρα, η οποία ποτέ δεν έγινε ενιαία.

 Η αίσθηση μου, που κάνει ισχυρότερη τη θέση ότι το νομοσχέδιο κινείται στη σωστή κατεύθυνση, είναι ότι κυρίως από την Αξιωματική Αντιπολίτευση δεν ακούσαμε καμία πρόταση. Ακούσαμε μόνο «να μην το κάνουμε και να αποσύρουμε το νομοσχέδιο» και από άλλους. Αλλά δεν ακούσαμε καμία συγκεκριμένη πρόταση, ποιο είναι το σχέδιό τους για τα Τ.Ε.Ι. την επόμενη μέρα, για τα Πανεπιστήμια, την επόμενη μέρα και αν αυτό το σχέδιο δεν είναι καλό, ποιο είναι το «άλλο». Το «άλλο», μάλλον, είναι να μείνουν τα πράγματα, όπως είναι, με σχολές, οι οποίες είναι ανώτατες, αλλά δεν είναι, οι οποίες έχουν έναν ακαδημαϊσμό, αλλά δεν έχουν και λοιπά. Νομίζω το εγχείρημα, όσο δύσκολο και αν είναι, είναι στη σωστή κατεύθυνση, δεν έχουμε αντίθετη πρόταση.

 Προφανώς, για τα ακαδημαϊκά κριτήρια, που μπήκε από κάποιους από τους Πρυτάνεις, όχι από όλους, νομίζω ότι με αυτόν τον τρόπο θα μπορέσουμε στη χώρα να έχουμε και ενιαία ακαδημαϊκά κριτήρια και στην Τριτοβάθμια Εκπαίδευση, που δεν είχαμε ποτέ.

Το επόμενο θέμα που έχω σημειώσει είναι για το θέμα της Νομικής. Καταντάει κάπως αστείο η ίδρυση της Νομικής στην Πάτρα. Άκουσα την Εισηγήτρια της Ν.Δ. να λέει ότι δεν πρέπει να γίνει, γιατί έχουμε τρεις Νομικές Σχολές, στη χώρα και άμα γίνει ακόμη μια τέταρτη, τότε που θα δουλέψουν όλοι αυτοί; Και ο κύριος Μητσοτάκης, πριν από αρκετό καιρό, τάχθηκε με αυτή τη θέση, όταν φορείς τον πλησίασαν και του είπαν να μην γίνει τέταρτη Σχολή.

 Θέλουμε ιδιωτικά πανεπιστήμια και η αγορά από μόνη της θα ρυθμίσει ποια θα δουλεύουν, ποια δεν θα δουλεύουν, ποια θα κλείσουν. Μπορεί, φτιάχνοντας ιδιωτικά πανεπιστήμια, να ιδρυθούν άλλες τρεις σχολές, αλλά τη δημόσια εκπαίδευση την θέλουμε όλοι «σκληρή», μην τυχόν και κάνουμε καμία παραπάνω Σχολή, στη δημόσια εκπαίδευση και τα παιδιά αύριο δεν θα βρουν δουλειά. Και ακούγεται από το στόμα αυτών, οι οποίοι θέλουν η ιδιωτική εκπαίδευση να μπει στη χώρα, χωρίς όρους. Για τη δημόσια εκπαίδευση θα βάλουμε όρους για το ποιες σχολές θα ανοίγουν;

 Θα ήθελα να πω μερικά πράγματα για το Λύκειο και την κριτική, που γίνεται, για τη «φροντιστηριοποίηση». Όταν δεν υπήρχε αυτό, που έχουμε, σήμερα, η κριτική ήταν ότι τα παιδιά δεν παίρνουν την απαραίτητη γνώση από το σχολείο, κάνουν λίγες ώρες, απαξιώνοντάς το και πάνε στα φροντιστήρια. Από την άλλη, όταν αυξάνουμε τις ώρες των εξεταζόμενων μαθημάτων, λέμε ότι «φροντιστηροποιούμε» το σχολείο. Ό,τι και να κάνουμε εδώ πέρα θα έχουμε κριτική, δεν το γλιτώνουμε. Να φτιάξουμε ένα σχολείο, που χρειάζεται και άλλα πράγματα, δεν φτάνει μόνο αυτό, για να φτιαχτεί ένα σχολείο και με αυτό ας δώσουμε τη δυνατότητα σε κάποια παιδιά, που δεν έχουν την οικονομική δυνατότητα, να μπορούν εκεί μέσα να παίρνουν εκείνη τη γνώση, που πρέπει. Σίγουρα, δεν θα γίνει αμέσως αυτό, αλλά, τουλάχιστον, να πιάνουν μια κατεύθυνση. Δηλαδή, αν ακούμε την κριτική, είτε αυτή είναι έτσι είτε είναι αλλιώς, δεν τελειώνει ποτέ.

Ίδιος είναι ο τρόπος κριτικής και με αυτό που έχει να κάνει με την κατοχύρωση της βαθμολογίας. Ας μου πει κάποιος, με κάποιο τρόπο, ότι αν κατοχυρώσουμε τη βαθμολογία ότι αυτός που θέλει να ξαναδώσει μία και δύο φορές, για να τη βελτιώσει, ότι δεν θα κάνει δύο χρόνια φροντιστήριο; Και, επίσης, αν τα φτωχά παιδιά μπορούν να το κάνουν αυτό; Εγώ δεν λέω ότι γίνεται έτσι, αλλά η κριτική δεν μπορεί να γίνεται, με αυτούς τους όρους.

Θα ήθελα να προσθέσω κάτι τελευταίο. Πρόκειται γι΄ αυτό που δεν ακούσαμε από τους φορείς και ήθελα να το πω. Δεν απάντησαν, κυρίως οι Πρυτάνεις, που μας άσκησαν κριτική, στο ερώτημα, γιατί από τις 500 θέσεις, που δώσαμε για διδάκτορες στα πανεπιστήμια, έχουν πάρει μόνο τους 100; Και δεν ακούσαμε από τους ίδιους Πρυτάνεις, που λένε «Έχουμε έλλειψη στην ανώτατη εκπαίδευση από διδάκτορες να διδάξουν», αν αυτοί θα το «τρέξουν», δηλαδή οι Πρυτάνεις, έτσι ώστε οι χίλιοι διδάκτορες, που προβλέπουμε, στα πανεπιστήμια, μέσα σε ένα χρόνο, που μπορεί να γίνει από τώρα, να είναι στα πανεπιστήμια και να μην έχουμε πρόβλημα με τα μέλη ΔΕΠ κ.λπ.. Γι' αυτό λέω ότι η κριτική είναι ατέρμονη, όταν είναι χωρίς πρόταση. Καλά προχωράμε, μακάρι το εγχείρημα να επιτύχει. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Μπαλαούρας.

**ΜΑΚΗΣ ΜΠΑΛΑΟΥΡΑΣ:** Καταρχάς, έχω να κάνω ορισμένες προκαταρκτικές παρατηρήσεις. Νομίζω ότι το νομοσχέδιο αυτό είναι μια μεγάλη τομή, θα έλεγα επαναστατική και ιδίως η σύνδεση, κύριε Υπουργέ, της Δευτεροβάθμιας με την Τριτοβάθμια εκπαίδευση. Ήταν ένα μακρινό όραμα. Θα έλεγα ότι μπαίνουν τα μεγάλα «λιθάρια» γι΄ αυτήν τη μεγάλη πρωτοβουλία, που είχε η Κυβέρνηση. Γιατί αυτό είναι πάρα πολύ σημαντικό; Γιατί μειώνεται το κόστος σπουδών των παιδιών από τα φροντιστήρια, μειώνεται το άγχος τους και υπάρχουν και μεγαλύτερες πιθανότητες επιλογής των Σχολών, που επιθυμούν. Αναφέρθηκα χονδρικά, αυτά είναι δικές μου κουβέντες, δεν ξέρω πως τα γράφει αναλυτικά η Εισηγητική Έκθεση.

Πήρα το λόγο, γιατί θα ήθελα να κάνω ορισμένες υποδείξεις, παρά παρατηρήσεις. Όπως ξέρουμε όλοι, η Ηλεία έχει δύο κατευθύνσεις από τη ζωή των πολιτών της και από τον χώρο, που ζούμε, εκεί οι πολίτες. Η μία πλευρά είναι η αγροτική οικονομία. Έχει έναν πολύ μεγάλο αγροτικό χώρο. Δεύτερη, είναι ο πολιτισμός. Ξέρουμε όλοι ότι υπάρχει η κοιτίδα των Ολυμπιακών Αγώνων και από την Αρχαία Ολυμπία και από την Αρχαία Ήλιδα. Η Ήλιδα ήταν ο χώρος, όπου μαζεύονταν οι αθλητές, προετοιμάζονταν και στη συνέχεια, πήγαιναν και έδιναν τους αγώνες στην Ολυμπία. Επίσης, υπάρχει ένας τρίτος τομέας, ο οποίος είναι ο τουρισμός.

Ξαναλέω, κύριε Υπουργέ, ότι είναι μερικές υποδείξεις έτσι, λοιπόν, θα πρέπει να συνδυάσουμε αυτές τις ανάγκες.

Η πρώτη ανάγκη, όσον αφορά το αγροτικό μέρος, είναι η παραμονή και η αναβάθμιση της Γεωπονικής Σχολής, στην Αμαλιάδα. Όμως, εδώ, υπάρχει μία ασάφεια. Η προηγούμενη Γεωπονική Σχολή, το Τ.Ε.Ι., δηλαδή, είχε τρεις κατευθύνσεις, Φυτικής, Ζωϊκής και Αγροτικής Οικονομίας, όμως, σ' αυτό το νομοσχέδιο, δεν υπάρχει χαρακτηρισμός των κατευθύνσεων. Θα έλεγα, λοιπόν είτε να παραμείνουν αυτές είτε να υπάρξουν γεωπόνοι Φυσικών Πόρων και Περιβάλλοντος. Είναι μια νέα ειδίκευση, που συνδυάζει τους φυσικούς πόρους, με το περιβάλλον.

Όσον αφορά τον Πύργο, πραγματικά, γίνεται μια σημαντική κατάκτηση για την πόλη του Πύργου. Πέραν των δύο, που είναι άγνωστο πώς θα γίνουν – το ΤΕΦΑΑ Πύργου, αλλά και η Σχολή Μουσειολογίας – γράφετε, κύριε Υπουργέ, στην Εισηγητική Έκθεση, ότι θα γίνει και σχολή ξενόγλωσση. Βεβαίως, δώσατε προφορικά κάποιες απαντήσεις, θα ήθελα, όμως να έχω μια απάντηση, όχι μόνο έργου, αλλά και όλοι οι Βουλευτές από την περιοχή και της Ηλείας και της Αχαΐας, επειδή εάν μείνουμε στις πρωτοβουλίες ή στις υστερήσεις των Πρυτανικών Αρχών του Πανεπιστημίου της Πάτρας, δεν ξέρω που θα πάμε.

Δεύτερον, ότι εκεί θα μπορούσε να γίνει και Ινστιτούτο Έρευνας, αφού υπάρχουν πάρα πολλά πράγματα, που μπορούν να συνδυαστούν και στην αγροτική κατεύθυνση, αλλά και στον πολιτισμό.

Θα ήθελα να προτείνω και κάτι άλλο, κύριε Υπουργέ. Η Αμαλιάδα, όπως έλεγα προηγουμένως, είναι ένα κομμάτι του Πολιτισμού με την αρχαία Ήλιδα – είναι πολύ κοντά της, τρία χιλιόμετρα περίπου – αν μπορούμε να δούμε και την πλευρά μιας πολιτισμικής ή πολιτιστικής πλευράς στην Αμαλιάδα, η οποία έχει και αυτό το χαρακτηριστικό.

Τελειώνοντας, κύριε Πρόεδρε λέω το εξής. Το 2009, επί πρωθυπουργίας του κ. Παπανδρέου, είχε ψηφιστεί Διεθνές Πανεπιστήμιο Ολυμπίας. Αυτό με το πρώτο μνημόνιο καταργήθηκε. Δεν ήταν διεθνές, με την ακριβή έννοια, ήταν λίγο περίεργο. Αυτό έγινε. Εγώ θα έλεγα μήπως μπορούμε – το υποδεικνύω και αυτό – να συσταθεί στην Ολυμπία παράρτημα του Διεθνούς Πανεπιστημίου, που έχει έδρα τη Θεσσαλονίκη και κομμάτια της Βορείου Ελλάδος. Να το λάβετε υπόψη σας, κύριε Υπουργέ, γιατί εφόσον είχαμε το «know how» τουλάχιστον του τίτλου, να το έχουμε και στην πράξη. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Σας ευχαριστώ πολύ, κύριε Πρόεδρε. Για να μην επεκταθώ υπερβολικά, θα ήθελα να κάνω μία παρατήρηση για τη συζήτηση, που έγινε, δηλαδή, υπήρχαν στοιχεία ενδιαφέροντα και σημαντικές παρεμβάσεις, νομίζω, όμως, ότι όταν συζητάμε για την Τριτοβάθμια Εκπαίδευση και για οποιοδήποτε ζήτημα εκπαίδευσης, δεν θα πρέπει είτε πρόκειται στη διαδικασία επί της αρχής, πόσο μάλλον στη συζήτηση, που κάναμε, επί των άρθρων, αλλά και όταν έρχονται οι φορείς και τα λοιπά, υπήρχε μία κατάταξη, «η δική μου, η δική σου». Δυστυχώς, το λέω αυτό και μάλιστα, με πλήρη επίγνωση αυτών που λέω. Νομίζω ότι πρέπει να συζητάμε διαφορετικά. Μιλάμε όλοι για την παιδεία και γνωρίζουμε όλοι, νομίζω, ότι είναι ποιοτικά καλύτερη, ως προϊόν συλλογικού οράματος, ωστόσο, υπάρχουν πρακτικά σημεία, στα οποία θα πρέπει να σταθούμε, όπως η υποχρηματοδότηση, η υποστελέχωση και άλλα προβλήματα, οι συνεχείς μεταρρυθμίσεις, που μπαίνουν, με τη μορφή κανόνων, στην πραγματικότητα μία μεταρρύθμιση, θα πρέπει να είναι και η κινητοποίηση για την επίτευξη της επιτυχίας της.

Το υπάρχον πλαίσιο, όχι μόνο το θεσμικό, αλλά και το χωροταξικό, δηλαδή, ο τρόπος που δημιουργήθηκαν όλα αυτά τα χρόνια Σχολές και Τμήματα στη χώρα, έτσι και αλλιώς, κατά την άποψή μου, αλληλοεπιδρούν, κυρίως, τρεις με τέσσερις παράγοντες στο πως -δημιουργούμε, πέρα από την άποψή μας, εννοώ, στο πως δημιουργούμε - Τμήματα και οι εξελίξεις πανευρωπαϊκώς και διεθνώς και οι ακαδημαϊκοί κανόνες, αλλά και οι τοπικοί παράγοντες, πολλές φορές μπορεί να πάρουν κάποιες φορές θετική και κάποιες φορές αρνητική διάσταση.

Γιατί τα λέω όλα αυτά. Ακούστηκαν, σήμερα, από τους ακαδημαϊκούς, αλλά και από συναδέλφους, πολλά για το νομοσχέδιο αυτό. Εγώ θεωρώ ότι έχει θετική κατεύθυνση. Παρόλα αυτά, θα το εξειδικεύσω λίγο και θα πάω λίγο στην περιοχή μας. Ακούστηκαν πάρα πολλά από την Αντιπολίτευση, βεβαίως, ότι δεν υπάρχουν μελέτες βιωσιμότητας, ότι έγιναν όλα στο πόδι, ότι πρόκειται για διαδικασίες fast track και τα λοιπά. Ακούστηκε, μέχρι και η ανάγκη, ας πούμε, να υπάρχει δημογραφική μελέτη.

Εγώ θα θυμίσω πρόσφατα νομοσχέδια της Αντιπολίτευσης που παρουσιάζει αυτή τη στιγμή η Εισηγήτρια της Ν.Δ., η κυρία Κεραμέως, βεβαίως, θα της το θυμίσω και στην Ολομέλεια. Όταν καταργούνταν και κατακρεουργούνταν ΤΕΙ, όπως το Τ.Ε.Ι. Μεσολογγίου ή γίνονταν ανακατατάξεις στην Αιτωλοακαρνανία και στο Πανεπιστήμιο Δυτικής Ελλάδας, που άγονταν και φερόταν, ανάμεσα στα Γιάννινα και την Πάτρα, χωρίς κανένα ακαδημαϊκό κριτήριο και μάλιστα, μιλάμε για Τμήματα, τα οποία ήταν πολύ ψηλά στην αξιολόγηση. Το Τ.Ε.Ι. Μεσολογγίου, αν θυμάμαι καλά, νομίζω, ότι ήταν το δεύτερο Τ.Ε.Ι. ανάμεσα σε όλα τα Τ.Ε.Ι. της χώρας. Εν μία νυκτί, λοιπόν, με κριτήρια απολύτως εκλογικά, δηλαδή, ποιος πολιτευτής ή βουλευτής, αποφάσιζε, ιδρύονταν και μετακινούνταν και καταργούνταν. Αυτή ήταν η κατάσταση. Αυτοί, λοιπόν, οι οποίοι δεν είχαν κάνει καμία μελέτη και αυτοί, που αποφάσιζαν, μ’ αυτό τον τρόπο, έρχονται σήμερα και μας εγκαλούν, βεβαίως, η κριτική είναι απαραίτητη, όχι μόνο δεκτή, αλλά απαραίτητη, αλλά να είναι κριτική, με βάση τα επιχειρήματα.

Για να μην πολυλογώ, θα μιλήσω για την ίδρυση της Γεωπονικής Σχολής, που έχει προκριθεί, για το Νομό Αιτωλοακαρνανίας. Κατά την άποψή μου, είναι θετική, η ίδρυση της. Είναι θετική, ακριβώς γιατί όταν μιλάμε για παραγωγική ανασυγκρότηση, δεν έχουμε βρει ακόμη τον τρόπο να υπάρχει μία συνέργεια, ανάμεσα στη διατροφή και την εκπαίδευση.

Αν δω εγώ τον Νομό Αιτωλοακαρνανίας, που τον εκπροσωπώ με ακόμη ένα Βουλευτή του ΣΥΡΙΖΑ, θα δω ότι πράγματι χρειάζεται μια Γεωπονική Σχολή, όχι μόνον, με βάση μελέτες και δημογραφικά στοιχεία, αλλά με βάση αυτό, που συμβαίνει. Για παράδειγμα, στην Αιτωλοακαρνανία, έχουμε το ένα τρίτο (1/3) όλων των υδάτων της χώρας και το αρδευτικό σύστημα, η ύδρευση και η άρδευση, είναι εξαιρετικά προβληματικό.

Επίσης, υπήρχαν Ινστιτούτα, τα οποία καταργήθηκαν και Ερευνητικά Κέντρα, που καταργήθηκαν και νομίζω ότι εάν θέλουμε να μιλήσουμε σοβαρά για το τι κάνουμε, σε κάθε περιοχή, σε κάθε Περιφέρεια και σε κάθε Νομό, θα πρέπει να ξεκινούμε από τις πραγματικές ανάγκες. Κατά την άποψή μου, πολλά πράγματα χωλαίνουν, ακόμη και το αυτοδιοίκητο χωλαίνει και το λέω ευθαρσώς, χωλαίνει το αυτοδιοίκητο και πολλές φορές, ακόμη και οι ακαδημαϊκοί, ακόμη και οι φοιτητές, δυστυχώς, άγονται και φέρονται.

Άρα, εδώ, θα προσπαθήσω να πω μόνο δύο πράγματα. Θεωρώ, λοιπόν, καταρχήν, θετική την ίδρυση Γεωπονικής Σχολής. Πράγματι, υπάρχει συνέργεια με τα συγκριτικά πλεονεκτήματα του νομού Αιτωλοακαρνανίας.

Θέλω, όμως, να τονίσω, ότι είναι απαραίτητη η μέριμνα για τη μεταβατικότητα και κινητικότητα. Υπάρχουν, βεβαίως, στο άρθρο 43, συγκεκριμένα εδάφια, τα οποία λένε ότι οι φοιτητές θα μείνουν, μέχρι να τελειώσουν τη Σχολή τους. Εγώ, όμως, πιστεύω ότι είναι απαραίτητο και για τους φοιτητές, αλλά και γενικότερα για την καλύτερη οργάνωση, να υπάρχει συγκεκριμένος τόπος και χρόνος μαθημάτων, δηλαδή, συγκεκριμένη μέριμνα για τη μεταβατικότητα.

Υπάρχει χρηματοδότηση, ο κ. Υπουργός, είπε ότι μιλάμε για 15 εκατ. για τα νέα τμήματα. Υπάρχουν τα 500 νέα μέλη ΔΕΠ, που θα δοθούν. Είχε δίκιο ο συνάδελφος, ο κ. Ριζούλης, όταν είπε ότι πρέπει να απαντήσουν, γιατί από τα 500 μέλη ΔΕΠ, που δόθηκαν, απορροφήθηκαν μόνο τα 100. Πάρα πολύ σημαντικό.

Επίσης, πρέπει να υπάρχει, κατά την άποψή μου, μέριμνα για την κινητικότητα. Το λέω αυτό, γιατί; Φυσικά και στηρίζουμε το αυτοδιοίκητο, όμως, νομίζω ότι δεν θέλω να έχουμε μια γενική θεώρηση, αυτό που λέμε, «με ακαδημαϊκά κριτήρια». Τα ακαδημαϊκά κριτήρια και το έχω ξαναπεί και θα το πω ακόμα μια φορά, είναι εργαλεία, που θα πρέπει να υπηρετούν τον εθνικό σχεδιασμό, δηλαδή, τα λαϊκά συμφέροντα.

Πρέπει να πω ότι υπήρξαν και υπάρχουν διάφορες αντιδράσεις και διαφοροποιήσεις. Για παράδειγμα, χτες, νομίζω, το Τμήμα Πολιτισμού αποφάσισε και πρέπει να το πω, στη Γενική του Συνέλευση έχει ένα ψήφισμα, που δε συμφωνεί με την κατάργηση του Τμήματός του, το Τμήμα Διαχείρισης Πολιτισμού, Περιβάλλοντος και Νέων Τεχνολογιών.

Επίσης, πρέπει να πω ότι έγινε πολύ μεγάλη προσπάθεια, από τον Υπουργό, να λυθούν προβλήματα και πληγές, που έχουμε βρει, όπως η απόδοση επαγγελματικών δικαιωμάτων. Χρειάζεται πάρα πολλή δουλειά να γίνει, θα τα πούμε και στην Ολομέλεια. Δυστυχώς, είναι πολύ λίγος ο χρόνος.

Επίσης, θα ήθελα να αναφέρω ότι στη Ναύπακτο, υπήρχε ένα Τμήμα, το οποίο πλέον δεν υπάρχει. Είχαμε προτείνει στον Υπουργό, ενδεχομένως, να υπάρξει μια δημιουργία Τμήματος, μια συνέργεια με το Γεωπονικό και την Πληροφορική. Τα λέω όλα αυτά, παρόλο που πιστεύω ότι αν υπήρχε ένας διαφορετικός σχεδιασμός εξαρχής, σε όλες τις περιφέρειες και σε όλους τους Νομούς, θα μπορούσαμε να μιλάμε αλλιώς.

Άρα, θεωρώ θετικό γενικότερα το νομοσχέδιο και θα μιλήσουμε με περισσότερες λεπτομέρειες και για το νέο λύκειο, στην Ολομέλεια. Για την περίπτωση της Δυτικής Ελλάδας και της Αιτωλοακαρνανίας, θετική θεωρώ την ίδρυση της Γεωπονικής Σχολής. Θα επιμείνω, όμως, στην ανάγκη σαφούς μέριμνας και σαφούς διατύπωσης, ως προς τη μεταβατικότητα των τμημάτων, σαφούς διατύπωσης, ως προς τον τόπο και το χρόνο, που θα γίνονται τα μαθήματα για τα Τμήματα, που μένουν, μέχρι να τελειώσουν οι φοιτητές. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει η κυρία Σκούφα.

**ΕΛΙΣΣΑΒΕΤ ΣΚΟΥΦΑ:** Θέλω σήμερα να κάνω μόνο κάποια εισαγωγικά σχόλια, ακούγοντας τις τοποθετήσεις και διαπιστώνοντας, πολύ περισσότερο, τη στάση της Αντιπολίτευσης, στην ψήφιση επί της αρχής. Ενώ, λοιπόν, όλη η κοινωνία, τουλάχιστον, στη Βόρεια Ελλάδα, από την πρώτη στιγμή, που ανακοινώθηκε, ότι επίκειται αναδιαμόρφωση και ουσιαστικά, για πρώτη φορά, ουσιαστική συγκρότηση και ίδρυση του Διεθνούς Πανεπιστημίου, από την πρώτη στιγμή, λοιπόν, η κοινωνία της Βόρειας Ελλάδος, ρωτούσε εμάς, τους Βουλευτές, πότε θα κατατεθεί επιτέλους αυτό το νομοσχέδιο. Πρόκειται για ένα νομοσχέδιο, που όλοι οι Βορειοελλαδίτες, εξαιτίας κυρίως του Διεθνούς Πανεπιστημίου, περίμεναν, με αγωνία, προσμονή και λαχτάρα. Βλέπουμε την Αντιπολίτευση να μην βρίσκει ούτε μια γραμμή στο συγκεκριμένο νομοσχέδιο σωστή.

 Ακούσαμε εδώ πέρα και από φορείς ότι ενώ σύμφωνα με την Αντιπολίτευση λειτουργούσε, μέχρι τώρα πάρα, πολύ καλά, το Διεθνές Πανεπιστήμιο, ότι το υπάρχον μέχρι τώρα ΤΕΜΕΚ, θα μου επιτρέψετε να πω, δήθεν διεθνές πανεπιστήμιο, λειτουργούσε μόνο με 7 μέλη ΔΕΠ και προσέφερε μόνο κάποια μεταπτυχιακά μαθήματα.

Αν αυτό είναι το όραμα σας, κύριοι της Αξιωματικής, κυρίως Αντιπολίτευσης, για ένα διεθνές Πανεπιστήμιο, που θα έχει έδρα του τη Θεσσαλονίκη, την καινούργια πρωτεύουσα ή τουλάχιστον, την πιο ισχυρή πόλη των Δυτικών Βαλκανίων, αν αυτό είναι το όραμα σας, για την ακαδημαϊκή και οικονομική ανάπτυξη της Βορείου Ελλάδας, τότε πολύ λυπούμεθα. Εν αντιθέσει το συγκεκριμένο και προκείμενο νομοσχέδιο, εντάσσει σχολές και τμήματα από την Πιερία, εγώ θα πω μέχρι την Ανατολική Μακεδονία και Θράκη και πολύ καλά κάνει, διότι τα εντάσσει κάτω από μια ενιαία διοικητική και ακαδημαϊκή ομπρέλα του Διεθνούς Πανεπιστημίου και ουσιαστικά θεσμοποιεί ήδη υπάρχουσες συνέργειες. Έχω ακούσει, για παράδειγμα, αλλεπάλληλες φορές από το ΤΕΙ, που έχει έδρα του την Κατερίνη και ασχολείται με την εφοδιαστική αλυσίδα, να μιλά και να υλοποιεί συνέργειες με το ΤΕΙ της Ανατολικής Μακεδονίας και Θράκης. Αυτές ακριβώς οι συνέργειες έρχονται τώρα και ενοποιούνται.

Άλλη παρατήρηση. Δεν μπορώ να καταλάβω επίσης πώς είναι δυνατόν άνθρωποι της ακαδημαϊκής και εκπαιδευτικής κοινότητας να μην τάσσονται αναφανδόν υπέρ της ενιαιοποίησης όλης της τριτοβάθμιας εκπαίδευσης. Θέλετε να επιμένετε ακόμη στην πολύ παρωχημένη και πολύ συντηρητική κατάτμηση της ακαδημαϊκής γνώσης, ανάμεσα σε τεχνολογική κατεύθυνση και σε ακαδημαϊκή κατεύθυνση; Δεν υπάρχουν τεχνολογικά ιδρύματα, που εδράζονται, σε υψίστη παραγωγή θεωρητικής γνώσης και δεν υπάρχουν και πανεπιστημιακές σπουδές, που έχουν, ως βάση τους, ακριβώς τις τεχνικές εφαρμογές; Γιατί, λοιπόν να μην τα ενιαιοποιήσουμε, με συγκεκριμένα ακαδημαϊκά και επιστημονικά κριτήρια;

Θέλω να ευχαριστήσω και την ηγεσία του Υπουργείου, για το γεγονός ότι στο πλαίσιο του Διεθνούς Πανεπιστημίου, ουσιαστικά, εντείνετε την έρευνα, ιδρύοντας νέα ερευνητικά κέντρα, κατά τόπους, ενισχύοντας περιφερειακά ΤΕΙ, τα οποία παίζουν σημαντικότατο ρόλο και επιτρέψτε μου και ένα τοπικιστικό σχόλιο: Ευχαριστούμε θερμά, εκ μέρους της ακαδημαϊκής κοινότητας του ΤΕΙ logistics Κατερίνης, για την ίδρυση Ερευνητικού Κέντρου Βιώσιμης Ανάπτυξης και Κυκλικής Οικονομίας. Εδώ, θα κλείσω αυτήν την οραματική σύλληψη, τουλάχιστον, για το Διεθνές Πανεπιστήμιο.

Μια δεύτερη παρατήρηση. Κυρίες και κύριοι, επιτρέψτε μου να χρησιμοποιήσω ένα προσωπικό βιογραφικό στοιχείο. Έκανα το μεταπτυχιακό μου, στη Γερμανία, πριν από 19 - 20 χρόνια. Ήδη, από τότε, στη Γερμανία, υπήρχε το συγκεκριμένο σύστημα εισαγωγής σε Πανεπιστήμια και φαντάζομαι ότι υπάρχει και σε άλλες ευρωπαϊκές χώρες, το οποίο υπαγορεύει ότι σχολές πανεπιστημιακές, με υψηλή ζήτηση, λειτουργούν, βάσει του λεγόμενου numerus clausus, άρα, με περιορισμένο αριθμό εισακτέων και άρα, για να μπεις σε αυτές τις σχολές υψηλής ζήτησης, πρέπει να δώσεις εξετάσεις στα ιδρύματα. Και σε άλλες σχολές, που διόλου δεν υπολείπονται από τις numerus clausus, απλά τυχαίνει, βάσει των τάσεων της αγοράς και του χώρου εργασίας, να μην έχουν τόσο υψηλή ζήτηση, σε συγκεκριμένες στιγμές και να μπορούν να εισάγονται εκεί οι μαθητές, βάσει του βαθμού του απολυτηρίου.

Θέλω να πω πραγματικά συγχαρητήρια για τη δυνατότητα εισαγωγής μόνο με το βαθμό του απολυτηρίου. Επίσης, λόγω του ότι τώρα οι μαθητές της Γ΄ Λυκείου, από το Φλεβάρη, Μάρτη και μετά, απουσιάζουν παντελώς από τις τάξεις τους, αυτοί που θέλουν να περάσουν σε κάποιο Πανεπιστήμιο Φλεβάρη - Μάρτη εξαφανίζονται από το δημόσιο σχολείο.

Ίσα-ίσα, προτείνοντας, λοιπόν και ενισχύοντας τον ίδιο το θεσμό του λυκείου, τον ίδιο το θεσμό του απολυτηρίου τίτλου λυκείου, την ίδια την Γ΄ λυκείου, δίνουμε έμφαση στο δημόσιο σχολείο, στην ενιαία γνώση γυμνασίου και λυκείου, στην ενιαία παιδεία, που πρέπει να έχει ο απόφοιτος του λυκείου.

Θέλω μόνο μια θερμή παράκληση και τελειώνω με αυτό. Κύριε Υπουργέ, σας άκουσα χθες, ότι το θέμα του κρατικού πιστοποιητικού μουσικών γνώσεων θα το επαναφέρετε, τον Ιούνιο. Θα ήθελα απλά να σας υπενθυμίσω ότι αποτελεί πάνδημο, στην κυριολεξία, αίτημα, τουλάχιστον της γονεϊκής μαθητικής και καθηγητικής κοινότητας, στα μουσικά σχολεία της χώρας, στα οποία οι μαθητές μας διδάσκονται έντεχνα, με μεγάλη επιστημοσύνη, μουσικά όργανα και μουσικές γνώσεις και παρόλα αυτά, δεν μπορούν να έχουν κάποιον, τουλάχιστον, κρατικό τίτλο. Αυτά και σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε την κυρία Σκούφα. Το λόγο έχει ο κ. Μπαξεβανάκης.

**ΔΗΜΗΤΡΙΟΣ ΜΠΑΞΕΒΑΝΑΚΗΣ:** Ευχαριστώ κύριε Πρόεδρε. Κυρίες και κύριοι συνάδελφοι, με το νομοσχέδιο, που συζητάμε σήμερα, γίνεται ένα ακόμα βήμα, θα έλεγα ίσως το πιο αποφασιστικό, στην κατεύθυνση της υλοποίησης του ενιαίου χώρου τριτοβάθμιας εκπαίδευσης και έρευνας. Αυτό το πάνδημο αίτημα του εκπαιδευτικού κινήματος, εκπαιδευτικών, αλλά και φοιτητών, εδώ και δεκαετίες, αυτή η Κυβέρνηση το υλοποιεί, με τον τρόπο, που το υλοποιεί. Και ενώ αυτή η απαίτηση είναι μια συνολική απαίτηση του προοδευτικού, τουλάχιστον, κινήματος, έχουμε από όλες τις μεριές τη συνήθη απαίτηση, «να αποσυρθεί». Αυτό, δηλαδή, που σημαίνει, να μην αλλάξει ποτέ και τίποτα.

Ερωτώ, λοιπόν: Δεν είναι καλός αυτός ο τρόπος για τη δημιουργία της ενιαίας τριτοβάθμιας εκπαίδευσης, που λέμε όλοι, εδώ και δεκαετίες; Μάλιστα, δεν είναι καλή. Ποια είναι η καλή; Από χτες δεν την έχουμε ακούσει. Μας το κρατάνε μυστικό οι συνάδελφοι εκ δεξιών και εκ δήθεν αριστερών; Είναι κάποιο μυστικό, κρυμμένο, που δεν μας το αποκαλύπτουν; Για να το δούμε.

Εάν η πρόταση είναι αυτό που ξέρουμε, από το 2013, το περιβόητο σχέδιο «ΑΘΗΝΑ», νομίζω ότι ούτε οι ίδιοι οι εμπνευστές του, τότε, οι συνάδελφοι της Ν.Δ. και του ΠΑ.ΣΟ.Κ., δεν έχουν το θάρρος σήμερα να το υποστηρίξουν. Κανείς. Ούτε αυτοί οι ίδιοι δεν το υποστηρίζουν, γιατί η εμπειρία είναι πάρα πολύ πικρή, τόσο συνολικά, σε όλη τη χώρα, όσο και πιο ειδικά στη Δυτική Ελλάδα και στην Ηλεία, από την οποία προέρχομαι, όπου οι πολίτες έχουν την κρίση να συγκρίνουν την πραγματική τομή, που γίνεται σήμερα και στη Δυτική Ελλάδα, με τα ερείπια του σχεδίου «ΑΘΗΝΑ» του 2013. Είναι η πρώτη φορά, απ' όσο θυμόμαστε όλοι, που είμαστε κάποιας ηλικίας, που ο διάλογος ήταν, όχι απλώς εξαντλητικός, αλλά ξεπέρασε κάθε χρονικό περιθώριο. Είναι πάνω από δυόμισι χρόνια, που γίνεται αυτή η συζήτηση.

Σε ό,τι αφορά τη Δυτική Ελλάδα η πρόταση του Υπουργείου Παιδείας κατατέθηκε ακριβώς, πριν από 14 μήνες, το Φεβρουάριο του 2018, στο αναπτυξιακό συνέδριο, στην Πάτρα. 14 μήνες συζητάμε όλοι με όλους. Δεν έχει ξαναϋπάρξει αυτό στην ιστορία. Με την ακαδημαϊκή κοινότητα, με τις τοπικές κοινωνίες, με τους φορείς, με τους πάντες. Όσοι έχουν μια διαφορετική αντίληψη, πόσο χρόνο νομίζουν ότι χρειάζεται, για να υπάρχει μια διαβούλευση και να καταλήγει κάπου; Πόσο χρόνο; Ας μας το πουν.

Τέλος, σε ό,τι αφορά το κομμάτι της τριτοβάθμιας εκπαίδευσης, υπάρχει απόλυτη άρνηση στο να δημιουργηθεί νέα Νομική Σχολή. Να μην δημιουργηθεί νέα Γεωπονική Σχολή. Αύριο θα μας πουν, όχι σε νέα Κτηνιατρική Σχολή. Όχι, σε νέο Τμήμα Φυσικής Αγωγής και Αθλητισμού. Γιατί αυτό; Και από την άλλη, όλοι παραπονιόμαστε ότι τα παιδιά μας φεύγουν στο εξωτερικό. Δεν θέλουμε, λοιπόν, νέες σχολές, νέα τμήματα, στην Ελλάδα. Δεν θέλουμε; Ορισμένοι θέλουν. Τι δεν θέλουν; Δεν θέλουν δημόσιες σχολές. Θέλουν να υπάρχει ελεύθερος χώρος για τα ιδιωτικά πανεπιστήμια. Αυτή είναι η μεγάλη αγωνία τους. Να μην γίνει νέα δημόσια νομική σχολή, αλλά να γίνει ιδιωτική νομική σχολή.

 Νομίζω ότι σήμερα πέφτουν οι μάσκες πάρα πολλών και ο κόσμος καταλαβαίνει πάρα πολλά πράγματα.

Θα ήθελα να πω και δυο λόγια για τη Γ΄ τάξη του Γενικού Λυκείου, τις αλλαγές, που πραγματικά υλοποιούνται, με αυτό το νομοσχέδιο και θα ήθελα να δώσω ένα χαρακτηρισμό για τις αντιδράσεις. Αγαπητοί συνάδελφοι, πρόκειται για υποκρισία. Πρόκειται για απόλυτη υποκρισία και από πολιτικές δυνάμεις, αλλά και από συνδικαλιστικές οργανώσεις, δυστυχώς. Τι ακούσαμε σήμερα και χθες; Έναν ύμνο στη Γενική Παιδεία. Όλοι είμαστε υπέρ της Γενικής Παιδείας. Μάλιστα. Έχουμε, συνάδελφοι, επίγνωση του τι συμβαίνει στην Γ΄ τάξη του Γενικού Λυκείου; Έχουμε επίγνωση πως αντιμετωπίζουν οι μαθητές και οι οικογένειές τους τα μαθήματα της λεγόμενης Γενικής Παιδείας στην Γ΄ τάξη του Γενικού Λυκείου; Να γίνω και λίγο πιο προκλητικός. Να ζητήσουμε στοιχεία από τις υπηρεσίες του Υπουργείου Παιδείας, να μάθουμε σήμερα πόσοι μαθητές της Γ΄ τάξης Γενικού Λυκείου πήγαν στο σχολείο τους; Μήπως η πλειοψηφία, σήμερα, δεν ήταν στο σχολείο; Μα, πόση υποκρισία πια από τους εκπροσώπους του λαού, σήμερα, εδώ στο Κοινοβούλιο;

Το νομοσχέδιο αναγνωρίζει μια πραγματικότητα. Προσπαθεί να κατοχυρώσει τη Γενική παιδεία, το Γενικό Λύκειο, ως σχολείο της γενικής παιδείας, μέχρι και τη Β΄ τάξη του, γιατί και αυτή η τάξη κινδυνεύει, πάρα πολύ, να χαθεί και θεσμοθετεί ότι η Β΄ τάξη θα είναι η τάξη Γενικής Παιδείας. Άρα, δεν θα υπάρχουν τα μαθήματα προσανατολισμού, που υπάρχουν σήμερα.

Για την Γ΄ τάξη, λοιπόν, τι λέει το σχέδιο; Να έχουμε λιγότερα μαθήματα, άρα, περισσότερες ώρες διδασκαλίας. Να έχει ο εκπαιδευτικός περισσότερες ώρες στη διάθεση του με τους εκπαιδευτικούς και τους μαθητές του και φαντάζομαι ότι η λογική όλων μας λέει ότι αν έχω στη διάθεσή μου περισσότερο χρόνο, ενδεχομένως, μπορώ να βοηθήσω καλύτερα τους μαθητές και μαθήτριες, για τον εξεταστικό γολγοθά, που τους περιμένει, μετά την ολοκλήρωση του Λυκείου.

Η λογική αυτή λέει ότι θα αυξηθεί η ανάγκη για εξωσχολική βοήθεια; Μάλλον, το σχολείο μπορεί να σου προσφέρει περισσότερο χρόνο, περισσότερη βοήθεια. Από πού προκύπτει ότι θα αυξηθούν τα φροντιστήρια και τα ιδιαίτερα μαθήματα; Η λογική λέει μάλλον το αντίστροφο. Αν το σχολείο μπορεί να σε βοηθήσει περισσότερο, τότε πιθανώς η ανάγκη σου για εξωσχολική βοήθεια, να είναι μικρότερη. Αυτό λέει η λογική, εκτός εάν υπάρχει στους συναδέλφους της Αντιπολίτευσης μια λογική του παραλόγου.

Τέλος, γίνεται μια προσπάθεια το απολυτήριο των σχολείων να αποκτήσει μια αξιοπιστία. Σήμερα, ξέρουμε όλοι πολύ καλά, ότι ένας μαθητής που κατέχει απολυτήριο Γενικού Λυκείου, στην πράξη, δεν κατέχει τίποτα. Το απολυτήριο του Γενικού Λυκείου, σήμερα, είναι ένα χαρτί, χωρίς αντίκρισμα. Όποιος ισχυρίζεται το αντίθετο, ας το πει δημόσια, μπροστά στην κοινωνία και μπροστά στις οικογένειες. Επομένως, γίνεται μια προσπάθεια το απολυτήριο να αποκτήσει μια αξιοπιστία και πολύ σωστά, για την πρώτη χρονιά της εφαρμογής στο θεσμό, επιλέγεται να μη προσμετρήσει ο βαθμός του απολυτηρίου, στη διαδικασία της πρόσβασης, μέχρι να δούμε πώς θα πάει αυτή η διαδικασία και ίσως χρειαστεί ο ένας χρόνος να γίνει και δεύτερος και τρίτος, μέχρι το απολυτήριο πραγματικά να αποκτήσει την αξιοπιστία, που χρειάζεται, ώστε να μπορεί μετά ο βαθμός του να προσμετρηθεί στη διαδικασία πρόσβασης.

Είναι εξεταστοκεντρικό το σχολείο, όπως καθιερώνεται με το νομοσχέδιο; Ξέρουμε σήμερα στις 3 τάξεις του Λυκείου πόσα μαθήματα εξετάζονται, γραπτά, τον Ιούνιο; 13 - 14 μαθήματα, στην κάθε τάξη, εξετάζονται, γραπτά. Σύνολο 42 - 43 μαθήματα.

Με το νέο σχέδιο τα γραπτώς εξεταζόμενα μαθήματα και στις τρεις τάξεις θα είναι μόνο 18. Από 43 μαθήματα μειώνονται στα 18. Αυτό λέγεται εξεταστικός φόρτος; Κάποια λεξικά, ίσως είναι χρήσιμα σε πολλούς συναδέλφους της Αντιπολίτευσης. Το ίδιο συμβαίνει και στα επαγγελματικά λύκεια, όπου επίσης τα γραπτώς εξεταζόμενα μαθήματα μειώνονται το ίδιο, κατά 60%.

Λέω, λοιπόν, συνάδελφοι, ας είμαστε λιγάκι πιο μετρημένοι στις αντιδράσεις μας. Το «όχι σε όλα, το πάρ΄ το πίσω, το να αποσυρθεί», ξέρετε, το ακούει πια μια πολύ μικρή μειοψηφία κόσμου, των εκπαιδευτικών, μια πολύ μικρότερη μειοψηφία των μαθητών.

Όσοι επενδύουν στο «πάρ΄ το πίσω, αποσύρε το, όχι σε όλα» κάνουν κακό πρώτα στη δική τους αξιοπιστία, γιατί το ακροατήριο του «σακούλι είναι, κάθε χρόνο και λιγότερο» δεν αποδεικνύει τίποτα άλλο παρά δύο πράγματα. Το ένα είναι ότι η πραγματική τους επιδίωξη είναι να μην αλλάξει ποτέ και τίποτα και το δεύτερο το πιο σοβαρό για τους ίδιους, ότι δεν έχουν να προτείνουν τίποτα ουσιαστικό, τίποτα πραγματικό, τίποτα εκ του συγκεκριμένου.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής)**: Το λόγο έχει η κυρία Γεωργοπούλου.

**ΕΥΣΤΑΘΙΑ ΓΕΩΡΓΟΠΟΥΛΟΥ – ΣΑΛΤΑΡΗ:** Ευχαριστώ, κύριε Πρόεδρε. Θα αναφερθώ για την οικονομία του χρόνου μόνο σε θέματα, που αφορούν το Πανεπιστήμιο Πατρών, το οποίο προχωρά σε συμπράξεις, όπως και τα άλλα πανεπιστήμια της χώρας και σε προηγούμενα νομοσχέδια, που έχουν γίνει, συμπράξεις, που δίνουν διέξοδο στα Τ.Ε.Ι, χωρίς να υποβαθμίζονται, το αντίθετο μάλιστα. Οι σπουδές σε αντικείμενα τεχνολογικού χαρακτήρα και όλα αυτά έχοντας σχέδιο, φιλοσοφία και άποψη για τις σύγχρονες ανάγκες της εκπαίδευσης και της σύνδεσης της με το κοινωνικό σύνολο και την οικονομία. Όντως, ανοιχτό σε βελτιώσεις και διορθωτικές κινήσεις, όπου χρειαστεί, το Υπουργείο έχει αποδείξει ότι έχει και ανοιχτά αυτιά και μάτια και δεν διστάζει να διορθώσει ό,τι κριθεί σκόπιμο να διορθωθεί.

Στην εκλογική μου Περιφέρεια, την Ηλεία και συγκεκριμένα, στην Αμαλιάδα, αναβαθμίζονται οι γεωπονικές σπουδές, με την ίδρυση του Τμήματος Γεωπονίας. Εκτός από την ικανοποίηση, που διακατέχει την τοπική κοινωνία και όχι μόνο, θα ήθελα παράλληλα να μεταφέρω και την ανησυχία και των φοιτητών και των φορέων της πόλης, ως προς το γνωστικό αντικείμενο και τις κατευθύνσεις, που θα υπάρξουν, ώστε να γίνει αυτό το Τμήμα απολύτως βιώσιμο και ανταγωνιστικό.

Από την άλλη μεριά, θα ήθελα να σας μεταφέρω ένα άλλο θέμα, που είναι και μια πρόταση, ουσιαστικά, από τις πολυετείς απόψεις των παραγωγικών και άλλων φορέων της τοπικής κοινωνίας, οι οποίοι κρίνουν κομβικής σημασίας και ανάπτυξης της τοπικής οικονομίας τη λειτουργική αναβίωση του πρώην Ινστιτούτου Οπωροκηπευτικών και Αμπέλου του έργου «ΕΛΓΟ ΔΗΜΗΤΡΑ», που λειτουργούσε σε εγκαταστάσεις 400 περίπου στρεμμάτων στο χωριό Κόροιβος, με κτίρια, αγροκτήματα, θερμοκήπια και άλλα και έχει επιτελέσει σημαντικό ερευνητικό έργο στο παρελθόν.

Εκεί δημιουργήθηκαν πολλές σημαντικές ποικιλίες κηπευτικών, οι οποίες κυριάρχησαν στην ελληνική αγορά, αλλά είχαν και εξαγωγικό χαρακτήρα, λόγω της υψηλής ποιότητας και των ιδιαίτερων χαρακτηριστικών τους. Διαθέτει ακόμα πολλαπλασιαστικό υλικό τοπικών ποικιλιών οπωροκηπευτικών. Χρόνια τώρα, το αίτημα των τοπικών φορέων ήταν να συνδεθεί με το ανώτατο ίδρυμα, που λειτουργεί στην Αμαλιάδα, το οποίο εξάλλου έχει και την επιστημονική ευθύνη της λειτουργίας του εδαφολογικού εργαστηρίου της περιφέρειας της Δυτικής Ελλάδας.

Το Υπουργείο Αγροτικής Ανάπτυξης είναι θετικό σε μια τέτοια σύμπραξη, με το ανώτατο ίδρυμα, προκειμένου να παραχωρηθούν οι εκτάσεις σε αυτό και σε συνεργασία με τον «ΕΛΓΟ ΔΗΜΗΤΡΑ» και την περιφέρεια, οι οποίοι έχουν ήδη συνάψει ένα πρωτόκολλο συνεργασίας για την αναβίωση και περαιτέρω την ανάπτυξη του Ινστιτούτου και να αρχίσει να αποδίδει ξανά αποτελέσματα στη γεωργική έρευνα, με την ευθύνη του ακαδημαϊκού χώρου του Τμήματος Γεωπονίας.

Η ίδρυση, μέσω του Πανεπιστημίου Πατρών, ενός Ινστιτούτου Γεωργικής Έρευνας Οπωροκηπευτικών και Αμπέλου θα αποτελέσει, νομίζω, το φορέα, μέσα από το οποίο θα αναβιώσει το πρώην Ινστιτούτο του «ΕΛΓΟ ΔΗΜΗΤΡΑ» στον Κόροιβο και σημειώνεται ότι όσον αφορά στην Ηλεία είναι ένας κατεξοχήν αγροτικός Νομός, που θα έχει μια από τις πρώτες θέσεις στην αγροτική παραγωγή και στην οικονομία της χώρας μας.

Υπάρχουν και άλλες δυνατότητες στην Περιφέρεια και ειδικά σε ένα Νομό, που εκτός από εύφορη γη, έχει αναδείξει τα πανανθρώπινα ιδανικά, όπως ο πολιτισμός και ο αθλητισμός, η εκεχειρία, η δημοκρατία και η συναδέλφωση των λαών και η κοιτίδα των Ολυμπιακών Αγώνων, που είναι η αρχαία Ήλιδα, μπορεί να γίνει η έδρα ενός ινστιτούτου πανανθρώπινων αξιών, για το οποίο ο δήμος δεσμεύεται ότι έχει τις αναγκαίες υποδομές και θα μπορέσει να το λειτουργήσει.

Οι δυνατότητες αυτές, λοιπόν, που δίνονται, μέσω του Πανεπιστημίου Πατρών, είναι πάρα πολύ μεγάλες και θα μπορέσω να αναφερθώ και στην παρουσία ενός μοναδικού φεστιβάλ, που υπάρχει, στην περιοχή, στον Πύργο, συγκεκριμένα, που είναι φεστιβάλ κινηματογράφου για παιδιά και νέους, που λειτουργεί, πραγματικά, σαν πόλος έλξης μαθητών και δημιουργών, από όλη την Ελλάδα και από πολλές χώρες του εξωτερικού. Νομίζω ότι θα πρέπει να απασχολεί και τους ακαδημαϊκούς φορείς, αλλά και το Υπουργείο. Η σύνδεση, δηλαδή, των πολιτιστικών αγαθών, που ήδη, ανθούν στην περιοχή μας, με την εξωστρέφεια και τη διάχυση τους στην κοινωνία.

Τέλος, ανάλογη ικανοποίηση, όπως ανέφερα πριν για το Τμήμα της Αμαλιάδας, υπάρχει και για το Τμήμα, που υπάρχει, στον Πύργο, το Προπτυχιακό Τμήμα Μουσειολογίας ενός Τμήματος Τ.Ε.Ι. με πάρα πολλά προβλήματα έως τώρα και πάρα πολλά και ετερόκλητα αντικείμενα και κυρίως με διαχρονικό πρόβλημα για επαγγελματικά δικαιώματα.

Φυσικά, από τον ακαδημαϊκό χάρτη της Δυτικής Ελλάδος δεν μπορεί να λείψει και η Αρχαία Ολυμπία, ο τόπος, ο οποίος θα πρέπει να αναδειχθεί και η αίγλη της, αλλά και ο πολιτισμός της, μέσω ενός πανεπιστημιακού Τμήματος ανάλογου χαρακτήρα. Το ξενόγλωσσο Τμήμα, το οποίο θα απευθύνεται σε αγγλόφωνους φοιτητές και έχει ήδη εξαγγελθεί από το Υπουργείο, θα ήταν ο φυσικός του χώρος, στην κοιτίδα του Πολιτισμού, στην Αρχαία Ολυμπία. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε την κυρία Γεωργοπούλου. Το λόγο έχει ο κ. Θεοφύλακτος.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το νομοσχέδιο αυτό και ιδίως με τα άρθρα 14 έως 22, που θέλω να αναφερθώ, ξαναμπαίνει η Δυτική Μακεδονία και ο Νομός Κοζάνης δυναμικά, στον ακαδημαϊκό χάρτη της χώρας. Στην ουσία, ξαναχτίζουμε ό,τι γκρέμισε η Ν.Δ. και το ΠΑ.ΣΟ.Κ. με το σχέδιο «ΑΘΗΝΑ», τα προηγούμενα χρόνια και πρέπει να τονίσουμε ότι δεν έχουμε μόνο ποσοτική, αλλά, πρωτίστως, έχουμε ποιοτική αναβάθμιση της Τριτοβάθμιας Εκπαίδευσης στο Νομό Κοζάνης και στη Δυτική Μακεδονία, με τα συγκεκριμένα άρθρα, που αφορούν την συγχώνευση του Τ.Ε.Ι. Δυτικής Μακεδονίας με το Πανεπιστήμιο Δυτικής Μακεδονίας.

Όλες οι πόλεις της Δυτικής Μακεδονίας, με τα άρθρα αυτά, είναι στα συν δύο πανεπιστημιακά Τμήματα. Συγκεκριμένα, στο Νομό Κοζάνης, δημιουργείται μια πολύ ισχυρή Πολυτεχνική Σχολή, με πέντε Τμήματα πενταετούς φοίτησης. Πολύ σημαντικό είναι ότι η πολυτεχνική αυτή Σχολή αποτελεί τον πυλώνα του Πανεπιστημίου Δυτικής Μακεδονίας, το κέντρο της ακαδημαϊκής εκπαίδευσης, στο Νομό Κοζάνης και στη Δυτική Μακεδονία. Μιλάμε για Τμήματα, παράλληλα και σε συνδυασμό με την πολύ καλή Οικονομική Σχολή, που χτίζεται με τέσσερα Πανεπιστημιακά Τμήματα, στην Κοζάνη. Μιλάμε για Σχολές και Τμήματα, στα οποία οι φοιτητές θα θέλουν να τα δηλώνουν και θα θέλουν να φοιτούν σε αυτά τα Τμήματα και σε αυτές τις Σχολές.

Για την Πτολεμαΐδα, τι να πούμε; Όταν πρωτοανακοινώθηκε, πριν ένα- ενάμιση χρόνο, η βούληση του Υπουργείου Παιδείας να αναδιατάξει τον χάρτη στην Τριτοβάθμια Εκπαίδευση και στη Δυτική Μακεδονία και στο Νομό Κοζάνης, δεχθήκαμε - ιδίως οι τέσσερις Βουλευτές του ΣΥ.ΡΙΖ.Α. του Νομού Κοζάνης - μια άνευ προηγουμένου επίθεση, ιδίως από τους νεοδημοκράτες πολιτικούς είτε της Αυτοδιοίκησης - όχι όλους, βέβαια - με οξείες αντιδράσεις και επιθέσεις εναντίον μας, που έλεγαν: «Θα καταργήσετε τη Μαιευτική, θα την εξαλείψετε, τι θα κάνουν οι φοιτητές». Κινδυνολογία, fake news - όπως πάντα, η Ν.Δ.- και έλεγαν: «Τι θα γίνει με το Τμήμα Μαιευτικής στην Πτολεμαΐδα, θα καταργηθεί;» Είχαν ξεσηκώσει τους φοιτητές, μας έπαιρναν οι γονείς τηλέφωνο και εμείς τους λέγαμε ότι δεν πρόκειται να γίνει αυτό, η Μαιευτική Σχολή θα παραμείνει και ίσα - ίσα, θα ανωτατοποιηθεί με το σχέδιο αυτό. που έχει ο Υπουργός. Πραγματικά, στην Πτολεμαΐδα, όχι μόνο παραμείνει η Μαιευτική Σχολή, αλλά ανωτατοποιείται και έχουμε συν δύο Τμήματα - Λογοθεραπείας και Εργοθεραπείας - που ιδρύονται τα αμέσως επόμενα χρόνια. Έχουμε, δηλαδή, την ίδρυση μιας Σχολής, στην Πτολεμαΐδα. Είναι πολύ θετικό το νέο και για την Πτολεμαΐδα, η Σχολή με τα Τμήματα Υγείας.

Όλα αυτά έγιναν - πραγματικά τα είπαν και οι συνάδελφοί και ο Υπουργός και οι Υπουργοί - με εξαντλητική διαβούλευση. Δηλαδή, η Δημοκρατία δεν μπορεί να παραπονεθεί από όλη αυτή τη διαδικασία και με την αρμόδια Επιτροπή από το καλοκαίρι, οι πρυτάνεις, αλλά εκτός και από τους θεσμικούς ενεργοποιήθηκε και έγιναν δημοκρατικές ζυμώσεις, με όλη την ακαδημαϊκή Κοινότητα, τους αντιπρυτάνεις, όλους τους εκπαιδευτικούς, οι οποίοι κατέθεσαν προτάσεις, έγιναν συναντήσεις επί συναντήσεων, είπαν τις απόψεις τους και τις διαφωνίες τους, ήρθαμε και ξανά ήρθαμε, ξανασυζητήσαμε και καταλήξαμε σε συγκεκριμένες προτάσεις. Αλλά και το διοικητικό Προσωπικό του Τ.Ε.Ι. και του Πανεπιστημίου συμμετείχε σε αυτή την προσπάθεια, η Αυτοδιοίκηση - με μπροστάρη το Δήμο Κοζάνης - και οι Φορείς, τα επαγγελματικά Επιμελητήρια και τα λοιπά και η παρουσία και των 7 Βουλευτών της Δυτικής Μακεδονίας του ΣΥ.ΡΙΖ.Α., με συνεχείς συναντήσεις μεταξύ μας, με την ακαδημαϊκή Κοινότητα και με τον Υπουργό, φτάσαμε σε αυτό το αποτέλεσμα, που ξαναβάζει, όπως είπα, στον ακαδημαϊκό χάρτη τη Δυτική Μακεδονία.

Θα κάνω μια μικρή αναφορά για ένα θέμα του Τ.Ε.Ι., που το έχω ζήσει, γιατί ήμουν ωρομίσθιος, ήμουν έκτακτος καθηγητής, δίδασκα νομικά μαθήματα για δέκα περίπου χρόνια στο Τ.Ε.Ι. Δυτικής Μακεδονίας, στο Τ.Ε.Ι. Κοζάνης, στο Τμήμα Διοίκησης και μένει μια εκκρεμότητα, που αφορά και όλη την Ελλάδα. Κύριε Υπουργέ, την ξέρετε πολύ καλά και όταν ήρθατε στην Κοζάνη, τη συζητήσαμε. Δεν ξέρω, αν μπορεί να επιλυθεί στο αμέσως επόμενο διάστημα. Γι' αυτό το νομοσχέδιο δεν ξέρω, αν προλαβαίνουμε, αλλά ίσως στο επόμενο χρονικό διάστημα. Έχουμε έκτακτους εκπαιδευτικούς, πάνω από είκοσι χρόνια. Δηλαδή, είναι ντροπή και μόνο να λέμε ότι είναι έκτακτοι για πάνω από είκοσι χρόνια, υπάρχει μια αντίφαση. Οι συγκεκριμένοι έχουν ξεκινήσει τη σχέση εργασίας, που είχαν με το Τ.Ε.Ι. Κοζάνης, που ξέρω εγώ, αλλά ξέρω ότι υπάρχουν και σε όλη τη χώρα, πριν την Αναθεώρηση του Συντάγματος του 2001 και έτσι έχουν θεμελιώσει, να το πω, νομικά δικαιώματα ότι μπορούν οι συμβάσεις τους να χαρακτηριστούν αορίστου και όχι ορισμένου χρόνου. Έχουμε δικαιώσεις δύο, τρεις, ανά την Ελλάδα, από το Ανώτατο Ακυρωτικό Δικαστήριο, από τον Άρειο Πάγο, που έχει θέσει συγκεκριμένα κριτήρια για το ποιοι δικαιούνται να έχουν μόνιμες προσωποπαγείς θέσεις και να είναι αορίστου χρόνου η σχέση εργασίας, που έχουν, με το Τ.Ε.Ι., εφόσον έχουν είκοσι συναπτά έτη εργασίας και εφόσον έχουν ξεκινήσει πριν την Αναθεώρηση του Συντάγματος του 2001.

**ΙΩΑΝΝΗΣ ΑΝΔΡΙΑΝΟΣ :** Χωρίς εκλογή να γίνουν καθηγητές;

**ΙΩΑΝΝΗΣ ΘΕΟΦΥΛΑΚΤΟΣ :** Να μετατραπεί η σχέση εργασίας τους από ορισμένου σε αορίστου χρόνου. Δεν θα γίνουν καθηγητές. Έτσι δέχτηκε ο Άρειος Πάγος, νομίζω, για το Τ.Ε.Ι. Πειραιά και για ένα άλλο Τ.Ε.Ι.

Η πρόταση μου είναι και ως νομικού, διαβάζοντας τις θετικές αποφάσεις του Αρείου Πάγου, να τεθούν τα ίδια κριτήρια και όποιοι τα πληρούν, μόνο με αυτά τα κριτήρια του Αρείου Πάγου και δεν λέμε ότι αποκτούν θέση, ότι εκλέγονται, είναι προσωποπαγής θέση, στην ουσία αναπροσδιορίζεται η σχέση εργασίας τους με το Τ.Ε.Ι., πλέον με το Πανεπιστήμιο.

Πολύ σημαντικά είναι και τα πανεπιστημιακά ερευνητικά κέντρα, που ιδρύονται. Συγκεκριμένα, στην Κοζάνη, στο σχέδιο νόμου, προβλέπεται το ενεργειακής ανάπτυξης και μετάβασης στη μεταλιγνιτική περίοδο. Είναι κάτι, που το χρειάζεται η περιοχή. Χρειάζεται την έρευνα για τη μετάβαση στη μεταλιγνιτική περίοδο και είναι πολύ σημαντικό, που προβλέπεται, από το νομοσχέδιο.

Μετά την επίσκεψή σας, κύριε Υπουργέ, στην Κοζάνη και στη Δημοτική Βιβλιοθήκη, με τις ζυμώσεις, που γίνονται, περιμένουμε προτάσεις και από το Δήμο Κοζάνης, αν είναι δυνατόν, να δημιουργηθεί και ένα ακόμη ερευνητικό κέντρο στην Κοζάνη, με πυλώνα τη Βιβλιοθήκη, στα εγκαίνια της οποίας είχε έρθει και ο Πρόεδρος της Δημοκρατίας. Περιμένουμε μια τέτοια θετική εξέλιξη.

Το ερώτημα είναι και το έθεσε πολύ εύστοχα και ο συνάδελφος, ο Βουλευτής Φλώρινας, ο Κώστας ο Σέλτσας, στη χθεσινή συνεδρίαση, ποια θα είναι η στάση των τριών Βουλευτών της Δυτικής Μακεδονίας σ' αυτές τις θετικές εξελίξεις στην ανώτατη εκπαίδευση για την περιοχή μας. Θα είναι θετικοί; Περιμένουμε την απάντησή τους, αλλά και τη εκδήλωση και των άλλων Κομμάτων, που δεν εκπροσωπούνται από Βουλευτές, στην περιοχή μας, διότι ως τώρα, με τα fake news, έκαναν αντιπολίτευση και περιμένουμε την τοποθέτηση τους, γιατί τώρα το νομοσχέδιο έχει κατατεθεί, βρίσκεται στη συζήτηση και πρόκειται να ψηφιστεί άμεσα.

Κύριε Πρόεδρε, δεν θα καταχραστώ το χρόνο. Είχα ετοιμάσει να πω και για τις διατάξεις της τρίτης Λυκείου, δεν θα το κάνω. Θα κλείσω, λέγοντας ότι έχει γίνει πολύ σοβαρή δουλειά, έχουν τεθεί πρωτίστως ακαδημαϊκά κριτήρια και έτσι έπρεπε να γίνει. Αυτό το διαφυλάττουμε, ως κόρη οφθαλμού. Αυτό είναι που θα καρπίσει και θα φέρει μαζί με την ακαδημαϊκή και την οικονομική ανάπτυξη, που πολλοί προσδοκούν, της περιοχής και όχι το αντίστροφο, όπως γινόταν, ως τώρα, δηλαδή, η λογική της γκαρσονιέρας και μετά κατέρρευσε το σύστημα και φτάσαμε στις περικοπές των τμημάτων και της τριτοβάθμιας εκπαίδευσης. Έχουμε εντελώς αντίστροφη λογική. Φαίνεται αυτό, εκεί οδήγησε και η διαβούλευση όλων αυτών των μηνών και γι' αυτό είναι πολύ θετικό το αποτύπωμα του νομοσχεδίου για τη Δυτική Μακεδονία.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Εμμανουηλίδης.

**ΔΗΜΗΤΡΙΟΣ ΕΜΜΑΝΟΥΛΙΔΗΣ:** Ευχαριστώ, κύριε Πρόεδρε. Ρίχνοντας την αυλαία μιας δωδεκάωρης συνεδρίασης, θα έλεγα ότι πώς να κρυφτείς από την εικόνα, έτσι και αλλιώς τα δείχνει όλα. Το ενδιαφέρον δεν μπορεί να είναι στιγμιαίο, με στιγμιαία κορύφωση.

 “Να έρθουν οι ρήτορες να πούνε τα δικά τους”, λέει ο ποιητής.

Είναι δηλωτική η εικόνα του ενδιαφέροντος του πραγματικού, που δείχνει ο πολιτικός χώρος, κυρίως της Αντιπολίτευσης, όχι μόνο. Δύο εξαίρετοι συνάδελφοι βρίσκονται από τους άλλους χώρους και νομίζω ότι αυτό είναι αποκαλυπτικό του πραγματικού ενδιαφέροντος, που έχει δειχθεί για ένα θέμα, που αφορά το μέλλον, τουλάχιστον, μιας γενιάς.

 Δεν θα μπω στην ανάλυση του νομοσχεδίου, υπό την έννοια ότι έχουμε τη διαδικασία της Ολομέλειας και εκεί μπορούμε να πούμε πολλά.

Ακούστηκε, βέβαια, σε ό,τι με αφορά, στην περιφέρεια μου, απ' όλες τις πλευρές, όλοι οι θεσμικοί παράγοντες κατέθεσαν το θετικό αποτύπωμα, που αφήνει αυτό το εγχείρημα. Αυτά για μεθαύριο.

Τώρα, μας εγκάλεσαν για το ότι ένα πολυσέλιδο νομοσχέδιο κλείστηκε, μέσα σε μια διαδικασία του επείγοντος. Είναι μια πραγματικότητα αυτή. Είναι μια παθογένεια κουβαλημένη από πολύ παλιά, συναρτημένη με τις δυσκολίες, που είχε το κοινοβουλευτικό έργο, όλο το προηγούμενο διάστημα. Μόλις λίγους μήνες έχουμε, που αναπνεύσαμε, ως προς αυτόν τον προγραμματισμό τον κοινοβουλευτικό. Εκείνο για το οποίο, προσωπικά, θα ήθελα να δεσμευτώ, είναι ότι στην επόμενη θητεία μας θα είμαστε πιο συμβατοί και πιο τακτοποιημένοι με τους χρόνους τους κοινοβουλευτικούς. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Θα έλεγα, λοιπόν, ότι πολλά από αυτά, που ξεκινάμε και συζητάμε, πρέπει να τα αποδεικνύουμε και στην πράξη.

Τι θέλω να πω; Πρώτα απ' όλα, θεωρώ ότι η σημερινή διαδικασία, παρότι ήταν μακρά και εξαντλητική, ήταν για όλους μας χρήσιμη. Ανέδειξε, όπως είπαν και άλλοι συνάδελφοι, το γεγονός ότι το μεγαλύτερο μέρος του νομοσχεδίου ήταν μια διαχρονική, πολύ μεγάλη προσπάθεια ευρύτατης διαβούλευσης. Αυτό αποδείχθηκε απ' όλους τους ανθρώπους, όσους κατέθεσαν σήμερα εδώ την εμπειρία τους, με συμφωνίες και διαφωνίες, αλλά στα περισσότερα από αυτά ομολογήθηκε ότι είχαν υπάρξει ευρύτατες συναινέσεις, παρότι δεν είναι εύκολο, διότι ουσιαστικά είναι ένα νομοσχέδιο, το οποίο αφορά όλες τις βαθμίδες της εκπαίδευσης.

Ειπώθηκε εδώ ότι σε κρίσιμα θέματα, όπως είναι το θέμα της εισαγωγής στα ανώτατα εκπαιδευτικά ιδρύματα, δεν ακούσαμε άλλες προτάσεις ή αυτές, που ακούσαμε, είναι επιμέρους.

Έχω εδώ μπροστά μου το πρόγραμμα της Ν.Δ., χθες στη συζήτηση, που είχα με την κυρία Κεραμέως, της ζήτησα να μας τις πει. Λέει, λοιπόν, ότι επιθυμεί τη διατήρηση του συστήματος των πανελλαδικών εξετάσεων, όπως είναι τώρα. Αυτό λέει. Και λέει ότι θα σκεφτούν να το διορθώσουν, όταν αλλάξουν πράγματα, που αφορούν τα σχολεία, την επαγγελματική εκπαίδευση και τα πανεπιστήμια, βάζοντας σαν θέμα τα ανώτατα εκπαιδευτικά ιδρύματα να καθορίζουν τόσο τον ετήσιο αριθμό των εισακτέων, όσο και τη βάση εισαγωγής.

Επομένως, καταλαβαίνει κανείς ότι όλα είναι καλά, πράγμα που νομίζω ότι δεν το αποδέχεται η ευρύτερη κοινωνία. Ακούστηκαν από τους συναδέλφους όλα τα επιχειρήματα, νομίζω και δεύτερον, αυτό που ενδιαφέρει τη Ν.Δ. είναι να υπάρξει ένας φραγμός στη δυνατότητα των παιδιών να μπαίνουν στα Ανώτατα Εκπαιδευτικά Ιδρύματα. Όχι εξορθολογισμός, φραγμός ή τουλάχιστον εγώ έτσι το αντιλαμβάνομαι και το λέω αυτό, διότι, σε Σχολές υψηλής ζήτησης είναι ένα αίτημα των Ανώτατων Εκπαιδευτικών Ιδρυμάτων, εδώ και πάρα πολλά χρόνια. Ξέρετε πολύ καλά ότι από τα χρόνια, που ήμουν φοιτήτρια, έμπαινε ένα θέμα στον αριθμό των εισακτέων στις Ιατρικές Σχολές. Από την άλλη μεριά, το αίτημα της κοινωνίας για ιατρικές σπουδές είναι πάρα πολύ ψηλά. Επομένως, αν κανείς δεν τις αναζητήσει εδώ, δεν φτιάξει εκείνες τις υποδομές, δεν ενδυναμώσει τα Ιδρύματα, πού θα αναζητήσει αυτές τις σπουδές; Μπορούν αυτές οι σπουδές, οι οποίες είναι και ιδιαίτερα ακριβές, να γίνουν στη χώρα μας; Η απάντηση είναι ότι μέχρι τώρα αυτό δεν έχει γίνει. Επομένως, ποια είναι η απάντηση; Ενδυνάμωση του δημόσιου συστήματος, ενίσχυση, άλλα γνωστικά αντικείμενα και δυνατότητα αυτές οι Σχολές να σταθούν στον ευρωπαϊκό χάρτη.

Το δεύτερο θέμα, στο οποίο θέλω να αναφερθώ, είναι το θέμα, που έθιξε ο κ. Δελής. Υπάρχουν δύο πολύ ευαίσθητα θέματα, στα οποία νομίζω ότι παραποίησε την πραγματικότητα και γι' αυτό θέλω να δώσω μερικά στοιχεία. Το ένα αφορά την Ειδική Αγωγή και Εκπαίδευση. Δεν είναι θέμα του νομοσχεδίου, αλλά επειδή είναι ένας ευάλωτος και ευαίσθητος τομέας, δεν δέχομαι να λέγονται πράγματα, που δεν ισχύουν.

Είπε ο κ. Δελής ότι το 80% των παιδιών είναι εκτός συστήματος. Αυτό δεν είναι αλήθεια, διότι, έχουμε δεδομένα. Υπάρχει βάση δεδομένων του «my school», που δείχνει, ότι το 2016 παιδιά με ειδικές μαθησιακές ανάγκες ή αναπηρίες, μέσα στο γενικό πλαίσιο, ήταν περίπου 60.000 και ξέρουμε ότι φέτος τα παιδιά αυτά έχουν ανέβει, πάνω από τις 90.000. Επίσης, υπάρχουν καταγεγραμμένα παιδιά 11.000, που είναι στο πιο ειδικό πλαίσιο. Επομένως, έχουμε περίπου πάνω από 110.000 παιδιά, που βρίσκονται, εντός του πλαισίου, με βάση και τα διεθνή δεδομένα, που ξέρουμε, ότι η αναπηρία αντιπροσωπεύει το 10% του γενικού πληθυσμού και με βάση τα νούμερα, που ισχύουν για τον παιδικό πληθυσμό, η πλειοψηφία των παιδιών, εκτός από κάποια μεγάλα παιδιά, με αναπηρίες, που πράγματι, δεν έχουμε υποδομές, είναι εντός του εκπαιδευτικού συστήματος και είναι εντός του δημόσιου εκπαιδευτικού συστήματος, που προσπαθεί, με δυσκολίες, να σταθεί όρθιο και να προσφέρει αυτές τις υπηρεσίες.

Δεύτερον, όλα αυτά τα χρόνια και προ των μνημονιακών, δεν είχε γίνει ποτέ διαγωνισμός ΑΣΕΠ για μόνιμους διορισμούς στην Ειδική Αγωγή και Εκπαίδευση. Πώς καλύπταμε τις ανάγκες; Με τους Αναπληρωτές, τόσο όσον αφορά τους εκπαιδευτικούς, όσο και στο ειδικό επιστημονικό προσωπικό και στο ειδικό βοηθητικό προσωπικό. Το 2015 - 2016 είχαν γίνει 6.000 διορισμοί Αναπληρωτών Εκπαιδευτικών και λοιπού προσωπικού. Φέτος, έγιναν 16.000. Την επόμενη χρονιά, προβλέπεται ότι θα έχουμε 4.500 μόνιμους διορισμούς σε αυτό τον ειδικό και πολύπαθο τομέα. Επομένως, η έμφαση και η προσπάθεια είναι δεδομένη.

Επίσης, ιδρύσαμε 36 νέα Σχολεία και 571 νέα Τμήματα ένταξης. Διαμορφώσαμε νέα Σχολεία, όπως είναι τα Ενιαία Ειδικά Επαγγελματικά Γυμνάσια – Λύκεια (ΕΝΕΕΓΥΛ). Αυτή τη στιγμή, θα δημιουργήσουμε και νέα Ειδικά Εργαστήρια Επαγγελματικής Εκπαίδευσης και Κατάρτισης (ΕΕΕΚ), κυρίως στην Αττική, όπου οι ανάγκες είναι μεγάλες, αλλά και σε άλλες περιοχές.

Αναφερθήκατε σε προβλήματα στις υποδομές. Πράγματι, σε όλα τα σχολεία, υπάρχουν σοβαρά προβλήματα στις υποδομές. Έγινε, όμως, προσπάθεια, μέσω του Υπουργείου Εσωτερικών, που χρηματοδοτεί τους Δήμους, γιατί οι υποδομές ανήκουν στους Δήμους, να δοθούν διπλάσιοι πόροι και έχει ξεκινήσει μια διαδικασία με την εταιρεία ΚΤΥΠ ΑΕ και μάλιστα, βρέθηκα σε δύο τέτοια εγκαίνια δύο μονάδων, που αφορούν την Ειδική Αγωγή. Το ένα είναι στον Άγιο Αθανάσιο, στη Θεσσαλονίκη και δεν λέω ότι είναι έργο δικό μας, λέω ότι υπάρχει αυτή η δομή και είναι μια προσπάθεια, που συνεχίζεται και θα συνεχιστεί.

Επίσης, πριν από μία εβδομάδα, βρέθηκα στο μεγάλο Σχολείο, αυτό που έχει όλα τα Ειδικά Σχολεία, στον Άγιο Δημήτριο Αθήνας, όπου εγκαινιάστηκε μια υποδομή πάρα πολύ σημαντική, δηλαδή, μια μεγάλη πισίνα θεραπευτική, πράγματα που είναι πολύ σημαντικά για το κομμάτι της Ειδικής Αγωγής και Εκπαίδευσης.

Είναι όλα καλά; Όχι, σε πρώτη φάση, προσπαθήσαμε ποσοτικά να ανταποκριθούμε στις ανάγκες, που υπήρχαν, στην Ειδική Αγωγή. Υπάρχουν ανάγκες να αλλάξει το ποιοτικό στοιχείο; Βεβαίως, ξεκινάμε με τους μόνιμους διορισμούς, όπου είναι κάτι πάρα πολύ σημαντικό οι σταθεροί εκπαιδευτικοί, μαζί με το παιδί να μπορούν να διαμορφώνουν την παιδαγωγική σχέση. Συζητούμε για πρώιμη παρέμβαση στην υποχρεωτική δίχρονη προσχολική εκπαίδευση, η οποία προχωράει, με δυσκολίες, αλλά προχωράει και υλοποιείται, περίπου σε 225 Δήμους, όπου θα μπορούν να γίνονται παρεμβάσεις αξιολόγησης των παιδιών, παρέμβαση στην οικογένεια και προγραμματισμού των πραγματικών εκπαιδευτικών τους αναγκών.

Και έχουμε και μια άλλη πλευρά του φεγγαριού, δύσκολη, στην οποία συνεργαζόμαστε με το Υπουργείο Κοινωνικής Αλληλεγγύης, που είναι τα παιδιά, που μεγαλώνουν, να βρούμε εκείνες τις δομές, ώστε να μπορεί να υπάρχει η δια βίου εκπαίδευση και μάθηση, πράγμα, που επίσης δεν είναι εύκολο, αλλά υπάρχουν πόροι και θα κινηθούμε σε αυτή την κατεύθυνση. Αυτά για να περιγράφουμε την πραγματικότητα.

Έρχομαι, τώρα στην επαγγελματική εκπαίδευση. Είπα και άλλα πράγματα και η ώρα είναι περασμένη, για τις πολλές προσπάθειες, οι οποίες έχουν γίνει για την αλλαγή του πλαισίου με το νέο στρατηγικό σχεδιασμό, από το 2016. Είναι ένας θεσμός, τον οποίο επιβραβεύουν και οι εκπαιδευτικοί που τον υπηρετούν και αυτό φαίνεται από την αλλαγή του πλαισίου, που έχει γίνει στην πρώτη τάξη, η οποία φέτος έχει την καθολική της εφαρμογής στα 400 ΕΠΑΛ της χώρας. Ξέρετε ότι έχουμε κάνει τη σχετική διδασκαλία, προσλήφθηκαν 437 αναπληρωτές εκπαιδευτικοί και επίσης 223 αναπληρωτές ψυχολόγοι. Άρα, μια πραγματική ενδυνάμωση της πρώτης τάξης των ΕΠΑΛ. Από εκεί και πέρα, έχουμε άλλες αλλαγές; Βεβαίως και έχουμε.

Αναφερθήκατε σε εκμετάλλευση των ενήλικων μαθητών, στη μαθητεία. Αυτό δεν είναι αλήθεια, κύριε Δελή και το ξέρετε, διότι είναι ένας θεσμός, ο οποίος έχει αγκαλιαστεί από τα παιδιά, οδηγεί, με την πιστοποίηση, σε επαγγελματικά δικαιώματα επιπέδου 5. Είπα και σε προηγούμενη ομιλία, ότι ενώ είναι μαθητές, είναι ταυτόχρονα και εργαζόμενοι και έχει βελτιωθεί και το καθεστώς αμοιβής τους, με την κατάργηση του υποκατώτατου και την αύξηση του κατώτατου μισθού, που την έκανε αυτή η Κυβέρνηση, κατά 27%.

Αναφερθήκατε στα ολιγομελή τμήματα. Φέτος εγκρίναμε 1.500, 50 δεν εγκρίναμε, που είχαν πολύ μικρό αριθμό μαθητών και υπήρχαν άλλες εναλλακτικές λύσεις. Έχουμε ιδρύσει 430 τμήματα, από 1 έως 5 μαθητές. Αυτό σε τι οδήγησε; Σε αύξηση του μαθητικού δυναμικού, στα πρωινά λύκεια, κατά 8% και κατά 16%, στα εσπερινά λύκεια. Επίσης, προβλέπεται και μείωση των μαθητών, στην τρίτη Λυκείου, στα ημερήσια, κατά 25% και στα νυχτερινά, κατά 22%, άρα και στο κομμάτι το ποιοτικό κάνουμε βήματα. Επίσης, υλοποιήθηκαν τα τρία χρόνια των εσπερινών λυκείων, που ήταν ένα αίτημα των εργαζομένων, από 1980.

Άρα, έχουν γίνει πολύ σημαντικά βήματα, σε αυτή την κατεύθυνση και βεβαίως, βήματα που αφορούν στις δυνατότητες προσβασιμότητας αυτών των παιδιών και βελτίωσης των επαγγελματικών τους δεξιοτήτων. Μιλήσαμε για τα διετή προγράμματα, στα οποία θα υπάρχει ελεύθερη προσβασιμότητα με το απολυτήριο του ΕΠΑΛ, τα οποία έχουν αγκαλιάσει τα Πανεπιστήμια. Επίσης, θα οδηγούν σε επαγγελματικά δικαιώματα επιπέδου 5 και, βεβαίως, για τη δυνατότητα να εισάγονται στην Τριτοβάθμια Εκπαίδευση, στην οποία εξήγησα ότι θα διατηρηθεί αυξημένο το ποσοστό εισαγωγής, καθώς είναι μια άλλη δυνατότητα, που δίνουμε, σε αυτά τα παιδιά, για να βελτιώσουν τις εκπαιδευτικές τους και τις επαγγελματικές τους δεξιότητες.

Θα ήθελα να τελειώσω, με δυο λόγια, για το θέμα των Γενικών Αρχείων του Κράτους. Νομίζω ότι η ώρα είναι περασμένη, απλώς να εξηγήσω, πρώτον, ότι στο αίτημα, το οποίο είχαν υποβάλει οι υπάλληλοι των ΓΑΚ, να εκπροσωπούνται στο όργανο αυτό, το ΚΥΣΔΥΠ, με το άρθρο 47 του νόμου 4569/2018, προβλεπόταν ότι όταν σε αυτό το όργανο, το Κεντρικό Υπηρεσιακό Συμβούλιο, συζητούνται θέματα των διοικητικών υπαλλήλων, μπορούν να μετέχουν, ως αιρετά μέλη, οι υπάλληλοι, που εκλέγονται από το σύνολο των υπαλλήλων της υπηρεσίας.

Παρόλα αυτά, εφόσον επιμένουν οι εργαζόμενοι, θα τους δώσουμε τη δυνατότητα να αντιπροσωπεύονται και το δεύτερο, να πω ότι η τελική μορφή της διάταξης, για το Γενικό Διευθυντή των Αρχείων, θα περιλαμβάνει και διδακτορικό ή μεταπτυχιακό και πενταετία εμπειρίας, σε θέση ευθύνης, αφού στόχος μας είναι οι υποψήφιοι να διαθέτουν τόσο τα ακαδημαϊκά προσόντα, ώστε να μπορούν να εκπληρώνουν τις επιστημονικές ανάγκες της υπηρεσίας, όσο και τη δυνατότητα με την πενταετή διοικητική προϋπηρεσία, να ανταποκρίνονται στις υπάρχουσες διοικητικές ανάγκες. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε την Υφυπουργό, κυρία Μερόπη Τζούφη.

Το λόγο έχει ο Υπουργός Παιδείας, κ. Γαβρόγλου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Θέλω να ευχαριστήσω και εγώ τους συναδέλφους, που αντέχουν ακόμη τη δωδεκάωρη συνεδρίαση της Επιτροπής. Θέλω να θυμίσω ότι, όταν υπήρξε το πρώτο σχέδιο, υπήρξε συνάντηση με όλα τα Κόμματα στο Υπουργείο και ξεχωριστά με το καθένα. Αυτό γίνεται εδώ και ενάμισι χρόνο. Κατατέθηκαν οι προτάσεις και αναμένουμε απαντήσεις, εδώ και ενάμιση χρόνο. Θέλετε να περιμένουμε άλλον ενάμιση χρόνο; Συναίνεση δεν είναι μόνο τη λες. Είναι να την κάνεις κιόλας.

Ήταν ένα σχέδιο, για το οποίο είχαμε και εμείς μεταξύ μας, σε κάποια σημεία του, διαφορετικές προσεγγίσεις και εγώ λέω «ευτυχώς, που είχαμε». Θυμάμαι το Δημήτρη Μπαξεβανάκη και το λέω εντίμως και είναι προς τιμήν του. Υπήρχαν δύο - τρία σημεία, που μου έλεγε «αυτά μήπως πρέπει να τα ξανασκεφτούμε;» και όντως, τα ξανασκεφτήκαμε και τα βελτιώσαμε. Επιμένω ότι είναι μεγάλη νίκη της κοινοβουλευτικής μας δημοκρατίας το γεγονός ότι αρχίσαμε από το άλφα και δεν είναι το ίδιο νομοσχέδιο, που θα ψηφίσουμε, γι΄ αυτό και το συζητάμε ενάμιση χρόνο, διότι το βελτιώσαμε. Είναι τέλειο; Για εμάς αυτό είναι το όριό μας. Δεν έχουμε ακούσει κάτι, που να μας πείσει και γι΄ αυτό λέμε «φέρτε μας προτάσεις» και μη λέτε γενικόλογες κουβέντες.

Δεύτερον, από χθες αναρωτιέμαι – και θα μου συγχωρέσετε τον προσωπικό τόνο – γιατί υπάρχει τόση μεγάλη ένταση. Να πούμε ότι οι φταίει το προεκλογικό κλίμα, πριν τις Ευρωεκλογές; Ας το πούμε. Να πούμε ότι είμαστε όλοι κουρασμένοι; Ας το πούμε. Υπήρξε, όμως, μια ένταση, που δεν μπορεί να δικαιολογηθεί, μόνο από αυτά που λέω και νομίζω ότι η ένταση ήταν αποτέλεσμα του γεγονότος ότι η Αντιπολίτευση δεν πίστευε ότι θα μπορέσουμε να ολοκληρώσουμε το σχέδιό μας. Διότι όταν κανείς όλη την πορεία την οικοδομεί, με τη λογική του «εκλογές αύριο», «είστε μια παρένθεση» και πάλι «εκλογές αύριο», όταν την πορεία του την δρομολογεί το Κ.Κ.Ε., με μια συνωμοσιολογία, γιατί περί συνωμοσιολογίας πρόκειται, βλέπει ότι η Κυβέρνηση ολοκληρώνει ένα σχέδιο, που έχει αρχίσει, πριν 3 χρόνια.

Έχουμε πολλές προκλήσεις μπροστά μας, άπειρες προκλήσεις, δυσκολίες και αστοχίες, βεβαίως. Το πιο επικίνδυνο για το πολιτικό σύστημα είναι ότι το σχέδιο αυτό ολοκληρώνεται, μέσα από δημοκρατικές και συναινετικές διαδικασίες. Το καλύτερο από όλα θα ήταν αυτό, που πολλοί το επικαλούνται. Θυμάστε, το 2010, ένα νομοσχέδιο να ψηφίζεται, με 270 βουλευτές και σε 6 μήνες οι ίδιοι οι 270 το ακυρώνουν και φέρνουν μια αναστάτωση, που ακόμη και σήμερα, δεν μπορούμε να αντιμετωπίσουμε; Το ίδιο ισχύει και με τα περίφημα 35 προεδρικά διατάγματα, που έκαναν το Σχέδιο «ΑΘΗΝΑ», μέσα σε μια νύχτα. Τα θυμάστε αυτά; Δεν είναι του περασμένου αιώνα.

Λέω, λοιπόν, ότι η μεγαλύτερη απειλή για το παλιό πολιτικό σύστημα δεν είναι μόνο το μεταρρυθμιστικό μας σχέδιο. Είναι ότι το μεταρρυθμιστικό σχέδιο αποδεικνύει ότι οι διαδικασίες, που επιλέξαμε, μπορούν και να λειτουργούν. Δεν είναι μεταφυσικές διαδικασίες. Ο διάλογος δεν είναι μεταφυσικός. Οι συναινέσεις δεν είναι μεταφυσικές. Εδώ, σήμερα, πραγματικά, οι συνάδελφοι πανεπιστημίων, που οι αποφάσεις των Συγκλήτων τους, εν πάση περιπτώσει, δεν είναι ομόφωνες, δεν έπρεπε να μπουν, σε αυτή τη δύσκολη θέση.

 Αλίμονο, αν δεν υπάρχουν διαφορές, αλίμονο, αν δεν υπάρχουν εντάσεις. Δεν καταλαβαίνω για ποιον λόγο, έπρεπε να θεωρηθεί η τάδε απόφαση της Συγκλήτου, ως εκείνο το στοιχείο, που τινάζει τα πάντα στον αέρα και να στοχοποιηθούν εδώ, οι συνάδελφοί μας.

Λέω, λοιπόν, ότι υπάρχει λόγος για την ένταση, υπάρχει λόγος για την αποχώρηση του ΚΙΝΑΛ-ΠΑΣΟΚ, διότι το ΠΑΣΟΚ, υποτίθεται, ότι ήταν υπέρ των διαλόγων. Τα θυμόμαστε αυτά; Αυτά αποδεικνύουν ότι, αν τα κάνεις με επιμονή, αν τα κάνεις, με σεβασμό, σε αυτά που λένε οι άλλοι, μπορεί και να λειτουργούν. Και λειτούργησαν, εδώ. Αυτό θεωρώ ότι είναι το μεγαλύτερο κατόρθωμά μας.

Τώρα, η κυρία Κεραμέως δήλωσε και πραγματικά χαιρετίζω την εντιμότητα, στη δήλωση αυτή, ότι κάλεσε η ίδια η Ν.Δ. τον κ. Ζώρα, σήμερα το πρωί. Κανένα πρόβλημα. Προφανώς, ήτανε στη λίστα, όπως έγιναν διάφορα, έγινε και αυτό. Μόνο, που έχει ένα ενδιαφέρον, ότι σήμερα το πρωί άρχισε μια τηλεδιάσκεψη της Συνόδου Πρυτάνεων και ο κ. Ζώρας, όσο ήταν εδώ, προφανώς, είτε έγραψε είτε ενέκρινε ένα σχέδιο απόφασης, που το έστειλε στους πρυτάνεις στις 15:20΄. Επειδή τα σχέδια αυτά δεν φεύγουν, χωρίς την έγκριση του επικεφαλής, είναι ένα σχέδιο, το οποίο λέει: «Όλα είναι λάθος, όλα είναι κακά, αναβάλλετε όλη αυτή την ιστορία». Δεν μπορεί να τα λέει αυτά ο Πρόεδρος της Συνόδου Πρυτάνεων, όταν, με δική μας πρωτοβουλία, το Σεπτέμβριο του 2017, είπαμε, φτιάξτε μια επιτροπή να τα συζητήσουμε από κοινού. Γιατί δεν έγινε αυτή η επιτροπή; Δεν θέλω να μπω στα εσωτερικά τους. Πάντως, αν δεν έγινε για τους λόγους, που εξέφρασε ο κ. Ζώρας, απέναντι σε συναδέλφους του, του Τ.Ε.Ι. και του θεσμού των Τ.Ε.Ι., αυτό δεν πρέπει να είναι μέρος της ακαδημαϊκής συζήτησης. Υπάρχουν και αξιοπρέπειες. Και οι αξιοπρέπειες όλες δεν μετρώνται με τον αριθμό των εργασιών, σε ξένα περιοδικά. Οι αξιοπρέπειες μετρώνται και με το πόσες δυσκολίες έχουν αυτοί οι άνθρωποι, που τους αφήσατε στο πουθενά να εκπαιδεύσουν έναν κόσμο, να του δώσουν τα εφόδια και ταυτόχρονα, να ακούνε όλους τους γύρω τους να τους τους κακολογούν. Δεν είναι, αν είμαστε με τα Τ.Ε.Ι., δεν είναι, αν είμαστε με τα πανεπιστήμια. Είμαστε με την ακαδημαϊκότητα. Και χαιρετίζω τους πρυτάνεις των πανεπιστημίων, που πραγματικά, εκφράστηκαν με έναν άψογο, ακαδημαϊκό τρόπο, ανεξαρτήτως των όποιων, ελάχιστων διαφορών, όπως είδατε, που έχουμε.

Τώρα, κατηγορηθήκαμε, κυρίως από τη Ν.Δ., αλλά και από άλλες δυνάμεις, όχι βέβαια από το Κ.Κ.Ε,. στην προκειμένη περίπτωση, ότι όσα προτείναμε δεν έχουν καμία σχέση με τα τεκταινόμενα, διεθνώς. Εδώ τώρα, ξέρετε, σταματάμε. Ξέρετε ότι από τις μεγαλύτερες ευρωπαϊκές προκλήσεις τώρα είναι η συνεργασία των πανεπιστημίων, ανάμεσα σε διαφορετικές πόλεις, για να δίνουν προπτυχιακά πτυχία; Ενιαία προπτυχιακά πτυχία; Εγώ δεν λέω ότι είναι καλό υποχρεωτικά. Είναι τόσο μεγάλου βεληνεκούς, που θα έχει πολλά καλά και θα έχει και πολλά αρνητικά, αλλά είναι μια πραγματικότητα, τέσσερα ελληνικά πανεπιστήμια, έχουν κάνει αίτηση να εμπλακούν σε αυτό. Απ' ό,τι γνωρίζω και μπορεί να πέφτω έξω, ούτε το πανεπιστήμιο Κρήτης, ούτε το Πολυτεχνείο έκαναν αίτηση.

Λέω, λοιπόν, ότι η εξωστρέφεια έχει ονοματεπώνυμο, η εξωστρέφεια δεν είναι μόνον λέξεις και το ονοματεπώνυμο αυτό ήταν πάλι, μετά από δική μας παραίνεση, στη Σύνοδο των Πρυτάνεων, να δουν ότι γίνονται αυτές οι αιτήσεις, υπάρχει μια νέα κατάσταση, στην Ευρώπη, να μην μείνει η χώρα μας, έξω από αυτά.

Τώρα, κοιτάξτε, θέλω να ξεκαθαρίσω, γιατί και σε αυτό έχει πέσει πάρα πολύ σπέκουλα, τον πολιτικό εκβιασμό κ.λπ. Ήρθαν κοσμήτορες, ο Πρύτανης του Πανεπιστημίου Πελοποννήσου, κάναμε μια κατά τη γνώμη μου, πολύ θετική κουβέντα και στη διάρκεια της συζήτησης, είπα πράγματι ότι το σχέδιό μας είναι ενιαίο, το σχέδιό μας δεν είναι ένα παζάρι. Δώσε μου τρία, πάρε τρία, κλείσε αυτούς, δώσε τους αλλού και τα λοιπά. Έχει μια συγκεκριμένη δομή αυτό το νομοσχέδιο, που την ανέλυσαν πάρα πολύ καλά οι συνάδελφοι. Για Δυτική Μακεδονία τι γίνεται, για Ανατολική Μακεδονία τι γίνεται, στον Πύργο, στο Μεσολόγγι και τα λοιπά.

Όλα αυτά αναλύθηκαν, με έναν εξαιρετικό τρόπο, γιατί δείχνουν ότι υπάρχει μια λογική πίσω απ΄ όλα αυτά. Όταν υπάρχει μια λογική, πίσω από αυτά, όταν κάποιος σου λέει ότι εγώ θα ήθελα να πάρω τα τρία τέταρτα της λογικής σου, να μην την πάρω όλη, η απάντηση, που του λες, είναι ότι αυτό είναι ένα ενιαίο πρόγραμμα. Αν αυτό είναι πολιτικός εκβιασμός, σημαίνει ότι διαφέρουμε, σε επίπεδο πολιτικής κουλτούρας, διότι το άλλο εμένα με τρομάζει. Να μην μπορείς να συζητήσεις επί του αυτονόητου και το αυτονόητο να θεωρείται πολιτικός εκβιασμός!

Τέταρτη Νομική, το είπαμε και το ξαναλέμε. Έχουμε επτά Ιατρικές Σχολές, έχουμε πολύ περισσότερα Πολυτεχνεία. Κάθε φορά, οι νομικές σχολές μας κατηγορούν ότι παίρνουμε πολλά περισσότερα παιδιά στις εισαγωγικές. Λέμε εμείς να μειωθεί ο αριθμός ανά Νομική σχολή και να κατανεμηθούν σε τέσσερις Νομικές σχολές. Βάζουμε όριο στο πόσοι φεύγουν από τις Νομικές σχολές, από το όποιο Τμήμα, για να πάνε σε κάποιο άλλο, γιατί θέλει πάρα πολύ σκληρές και δύσκολες διαδικασίες και εδώ πάλι είναι ένας τρόπος να μη συζητήσουμε, επί της ουσίας, ένα θέμα.

Να το πούμε, να το ξαναπούμε, το πανεπιστήμιο δεν είναι μόνο για την αγορά εργασίας, δεν είναι μόνο για επαγγελματικές δεξιότητες, κυρίως, είναι, για να μορφώνει. Αυτό πρέπει να το καταλάβουμε. Σε αυτό είμαστε ανυποχώρητοι, γιατί δεν είναι θέμα παζαριού, είναι θέμα αξιακό. Εδώ, λοιπόν, πρέπει να ξαναδούμε όλοι τι εννοούν, με τον όρο «πανεπιστήμιο», διότι σήμερα, ο κ. Μητσοτάκης ήταν, στην Κύπρο και έκανε μια δήλωση, που λέει, «η Κυβέρνηση του ΣΥΡΙΖΑ μετέτρεψε ουσιαστικά τα πανεπιστήμια, σε κέντρα κατασκευής μολότοφ και άντρα, τα οποία δίνουν άσυλο, σε εγκληματικές συμμορίες». Με συγχωρείτε, ξέρω κ. Ανδριανέ, ότι δεν θέλω να σας βάλω σε καμιά δύσκολη θέση.

**ΙΩΑΝΝΗΣ ΑΝΔΡΙΑΝΟΣ:** Θα απαντήσω.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όταν λέει κανείς ότι ο ΣΥΡΙΖΑ μετέτρεψε, ποια πανεπιστήμια; Τα δημόσια πανεπιστήμια, των συναδέλφων μας, που ήταν σήμερα, το πρωί, εδώ; Δηλαδή, αυτοί μετέτρεψαν τα πανεπιστήμια, γιατί και αυτοί έχουν την ευθύνη, σε κέντρα κατασκευής μολότοφ και άντρα, που δίνουν άσυλο, σε εγκληματικές οργανώσεις; Εγώ δεν θέλω να το σχολιάσω. Αν θέλετε να φέρετε ιδιωτικά πανεπιστήμια, μπορείτε να απαξιώσετε τα δημόσια, αλλά αυτό δεν είναι απαξίωση, είναι ένα υβριστικό σχόλιο, απέναντι σε όλους, που δίνουν μια φοβερή μάχη, την οποία έχουν κερδίσει και έχουν βάλει τα ελληνικά πανεπιστήμια στο διεθνή χάρτη. Όποιος είναι στο πανεπιστήμιο, ξέρει πόσο δύσκολο είναι αυτό.

Λέω, λοιπόν, ότι εδώ υπάρχουν πάρα πολύ μεγάλες διαφορές. Θλίβομαι γι΄ αυτή τη δήλωση του κ. Μητσοτάκη, γιατί ο δημόσιος λόγος πρέπει να είναι στοιχειωδώς σοβαρότερος, αλλά έχει σχέση με μια βαθιά άγνοια, που έχει η Αξιωματική Αντιπολίτευση και όχι μόνο και πολλά από τα Κόμματα, για την πραγματικότητα, όπως έχει διαμορφωθεί, στη χώρα μας, στην εκπαίδευση. Διότι προσπαθώ επί δύο έτη να εκμαιεύσω κάτι, που να μπορέσουμε και εμείς να καταλάβουμε, τι θεωρεί η Αντιπολίτευση, ως πρόβλημα της εκπαίδευσης.

Το Κ.Κ.Ε. λέει ότι πρέπει να έχουμε περισσότερα χρήματα, περισσότερους διορισμούς και μετά σταματάει και αρχίζει τη γνωστή συνωμοσιολογία. Τα υπόλοιπα Κόμματα, τι ακριβώς λένε; Ποιο ακριβώς είναι το πρόβλημα της Γ΄ Λυκείου; Το περιέγραψε ο κ. Μπαξεβανάκης. Υπάρχει μια υποκρισία από όλη την κοινωνία. Θέλω να συνεχιστεί αυτό; Ξέρετε πως είναι αυτό, είναι σαν όταν λέει κανείς «ο βασιλιάς είναι γυμνός». Μήπως, όταν το πούμε και πούμε ότι δεν έχουμε Γ΄ Λυκείου; Θέλουμε να είμαστε μια χώρα με Γ΄ Λυκείου, ναι ή όχι; Γιατί τώρα θα αρχίσουμε να λέμε, ότι δεν έχουμε και Β΄ Λυκείου, διότι σαν καρκίνωμα τρώει και την Β΄ Λυκείου. Θέλουμε, λοιπόν, να είμαστε μια τέτοια χώρα; Ναι, λοιπόν. Θέλουμε τα παιδιά να μορφώνονται εντός σχολείου; Η απάντηση είναι ναι. Μπορούν να μορφωθούν με το δικό μας σύστημα; Εμείς το θεωρούμε, οπωσδήποτε ναι. Θέλουμε μια αντιπρόταση και βεβαίως, το Κ.Κ.Ε. συνέχεια λέει ότι «επειδή δεν σας κατηγορούν τα φροντιστήρια, μια χαρά τα πάτε με τα φροντιστήρια». Ήσασταν σήμερα εδώ, κ. Δελή, όταν μίλησαν τα φροντιστήρια, οι οποίοι σήκωσαν τη σημαία, ότι όλα σήμερα είναι μια χαρά και ότι όλα όσα κάνουμε είναι χάλια; Μιλούσε πολύ ώρα ο εισηγητής και ήταν πολύ συγκροτημένος. Γι' αυτό θέλει μια προσοχή, όταν κανείς έχει θέσεις.

Έχω σημειώσει όλα τα σημεία, η συζήτηση θα γίνει, τη Δευτέρα στην Ολομέλεια. Όπως είπα και στους πρυτάνεις, το πρωί και στους συναδέλφους, είμαι σίγουρος ότι θα υπάρχουν πολλές δυνατότητες βελτιώσεων, νομοτεχνικών, κυρίως, αλλά ενδεχομένως, όχι μόνον. Για παράδειγμα, από την Κοζάνη περιμένουμε μια πρόταση από τη Βιβλιοθήκη, για ένα ερευνητικό ινστιτούτο. Όλα αυτά είναι δυνατόν, στις μέρες, που έρχονται, να τα συζητήσουμε και να τα καταθέσουμε. Εγώ είμαι όχι μόνον ανοιχτός, αλλά και στη διάθεσή σας και ελπίζω, τη Δευτέρα να συζητήσουμε επί συγκεκριμένων θέσεων και όχι με κραυγές, αν αυτό θάβει ή όχι την παιδεία και όλων των ειδών τις άλλες συνωμοσιολογίες. Σας ευχαριστώ και πάλι πάρα πολύ, που μείνατε, μέχρι το τέλος.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Το λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Μετά από όσα ακούστηκαν από τον κ. Υπουργό, οφείλω και είμαι υποχρεωμένος να απαντήσω. Εκπροσωπώ την Αντιπολίτευση, τη Ν.Δ., τον κ. Μητσοτάκη, που ακούσαμε τα όσα του καταλόγισε ο κ. Υπουργός, πριν από λίγο. Ο κ. Μητσοτάκης είπε την αλήθεια, είπε αυτό, που διαπιστώνει ο κάθε φοιτητής και ο κάθε Έλληνας πολίτης, βλέποντας, κάθε μέρα, τις εικόνες στα ελληνικά πανεπιστήμια, να βγαίνουν οι κουκουλοφόροι με τις μολότοφ, μέσα από τα πανεπιστήμια και να επιστρέφουν, όταν κάνει επιχειρήσεις η αστυνομία, μέσα στα πανεπιστήμια. Περιγράφει και λέει αυτά που ξέρει ο Έλληνας πολίτης, ότι διακινούνται ναρκωτικά και αυτό το καταγγέλλουν στις κάμερες φοιτητές, καταγγέλλουν ότι δεν μπορούν να παρακολουθήσουν το πανεπιστήμιο τους, γιατί φοβούνται τις επιθέσεις, που δέχονται, από ανθρώπουςεκτός πανεπιστημίου, που βρίσκονται και μπαίνουν, χωρίς έλεγχο μέσα στα πανεπιστήμια. Αυτή η κατάσταση είναι πραγματικότητα, κύριε Υπουργέ, και δεν μπορούμε να κλείνουμε τα μάτια μας, γιατί, αν κλείνουμε τα μάτια μας, σε αυτές τις καταστάσεις, σίγουρα δεν προσφέρουμε στην εθνική υπόθεση, που λέγεται. Οφείλουμε, λοιπόν, να δούμε κατάματα το πρόβλημα και να παραδεχτούμε ότι το άσυλο, έτσι όπως έχει πλέον καταστεί και το εκμεταλλεύονται όλοι αυτοί, κάθε άλλο παρά άσυλο είναι. Είναι άσυλο πλέον εγκληματιών και το βλέπουμε, σε καθημερινή, πλέον, βάση. Οφείλουμε, λοιπόν, να δούμε την πραγματικότητα κατάματα. Αυτό είπε και δήλωσε ο κ. Μητσοτάκης. Δεν τιμά την εκπαιδευτική διαδικασία να έχουμε πανεπιστήμια, που να είναι πλέον άντρα κακοποιών.

 Δεν πρέπει να πούμε ότι δεν υπάρχει πρόβλημα. Υπάρχει πρόβλημα, κύριε Υπουργέ. Επίσης, θέλω να πω και το οφείλω, βεβαίως και στην κυρία Κεραμέως, που ήταν επί 11 ώρες εδώ - έφυγε πριν από λίγο, όπως έφυγαν και οι άλλοι συνάδελφοι, που ήταν εδώ 10-12 ώρες συνεχόμενα - δεν μπορούμε να πούμε, λοιπόν, ότι δεν ήταν παρόντες, σε αυτή τη διαδικασία. Τους αδικούμε. Δεν θέλω να δημιουργούνται τέτοιες εντυπώσεις, δεν τιμά κανέναν να χρησιμοποιούμε αυτές τις εντυπώσεις και να μένουν στους Έλληνες τηλεθεατές ή να μένουν στα πρακτικά.

 Επίσης, χαίρομαι, κυρία Υπουργέ, που διαβάζετε το πρόγραμμα της Ν.Δ. Γιατί ακούμε διάφορες αντιφάσεις. Δηλαδή, από τη μία δεν έχουμε προτάσεις, από την άλλη ότι υπάρχει πρόγραμμα. Σε καμία περίπτωση, η στρατηγική μας δεν είναι φραγμός των μαθητών κατά τη διαδικασία της εισαγωγής τους στα Α.Ε.Ι.

 Εκείνο που λέμε είναι ότι είμαστε υπέρ της αναβάθμισης του δημόσιου Πανεπιστημίου, όπως θα δείτε στο πρόγραμμά μας, εκτός των άλλων. Το πιστεύουμε αυτό και οι προτάσεις μας είναι συγκεκριμένες και προς αυτήν την κατεύθυνση, αλλά και προς την κατεύθυνση της αναβάθμισης της Πρωτοβάθμιας, της Δευτεροβάθμιας και της Τριτοβάθμιας Εκπαίδευσης, αλλά και της Ειδικής Αγωγής. Γιατί, η Ειδική Αγωγή έχει ξεκινήσει εδώ και χρόνια, δεν ξεκίνησε τώρα και μέσω ΕΣΠΑ, είχαν γίνει σημαντικά βήματα, όλα αυτά τα χρόνια. Όπως έχουν γίνει σημαντικά βήματα και στην Παιδεία, με το νόμο της κυρίας Γιαννάκου, ας μην το ξεχνάμε. Να λέμε μόνο σε διάφορες διαλέξεις ή σε άλλες εκδηλώσεις, ότι η κυρία Γιαννάκου συνέβαλε και πραγματικά έφερε έναν πάρα πολύ καλό νόμο, που για την εποχή ήταν πρωτοπορία, να τα ξεχνάμε αυτά και να λέμε «ισοπέδωση»;

Δηλαδή, στη Ν.Δ., όλα αυτά τα χρόνια, γιατί να της καταλογίζετε αυτή την καταστροφική, δήθεν, πολιτική; Δεν είναι έτσι. Πρέπει, λοιπόν, να μην ισοπεδώνουμε τα πάντα. Δεν ξεκινούν όλα τώρα, από «παρθενογένεση». Πρέπει, κύριε Υπουργέ, να παραδεχθούμε ότι τα προβλήματα στα Πανεπιστήμια υπάρχουν και πραγματικά το θέμα του ασύλου, έτσι όπως έχει καταντήσει, είναι ένα τεράστιο πρόβλημα και εμείς έχουμε δεσμευθεί και ο Κυριάκος Μητσοτάκης και η Ν.Δ. ότι θα το λύσει και θα καταργήσει το άσυλο, έτσι όπως είναι.

Σας ευχαριστώ, κύριε Υπουργέ.

 **ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Να απαντήσει ο κ. Υπουργός,για να κλείσουμε.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευτυχώς, που δεν είναι εδώ η κυρία Χριστιφιλοπούλου και η κυρία Κεραμέως, για να σας κατηγορήσουν ότι καταστρατηγείτε τη διαδικασία, που μιλάτε, μετά το τέλος της ομιλίας του Υπουργού !

 Δεν θα ήθελα να είμαι στη θέση σας. Δεν θα ήθελα να είμαι στη θέση σας, όταν ο αρχηγός του Κόμματος σας λέει ότι τα Πανεπιστήμια είναι κέντρα κατασκευής μολότοφ και άντρα, που δίνουν άσυλα σε εγκληματικές συμμορίες. Σας σέβομαι, ακριβώς επειδή υπερασπιστήκατε αυτή τη θέση του αρχηγού σας, όπως είχατε το καθήκον να κάνετε. Θα σας πρότεινα – και σας μιλάω πολύ ειλικρινά – να πάμε, με τον κ. Μητσοτάκη, με εσάς, με οποιοδήποτε στέλεχος του Κόμματός σας - δεν θέλω να είναι Βουλευτής, αν εσείς δεν θέλετε - και να κάνουμε μια βόλτα στα Πανεπιστήμια. Μην φέρνετε τα Εξάρχεια, σε αυτή την αίθουσα. Κάντε μια βόλτα στα Πανεπιστήμια, για να δείτε τι σημαίνουν τα ελληνικά Πανεπιστήμια και με τι κόπο οικοδομήθηκαν. Ένα τελευταίο, που μάλλον σας διέφυγε, το νόμο της κυρίας Γιαννάκου τον ανέτρεψαν οι περίφημοι 270 Βουλευτές. Δεν τον ανατρέψαμε εμείς.

 **ΙΩΑΝΝΗΣ ΑΝΔΡΙΑΝΟΣ:** Όχι, άλλο λέω, ότι η Ν.Δ. δεν έχει καταστρέψει την Παιδεία, γιατί ακούμε πολλά, αυτά τα τελευταία τέσσερα χρόνια.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θέλω να σας πω ότι ήταν τόσο θετικός ο νόμος, που με 270 Βουλευτές ανατράπηκε ! Νομίζω ότι είναι μια καλή στιγμή να κλείσουμε εδώ, που συμφωνούμε, με το νόμο της κυρίας Γιαννάκου.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Κυρίες και κύριοι συνάδελφοι**,** ολοκληρώθηκε η συζήτηση επί των άρθρων του νομοσχεδίου.

Όπως προκύπτει από τις εισηγήσεις των Εισηγητών και των Ειδικών Αγορητών, τα άρθρα, 1-225 γίνονται δεκτά, ως έχουν, κατά πλειοψηφία.

Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Γίνεται δεκτό και στο σύνολο του;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Επομένως, το σχέδιο νόμου του Υπουργείου Παιδείας, Έρευνας και Θρησκευμάτων «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Δημητριάδης Δημήτριος, Αυλωνίτου Ελένη, Βαγενά Άννα, Βάκη Φωτεινή, Μπαλαούρας Γεράσιμος, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Βαρεμένος Γεώργιος, Κουράκης Αναστάσιος, Κυρίτσης Γεώργιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Τριανταφύλλου Μαρία, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Δαβάκης Αθανάσιος, Αραμπατζή Φωτεινή, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Κεραμέως Νίκη, Κουκοδήμος Κωνσταντίνος, Στύλιος Γεώργιος, Αχμέτ Ιλχάν, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Τάσσος Σταύρος, Δελής Ιωάννης, Λαμπρούλης Γεώργιος, Μεγαλομύστακας Αναστάσιος, Μαυρωτάς Γεώργιος και Ψαριανός Γρηγόριος.

Τέλος και περί ώρα 21.55΄, λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΑΘΑΝΑΣΙΟΣ ΜΙΧΕΛΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**